
JAMES INWICK 



THE BACKSLIDING OF TATE PEFFER8 

Te mind the year whan the Auld Kirk was 
dung doun? It was a late hairst that year, an' 
a michty puir ane. First there cam a muckle 
daddin wind, juist wlian the stuff was a' stan'in 
deid ripe, an' we'd gotten the roads cut an' a' 
ready to start, an' it threshed abiine half the 
crap on the grand. An' syne it begoud to poor, 
an' it poored on maist o' the month o' Septem- 
ber, wi' awfu' jaws an' skelps o' rain, an' no' a 
blink o' the sun f rae the tae end o' the week to 
the tither. There was a pouther o' snaw lyin on 
the stooks i' the upland fields afore a' was diine, 
an' the barley was jimp worth leadin in — whan 
we cam to pit it through the mill, there wasna 
eneuch to mak a dacent sample : it was juist fit 
to feed nowt. 

I couldna help feelin kind o' wae for the mais- 

ter — auld Britherston, that had the twa fairms 
o' Toombucht an' Cauldshiel ; ye'll mind o' him ? 
— a quait, hairmless man he was, an' never spak 
an ill word to onybody. He iised to gang up 
and doun amang the stooks o' a mornin, pu'in a 
heid here an' a heid there, an' lookin gey doun 
i' the mooth, I can tell ye. We a' kent that he 
was ahint wi' his rent, and no' like to get muckle 
o' a let-aff frae the laird, an' wi' the shake an' 
the weet thegither, an' sic prices as were gaun, 
this hairst was like to break him. We a' peetied 
him, for he was an auld, diine body, an', of coorse 
he hadna oor prospec's. 

Ye can easy understan' that if it was an ill 
back - end for the maister, it was f aur frae plee- 
sant for us workin folk. Oot ilka day an' a' day, 
takin doun the stooks atween the shoo'rs, an' 
lay in them in braid-band, an' syne bindin them 
up, an' than haein 't a' to dae ower again — never 
a dry steek on oor backs, an' oor verra buits be- 
ginnin to let in, an' the wind comin reishlin an' 
skreighin ower the muirs snell eneuch to gar ye 
whustle in your fingers — it was a weary hairst, I 
can tell ye. Mony's the nicht I brocht a sark-f u' 
o' sair banes hame wi' me. 

There was juist ae thing that keepit us up, 
like, for there wasna muckle daffin gaun in the 
hairst -field that back-end. An' that was the 
thocht o' the gran' times that were comin for 
the pleuchman, whan we wad a' be set up in 

bits o' fairms o' oor ain, an' nae need to dae a 
day's dairg for ony man but oorsels. An'ra 
Wabster, wha was first horseman to auld Brith- 
erston, iised to tell us a' aboot it, the time we 
were sittin doun on the bieldy side o' the stooks, 
haein oor baps an' yill at the twal-hoors. 

" Ye'll siine see the hinder end o' this, lads," 
says he. " Nae mair slavin an' swattin at ithre 
folk's wark. Ye'll yoke whan ye like an' ye'll 
lowse whan ye like. Ye'll scoug it whan it's 
weet, and ye'll tak a cairt an' gang an' veesit 
your frien's ony day ye please. Ye'll a' be 
maisters thegither ; ye'll sit ilka ane under his 
ain vine an' his ain feg-tree, an' enjoy the fruits 
o' the yirth," says he. 

"I'm thinkin," says Dave Da'gleish the orra- 
raan — he wasna very gleg o' the uptak, Dave, 
an' mony's the lauch we got oot o' him — "I'm 
thinkin," says he, "that thae craps '11 no' dae up 
here-a-way, sae nigh the hills. I ettled to pit 
the maist pairt o' my land under gress," says he, 
" wi' mebbe twa acres or thereby o' aits, an' a 
wheen baggies, an' twa -three rows o' tatties. 
I'm no' heedin muckle aboot growin fegs," says 
he. 

"Houts, ye gowk, that's what they ca' a 
feegur o' speech," says An'ra ; " it juist means 
that ye'll hae rowth o' a' things. Ye'll get your 
ain bit Ian', and ye'll get the siller to stock it, 
and syne ye can grow ony kind o' crap ye like." 

" But whaur's the land and the siller to come 
f rae ?" says Dave. 

"Whaur frae?" says An'ra; "man, Dave, 
ye've a heid like a neep. Ilae ye no' read it in 
the Journal ? Hae ye no' heard plenty aboot it 
frae the pu'pit ? Man, div ye no' ken that the 
Bill's passed an' the Kirk's doun ? Whaur frae ? 
Frae the spiles & the Kirh, of coorse. That's 
whaur frae." 

Weel, the time gaed by, an' we had the stuff 
a' into the yaird, an' the stacks theekit, an' syne 
we started to the pleuchin an' the tattie-liftin. 
An' ae Sabbath day the minister gied it oot that 
on the neist he wad conduc' what he ca'd a hair- 
vest thanksgivin service. (That was the Sabbath 
afore the Martinmas term — sax weeks ahint his 
iisual time : sae late the hairst was that year.) 
Noo, I maun descrive to ye what 'n a differ the 
pu'in doun o' the Kirk had made in oor pairish. 
At the ootset, it wasna that muckle, after a' ; no' 
near han' sae muckle as some folk had expeckit. 
The Frees had been era win unco crouse ower the 
dounfa' o' the Estaiblishment, as was but nait- 
eral ; an' it's my belief they thocht on the first 
Sabbath after the Bill wan through that the 
Auld Kirk door wad be steekit, an' a' oor folk 
wad come trapezin up the brae to their wee bit 
toom kirkie. Geordie Runciman, the carrier, 
said as muckle to mysel, ae nicht in Jenny 
Brockie's public. Geordie was a deacon in the 

Free, and kent fine what the clash was amang 
them, an' he lat oot that there was some o' them 
fair dumbfoon'er'd whan they heard the jow o' 
oor bell, an' saw no' a soul comin up the brae 
but juist their ain hearers. 

Oor kirk keepit as thrang as afore. Nae dou't 
we lost the laird, wha was mortal offendit at the 
way things had gaen, an' whirled past the kirk 
yett ilka Sabbath mornin wi' his neb cockit in 
the air, awa doun by, to hunker wi' the Tepisco- 
pawlians. An' forby the laird, there was twa- 
three mair o' the gentry drappit aflf, an' mebbe 
an orra ane here an' there o' the workin folk, 
wha had no' been kirk-greedy at ony time, an' 
noo gied ower attendin a'thegither. But the 
maist feck juist sat canny, whaur their forebears 
had sat afore them, an' whaur they had naethin 
to pay for bottom-room. 

An' to mak up for them that gaed, we got a 
wheen new members — ye'U no' guess whaur 
f rae : dod, man, we got them f rae the Frees 1 
There was auld Peter Peffers, wha fairmed 
Scraemuir — " Puir Pate," the folk ca'd him, for 
he was aye makin a puir mooth, an' him rowin 
in walth, as a' body kent. Weel, Pate said that 
he was a man o' principle, an' that he had come 
oot o' a Terastian Estaiblishment at the Disrup- 
tion, shakin the dust therof aff his shoon. " But 
noo," says he, " principle's got nae mair to dae 
wi't; the tae kirk's as guid as the tither, an' 

there's naethin left for a body to testify against 
ava. An' there's me wi' a muckle bucht-seat o' 
my ain in the pairi^ kirk, an' no' a bawbee to 
pay for't ; an' the Frees are aye ruggin at me for 
subscriptions — priggin siller here an' siller there; 
if it's no' seat-rents, it's Sustentation Fund, an' if 
it's no' that it's some ither objeo' ; their nieve's 
ne'er oot o' my pooch," says he. Sae what does 
Pate dae but lift his lines an' tak the gait doun 
the brae, an' his haill faimily wi' him, an' it wasna 
sma'. 

There was an unco stramash on the heid o't 
amang the Frees — I got that oot o' Geordie 
Kunciman ower a gless ; an' Tamson, their man, 
preached a haill hoor aboot the glorious memo- 
ries o' Forty-Three an' backsliders, an' profane 
persons like Esau ; an' aboot Jeroboam the son o' 
Nebat, wha gaed stravagin to anither kirk, an' 
made a' Israel to sin; an' aboot Demas, wha 
loo'd his gear mair nor his God, an' ran awa 
whan it cam to the bit, an' left Paul to fecht 
wi' the wild beas' a' his lane. They said that 
whiles he was greetin an' whiles he was sweirin 
in the pu'pit, he was that sair putt'n aboot. Of 
coorse, a'body jaloused wha it was meant for, 
but Pate wasna there to hear, an' it did him nae 
hairm. The Scraemuir pew in the wast laf t was 
filled up wi' his lads an' lasses— for Pate wear'd 
them a' to the kirk maist reg'lar ilka Sabbath 
day ; an' it was as guid as a play to see the shog 

he gied the ladle, whan Archie Howden the elder 
raxed it ower his shouther ; as inuckle as to say, 
" Na, na ; ye' ve gotten me, but ye're no' gaun to 
get my siller." 

They said that oor ain man wasna fell pleased 
wi' this addeetion to the membership ; for Puir 
Pate had a maist astonishin memory, an' f orby 
that, he aye markit doun the text and whiles the 
heids on the side o' his bulk; an' the minister 
,couldna gie an auld sermon ower again at an orra 
time withoot the haill parish hearin o't. 



1 



II 



MB. INWICK's diplomacy 



AwEEL, as I was sayin, the minister gied it oot 
that he was gaun to preach an extra sermon 
aboot the hairst, an* we a' lookit f orrat til't, for 
he was aye by-ordinar gran' on thae occasions. 
Me an* the minister *s cuist oot, as ye ken ; but 
for a* that, ye*ll no* hear me find ony f aut wi* his 
preachin. Faur frae*t, 1*11 alloo that I ne*er sat 
under ane I likit better — I couldna weel say less, 
for I had a guid han* mysel in the pitin o* him in. 

I daur say ye'U ha* heard tell hoo that was ? 
Ye see, there were twa candidates on the short 
leet for the Pairish o* Snawdon — baith birkies 
new aff the aims, for we had made up oor minds, 
richt or wrang (an* hoo faur wrang it was we 
fand belyve), that we wad hae a young, vee- 
gorous man for the place. The first ane that 
preached was a lang, lout - shouthered callant 
they ca*d Gillespie; he had braw certeeficates 
frae a* the Embro* professors, an' they said his 
held was juist pang fu* o* lair. He did no* that 
ill i* the pu*pit, either, but the folk werena muckle 
taen wi* him, a* the mair whan a sough got aboot 



MB. IN wick's diplomacy 9 

that he was the laird's man. This ane said 
he had a squeaky vice, an' that ane said he had 
a mant, an' the tither ane that he clippit his 
words ; an' An'ra Wabster objeckit to him be- 
cause he had a gowd ring on his pinkie an' his 
hair shed doon the middle. 

But whan the tither ane preached — a weel-far- 
rant lad he was, straucht an' souple, wi' an ee 
like a gled's, an' a vice ye micht ha' heard frae 
the cairn on the Whaup Law-^-^-we a' said, " Yon's 
oor man." 

There was a wheen o' us foregaithered ae nicht 
at Jenny Brockie's — there was An'ra Wabster, 
an' Eobbie Dodds the grieve at Scraemuir, an' 
Tam Arnott the herd at Wedderlairs, an' Wullie 
Herkis, and Dave Da'gleish, an' Adam Instant 
the dry-dyker, an' Jock Sives the mole-catcher, 
an' Dan Preacher the miller's man, an' mysel, an 
ane or twa mair. We siine got started on the 
crack aboot the candidates, an' it was easy seen 
hoo the thing wad gang gin the puir folk had 
their way, 

"Gillespie '11 no' dae," says Kobbie Dodds; 
" he may gang doun wi' the gentry, but he'll no' 
gang doun wi' us. They're aye threepin that 
he's a terrible gran' scholard, but I thocht yon 
he gied us was gey fiishionless stuff." 

" I canna awa wi' yon high English o' his," 
says Dan Preacher. 

"He's a puir, poukit-like cratur," says Tarn 

Arnott ; " I got a glisk o' him gaun doun the 
street after the kirk skail'd, an', man, his shanks 
are nae stooter nor my rung. A waff o' wind 
wad blaw him ower." 

"He had nae heids to his disooorse," says 
Adam Instant ; " it was juist a mixtie-maxtie — I 
couldna keep a grup o' the threid o't, try as I 
likit. Noo, the laddie Broun has some smeddum 
in him, an' they say his f aither was juist a workin- 
man Hke oorsels ; he's a hamely chiel yon, or I'm 
cheated." 

" I Ukit him fell weel," says Dave Da'gleish ; 
" I likit yon bit awf u' aboot the wumman that 
tint the saxpence, an' soupit oot her hoose but an' 
ben, an' rakit oot the aiss-hole, an' lookit under 
the dresser, an' ahint the beds, an' rummilt the 
kist, an' turned a'thing tapsie-teerie till she fand 
it. It minded me o' my ain mistress whan she 
yokes to a cleanin. Man, he laid it afl bonny !" 

" Ton's an orawtor," says An'ra ; " there's nae 
dou't aboot it; the tither ane canna baud a 
candle to him. Noo, lads, we're a' o' ae way o' 
thinkin, an' we'll hae to pit oor best fit foremost, 
if Broun's to hae ony chance. Mind ye, the laird 
'11 be there, an' the factor, an' a' the gairdeners 
an' foresters, an' the servin men and wenches 
frae the big hoose, forby the fairmers an' the 
twa-three bit shopkeeper bodies doun here-a-way, 
that live aff the brok o' the laird's custom — the 
haill clamjamfrey o' them, a' votin as they're 

tell't ; an' if we dinna tak tent, they'll hae their 
man shoved into the pairish ower oor heids. See 
here, Jims," he says to me — " ye're a gey pawkie 
chiel ; there's no' mony can row a smoother bool 
than yoursel. We'll lippen to you. Ye maun 
tak a daunder through the fairm touns, atween 
this an' the 'lection nicht, an' mak suir o' the 
hinds. The meetin's no' till aught, an' they hae 
time eneuch to dicht their faces an' pu' on their 
Sunday breeks, after they've sorted their horse, 
aj' come awa doun by an' vote. Tell them the 
days o' patronage are ower, an' a' the poo'r's in 
their ain ban's noo, and they maun come forrat, 
a' them that hae their names on the roll, an' gie 
their votes for Broun, the pleuchman's candi- 
date. But I needna tell ye what to say ; ye ken 
brawly yoursel. Juist you pit the maitter fair 
afore them, an' shoo them the richt airt, an' we'll 
gie the laird an' the maisters a bane to pike 
that'll keep their teeth gaun for a gey while !" 

" But wha's to nominate Broun at the meetin?" 
says I; "ye needna think that I'll dae't. I'm 
no* feared to gie ye my opeenions here, or in the 
^vricht's shop, or doun at the smiddy, but I'm no' 
gaun to stan' up in the kirk afore a' the folk and 
mak a speech. I'm no' glib-gabbit eneuch for 
that," says I. 

" Ne'er fash your thoum about that pairt o't," 
says An'ra ; " I'm no' blate : get you the chaps 
doun to vote, an' I'll nominate Broun mysel, an' 

no' think twice aboot it. An' noo that's a' set- 
tled — hae, lassie," says he, " bring us a gill apiece, 
for it's drouthy wark craokin aboot meenistere." 

Weel, to be gettin on wi' my claivers, they a' 
pressed me an' fleeched on me till I biide to tak 
the job on ban', "What I did was to gang roun' 
the fairm touna after lowsin time, an' juist pit 
the maitter fair afore the men, as An'ra had said. 
Whiles I spak to them in their booses, an' whiles 
in the smiddy, whaur there were aye a wheen o' 
tbem at nicht gettin their pleuehairns shairpeiit. 
There were some wadna promise to atten' the 
meetin', maistly on aceoont o' aye gettin a gliff 
o' the cauld iliia time they put on their Sunday's 
claes. But that was but an auntern ane here an' 
there. The maist o' them said at aince that they 
wad come doun an' vote for ony man tbe mais- 
ters didna want, if it wasna for haein sae faur to 
traivel, an' them wi' sair feet after pleuchin stib- 
ble a' day. 

Sae ae night awal gaes aince errand up to Scrae- 
muir, an' gets a baud o' auld Pate PefiEers. Pate 
had thrawn wi' the laird, I no' mind what aboot 
—drains, or fences, or the rabbits spilin his craps : 
tiie laird an' him were aye bickerin aboot ae 
tbing or anither. There was nae hingin back wi' 
Puir Pate, I warrant ye, whan he heard what 
brooht me ; no' that he cared a preen wha we 
got for a minister, but onythin that wad set the 
laird's back up was juist like a dram to him. He 

was fine pleased to gie me what I wanted — the 
len' o' twa- three lang cairts to bring oor men 
doun to the votin. 

" Is't a richt ?" says An'ra Wabster to me, at 
the kirk yett, on the nicht o' the meetin. 

" Ay," says I; "if a' hechts hand, it's a' richt" 
— an' juist than I heard the rummle o' the cairts 
comin doun the brae — " it's as richt's the mail," 
says I ; " they'll be here in a jiffy. Awa ye 
gang in, an' dae your pairt noo. Hae .ye gotten 
your speech a' ready ?" 

" I hae gotten 't in my pouch," says An'ra ; 
an' I thocht his vice soonded a wee thing shaky. 

" Ye'd better ha' gotten 't in your heid," says I. 

"Nae fear o' me,'* says An'ra; " bide a wee, 
Jims, my man, an' ye'U hear somethin guid. I 
hae wrote down a wheen things the laird '11 no 
like," says he. 

Weel, in we gaed : Simpson o' Lempockshaws 
— him they ca'd Skelly Simpson, on accoont o' his 
gley'd een — was in the chair, being moderawtor 
during the vacancy. (Folk said Simpson wadna 
ha' been ill-pleased to get an offer o' the place 
himsel, Lempockshaws bein but a sma' livin.) 
Syne the laird got up an' made a bonny speech, a' 
aboot Gillespie, an' his certeeficates, an' his med- 
als, an' the letters ahint his name; ye'd ha' 
thocht he was somethin mair nor mortal, sic a 
character he got. An' up got Durie o' Bogha', 
ane o' the elders, an' seconded the laird. " Is 



U JAMES INWICS 

there ony ither person to be nominated?" saya 
Simpson. We a' lookit at An'ra, but he jaist 
botched in bis seat, an' didna rise. " If there's 
nae ither person," says Simpson, "than — " Here 
I gied An'ra a dunsh wi' my elbow, an' up be 
got, but no' lookin bimsel ava ; ye'd ha' thocbt 
he bad taen a drappie ower muckle. First he 
stood on the tae leg an' syne on the tither, f uffin 
and blawin, an' glow'rin at SItelly Simpson like 
a wild-cat oot o' a whun bnss. Syne he begond 
to furamle in his pooch, an' pu'd oot bis cutty 
pipe, an' it fell on the fluir an' brak in bits. At 
this the bizzies frae tbe big boose, in the pew 
abint, a' nudged ane anither on' giggled, an' 
An'ra got awfu' red in tbe face, an' the sweat 
fair poored aff him — ye never saw a man in sic 
a state o' praspiration a' your bom days. 

A' tbe time he was warslin wi' the things in 
bis pooch, steerin them roun' an' makin gral^ for 
his crum o' paper — like tbe way ye've seen the 
laddies guddlin for troot under the stanes. At 
tbe hinder end he got a baud o't, an' fesbed it 
oot ; but, dod, after he'd gotten 't, he could mak 
neither heid nor tail o't, it was that sma'- written, 
forby bein a' blobbit and crunkled. There be 
stiide, like a muckle stucky eemage, gruppin at 
the buik-bnird, an' heezin bis sel frae the tae leg 
on to the tither, an' goupin at Simpson as if he 
was a bogle ; an' ye could see by the way hia 
mootb gaed that he was tryin sair to speak, an' 

mebbe thocht himself he was speakin, but no' a 
cheep cam. 

" Speak oot, ye donnert eejit !" says Tarn Ar- 
nott, wha was sittin by him on the tither side 
f rae me ; " what are ye fleyed for ? Get on wi' 
your show, an' dinna stan' there whaizlin like a 
blastit stirk !" At this the folk wha were sittin 
near han' a' burst oot lauchin ; an' An'ra at it 
again, pechin an' hawkin, an' hoastin like an 
auld wife, but nae mair able to get oot a word 
o' sense nor if he had been tongue-tackit. 

"What's the man sayin?" says Simpson at 
last, oot o' a' patience ; " I canna hear a single 
word." " He's nominatin Broun," says I, lood 
oot. " The Eeverend Maister Broun, you mean," 
says Simpson, gey short, like ; " is that the case, 
my man ?" he says to An'ra. " Am I to under- 
stan' that you nominate the Eeverend Maister 
Broun for election to this kirk an' pairish?" 
" Ay," says An'ra ; an' that was a' the speech 
he ever made yet. 

He tell't me, after it was a' by, that for as gash 
as he was amang oorsels, the thocht o' stan'in up 
an' speakin in the kirk brocht the cauld creep 
ower him. He kent fine he wad be nervish 
whan it cam to the bit, an' for fear o' no' mindin 
a' he meant to say, he scarted doun his heids on 
the back side o' a paper poke, an brocht it wi' 
him. " It was that mischancy crum o' paper 
spiled my speech, deil hae 't," he said to me ; "I 

couldna dae wantin 't an' I couldna dae wi't. 
Man, Jims, yon was an awf u' babble to be in ! 
My wits were fair in a creel — I didna ken wbaur 
I was, or what I was daein, nae mair nor a 
soukin bairn. Fegs, I'll ne'er lichtly the meen- 
isters' job again I I wadna stan' in their shoon 
for ony money." 

It didna maitter, after a', aboot An'ra stickin 
his speech, for Broun was nominated an' second- 
ed a' richt — I did that mysel ; an' whan it cam 
to the countin, he got in by seeven votes ower 
the ither man. Gillespie's pairty gaed clean wud 
an' behaved theirsels maist unseemly, hissin an' 
boo-hooin, withoot ony regaird for whaur they 
were. Simpson, I maun say, spak up middlin 
sensible ; he tell't them to respec' the place o' 
worship, if they didna respec' theirsels ; an' said 
he had nae dou't we had gotten an excellent 
minister, an' he hoped the minority wad fa' in 
wi' the majority, an' mak it what he ca'd a 
" harmonious settlement." 

There wasna muckle prospec' o' that at the 
meetin, it maun be said ; for they raised sic a 
dust that it took Simpson a' his time to get a 
hearin, an' he was michty weel pleased to skail 
the byke an' shank awa hame to Lempockshaws. 
I wasna sweer to get oot o' the shindy mysel. 
Some o' them had got to ken aboot my trokins 
wi' the pleuchmen, an' aboot the len' o' the lang 
cairts frae Scraemuir, an' they gied me a lot o' 

ill tongue at the kirk yett. But I e'en jouked 
and lat the jaw gae by. The votin couldna be 
taen ower again ; the proceedins were a' perf ec'- 
ly reg'lar, as Simpson said ; Broun was in, an' 
naebody could put him oot. Sae I didna need 
to mind their snash, an' I ne'er lat on I heard 
them. 

That was the way Broun got the pairish 
o' Snawdon. He had uphill wark, as ye may 
weel believe, for a gey while. Te ken the sayin 
— "as the laird bowffs, the loun yaff." The 
laird took the strunt on the held o't, an' gied 
ower comin to the kirk. Syne LiddeU o' Wed- 
derlairs an' Durie o' Bogha' left the session, 
an' Archie Howden had to carry roun' the la- 
dle a' hy himsel. An' some o' them were that 
faur left to theirsels that they lifted their buiks, 
an' gaed awa up the brae to the Frees. Nane o' 
them wad subscribe to gie the new meenister his 
cloak, an' they a' bided awa frae his ordination 
— juist like a wheen dorty bairns. 

As I tell't ye afore, the meenister has crackit 
his credit wi' mo sin' syne. But I maun alloo 
that nae man could ha' diine better, for a guid 
while after he was placed. He's a clever chiel, 
the meenister, an' nae mistake. It was a raivelled 
hasp he had to redd, an' he did it unco skeely. 
Of coorse, he kent fine what'n a fracaw there 
had been in the pairish; an' wha was for him an' 

wha was against him ; but he keepit a calm 
sough, an' never made ony diflference atween 
ane an' anither. He tried to be frien's wi' a'- 
body, an' the way he got on the richt side o' the 
folk was uncommon. 

It wasna sae muckle his preachin that brocht 
them roun' as his fine, free way ; aye a cheery 
word when he passed ye on the road, an' aye 
somethin to crack aboot whan he gied ye a ca' ; 
an' he had a' their names an' fore-names, an' their 
trades, an' their troubles, an' a' aboot them, at 
his finger ends in nae time. He had nae pride 
in him, but for a' that he aye keepit his ain 
place, an' the folk thocht the mair o' him for 't. 
There wasna his maik at waddins an' kirsenins, 
he was that joky an' pleesant ; an' he was aye 
guid to the puir. An' he got on wi' the maisters 
juist as weel as wi' the workin folk. They a' 
showed him the cauld shouther to begin wi', but 
they couldna keep it up ; he was sic gran' com- 
pany, a'body said, an' could sing a sang, or tak 
a han' at the cartes, or crack aboot the markets, 
wi' ony o' them. They had to gie in, an' stine 
he was as chief as ye like wi' some o' them that 
had been ca'in him for a'thing. 

Ane after anither, the silly bodies wha had 
taen the road up the brae came dranglin doun 
again — like laddies after playin the kip, lookin 
gey ashamed o' theirsels. Syne Durie begoud to 
atten' the session meetins, an' at the neist sacra- 

ment, there was Liddell tae, back in his auld 
place. An' ae day the laird an' the meenister met 
on the road, an' walked up an' doun for mebbe 
quarter o' an hoor, killoguin thegither ; an', dod, 
the neist thing the folk heard was that the meen- 
ister had been up to the big hoose at his denner. 
He was siine as faur ben wi' the laird as wi' a'- 
body else, an' it wasna verra lang afore he had 
him doun at the kirk again, sittin in his muckle 
airm-chair in the fore-breist o' the sooth laft as 
if he'd never been oot o't. 

We were raal prood o' him, I can tell ye, hiz 
anes that had putt'n him in. Ae Hirin Friday I 
met in wi' Durie, doun by — I served wi' him for a 
twal-month at Bogha', afore I gaed to Cauldshiel; 
an' he iised aye to stop and speer at me hoo I 
was, an' if I had ony news, for he was a cracky 
body, an' no' a bad maister either. Somethin was 
said aboot the meenister, an' I couldna help re- 
markin, " Weel, Maister Durie, I no' think we've 
waled sic a puir gnaflf after a'," He gied me a 
kind o' queer look, an', " Mebbe no'," says he, 
" but I'm thinkin it's mair by luck nor guid 
guidin, Jims, my man." An' wi' that he gaed 
awa,no' appearin ower weel pleased wi' the wipe 
I had gien him. 

An' his preachin — hand your tongue! The 
like o't hasna been heard in Snawdon kirk, no, 
sin' Pendreigh gaed oot at the Disruption ; an' 
the wheen auld folk wha minded o' Pendreigh 

said that, for as poo'rf u' a preacher as he was, he 
wasna Broun's equal. As I said afore, I ne'er 
sat under ane that was mair exacly to my mind. 
For ae thing, he no' used the paper — no' even 
notes ; an' he wasna like some o' thae ex-trump- 
ery preachers I've heard in my day, that haena 
but ae tune to their pipes, an' gie ye't ower an' 
ower again till ye're stawed wi't. He didna 
juist Stan' up an' haver in the pu'pit, like a heap 
o' them ; he aye spak sense, an' keepit a grup o' 
his subjec', an' ne'er flung awa a text till he'd 
gien ye the guts o't. He wasna feared to say oot 
what he thocht aboot onythin or onybody, an' he 
put things awf u' plain, whiles ; an' he had a braw 
wale o' words forby — whan he took on han' tode- 
scrive some o' thae things oot o' the Bible, losh, it 
was like seein a man pent a pictur o't afore your 
een. An' whan he got wrocht up into ane o' his 
flichts an' rapturs, wi' his airms sweein roun', an' 
the sweat dreepin aflf him, an' the stourfleein oot 
the pu'pit cush'ns, an' auld Wattie Hogg coo'rin 
an' chitterin doun below at the precentor's desk, 
thinkin ilka meenute the muckle buik was gaun 
to cloit on the tap o' him — man, ye micht ha' 
heard a preen drap or a moose cheep in the kirk ; 
the verra weans dursna play peep till he was diine. 
There was nae gantin an' doverin in oor kirk, I can 
tell ye. He can preach yet — I'll no' say onythin 
to the contrar'. But he's no' what he was ; it's an 
awf u' peety ye didna hear him in his young days. 

Ay, he was muckle run after ; folk used to 
come to Snawdon kirk frae the ither pairishes 
roun' aboot, he got sic a name in the kintra-side. 
Of coorse the Frees wadna gie in til't that he 
was as guid as their ain man — no' that ony o' 
them had ever heard him, but that didna mait- 
ter. Ye ken what the Frees are ; it was juist 
like them. Weel, weel ; ilka chuckie thinks its 
ain cleckin the bonniest; that's but naiteral. 
But what way ye canna baud up your ain man 
withoot rinnin doun ither folks', that's what beats 
me a'thegither. I've heard them say mysel that 
the Auld Kirk folk were juist a wheen reprobants, 
an' Moderates, an' puir lost craturs like the Nin- 
nyvites, wha didna ken their richt han' by their 
left ; an' as for gettin the Gospel frae an Auld 
Kirk meenister, ye micht as weel expec' to get 
milk frae a yell coo. 

They're a' brunt wi' the same burn-airn, a' the 
Frees. There was Geordie Runciman the car- 
rier — a f rien' o' my ain, bein mairrit on the wife's 
auntie, an' a raal douce, obleegin chiel ; but as 
be-gotted as ony o' them. I mind o' fa'in in wi' 
Geordie, ae nicht no' lang after Broun was set- 
tled ; he was staivin doun the street, an' I kent 
fine what airt the wind was settin wi' him. 
" Chaingeyour breath, Geordie?" says I. " Weel," 
says he, " I dinna mind if I hae a oawker." Sae in 
we gaed to Jenny's, whaur we fand a wheen mair 
o' them sittin, haein their smoke ai^' their gless. 

Syne Geordie begoud to bleeze awa aboot their 
man, what a deevil he was amang the doctrines, 
an' what terrible gran' sermons he gied them. 
It kind o' stuck in my crap to hear him gaun on 
at siccan a rate, an' I couldna help pitin in a 
word for oor man. But d'ye think Geordie wad 
listen ? No' him ; it was Tamson this, and Tam- 
son that ; an' as for Broun, his maitter was juist 
a blash o' words, an' his deleevery no' muckle 
better nor play-actin. 

" Noo, Geordie," says I til him at last, " ca' 
canny ; ye've nae richt to sit there an' criticeeze 
a man ye've no' heard. See here, I'll mak a bar- 
gain wi' ye. I'll gae up neist Sabbath day to 
your kirk, gin ye'll come doun the neist again to 
oors ; an' I'll tell ye what I think o' Tamson, an' 
ye'll tell me what ye think o' Broun. That's 
fair, is't no' ?" I says to them wha were in the 
room wi' us. 

They a' said it was fair, but Geordie swith- 
ered ; of coorse I kent fine he didna like bein 
seen in the pairish.kirk, mair especially wi' bein 
an oflBce-bearer in the Free, an' haein a charac- 
ter to keep up. 

" Na, na, Jims, my mannie," says he, *' come 
up wi' me an' walcome, an' ye'll be walkin in 
the way o' grace if ye dae; but I canna bind 
myself to gang wi' you. It wadna be seemly, 
an' me a deacon," says he. 

" Na, na, Geordie, my mannie," says I, " fair 

hornie : if I'm to gang up the brae, you'll hae 
to come doun, deacon or no' deacon. Suirly 
they'll no' tak avva your office frae ye, an' cast 
ye oot o' the synagogue, for a first f aut ? Are 
we no' tell't in the Bulk aboot the sodger body, 
I dinna mind his name, wha got leave to boo 
doun in the hoose o' Kummun ? Are the Frees 
mair stric' nor the Jews ?" says I ; " c'wa, man 
— let's hae nae mair argle-bargin ; sae ' diine,' 
an' gie's your loof on't !" 

Weel, what wi' me tormentin him, an' the 
ither fallows a' eggin him on, Geordie chapp'd 
ban's ; an' the neist Sabbath mornin him an' me 
met at the toun cross, an' gaed up the brae the- 
gither. 

They tak the bawbees in a brod, up at the 
Free, an' ane o' their elders was stan'in ahint it 
at the door. " Is't himsel the day ?" says Geordie 
to the elder, michty consequential, wi' his way 
o't. " Ay," says the elder, " it's himsel." " That's 
a guid thing," says Geordie ; an' in we gaed. 

It was himsel, an' nae mistake. An unco 
screed he gied us, a' aboot oreeginal sin, an' the 
covenant o' warks, an' circumceesion, an' a heap 
mair o' their Free Kirk freets. I thocht he wad 
ne'er be diine. He said that he wad address 
hissel to us as puir sinfu' worms, fairaishin for 
the Word ; but I can tell ye, lang afore he got 
near han' his personal application, I was faim- 
ishin for my denner. 

" Weel, hoo did ye like him ?" says Geordie, 
as siine as we had gotten oot ; ^' noo, wasna yon 
a roosin sermon ?" 

No' to tell 3^e a lee, I thocht him little better 
nor an auld haveril ; an' as for his sermon, it 
seemed to me puir baugh stuff, juist aboot as 
wersh as a kail custock. But I didna say that 
to Geordie, no' wantin to set up his birse. 

" Hoo did I like him ?" says I ; " ou, no' that 
ill ; but suirly he's gotten an awfu' dose o' the 
cauld, puir body." 

" What gars ye think that ?" says Geordie, no' 
verra weel pleased, like. 

" I thocht he was gey roopy," says I ; " but 
mebbe I'm wrang" — the fac' bein he had been 
croupin like a craw, the way he aye spak, as I 
kent weel eneuch. 

" I didna remark it," says Geordie, gey snip- 
py ; an' he askit me nae mair questions. 

Weel, he keepit his tryst, an' Sabbath come 
aught days we met at the cross again, an' gaed 
to the pairish kirk. The minister was in gi'an' 
fettle that day, an' preached ane o' his best ser- 
mons. But I wasna gaun to speer at Geordie 
what he thocht o' him ; no' likely. After we'd 
gotten oot by, an' lichtit oor pipes, we stapped 
awa doun the road thegither, an' Geordie was 
aye takin anither look at me, but I ne'er lat on. 

" I'm sayin," says he, after a gey while. 

"Ay?" says I. 

" Ye've sma' need o' a soondin-buird in your 
kirk," says he ; " ye've mair need o' tow in your 
lugs. Gosh, yon man^s fit to deave ye !" 

"D'j'^e think sae?" says I; an' no' a word 
mair. 

" I'm sayin," says he again, after we'd gaen 
mebbe anither mile an' a bittock. 

" Ay ?" says I. 

" D'ye ken your kirk's skail'd the best pairt o' 
half an hoor afore oors ? Yon man gies ye scrimp 
meesure," says he. 

" D'ye think sae ?" says I. An' thinks I to 
mysel, "Fegs, we may weel be prood o' oor meen- 
ister, gin that's a' the faut ye can find wi' him !" 
I kent braw an' weel what Geordie had it on 
his tongue to say a' the time — what ye '11 hear 
the Frees aye sayin aboot a' preachers but their 
ain — that he was cauld, an' wanted unction, an' 
hadna the ruit o' the maitter in him. But he 
thocht shame to say't ; his conscience wadna let 
him, for a' as be-gotted as he was. He didna 
blaw sae muckle aboot Tamson for a gey while 
after ; an' whan I tell't the chaps, they a' said I 
was a fell body, an' that I had come ower Geordie 
raal fine. 



IV 

NOLO EPISCOPAEI 

AwEEL, no' to leese oot my story — an' I dou't 
ye'U be thinkin me as lang-windit as Tamson 
himsel — aboot the hairst-sermon, an' the unco 
steer it made in the pairish. But afore I come 
to that, there's ae thing I maun tell ye, to let 
ye understan' hoo things fell oot, an' that is, the 
way I cam to be made an elder. Ye didna ken 
I was ane? Mebbe no'; I haena aokit for a gey 
while. But I'm no' tellin ye ony lee — Jims 
In wick's a rulin elder o' the kirk, for a' that. 

It was a whilie after he'd been settled, aboot 
a twal- month or sae, that ae day the meenister 
sent up word to me to come doun to the manse 
an' see him. I had nae dreed o' what he 
wanted wi' me, but I kent I hadna been in ony 
faut, an' I was fine pleased to stap doun an' gie 
him a ca', for him an' me was grit in thae days. 
He was sittin amang his bulks whan the lassie 
took me ben, wi' his lamp lichted, an' his papers 
a' laid oot afore him, howkin his harns for a 
sermon, for it was Saiturday nicht. 

" Come in, Jims," he says to me ; " come in by 

an' sit ye doun. I'm blythe to see ye. Hoo's a' 
wi' ye ?" 

" I daurna complain," says I ; " hoo's yoursel, 
sir?" 

" Fine, thank ye," says he ; " what's daein up 
at Cauldshiel ?" 

" Ou, no' that verra muckle," says I ; " we're 
gey thrang singlin neeps ; they're comin awa on 
us juist fast eneuch in this growin wather, an' 
we're short-handit, ye ken. I'm thinkin the 
maister maun be gey near the end o' his tether. 
He canna pit the strength on the place that it 
wad need," says I. 

" I'm sorry to hear that," says he, an' he lookit 
it, tae ; " it's a peetifu' sicht, Jims, an honest 
man wi' his back to the wa' at the end o' his 
days." 

" Ye're richt there, sir," says I ; "a' body feels 
for auld Britherston. Ton's the dourest land 
that ever I was on ; it's a' till thegither." 

" So they tell me," says he ; an' syne he sat for 
a bit lookin at me, an' me lookin at him, waitin 
to hear what he had to say. 

At last he says to me, " Weel, Jims, I daur say 
ye'll be wonderin what for I've brocht ye a' the 
road doun by the nicht. To tell ye the triith, I 
want to hae a quiet crack wi' ye on a maitter o* 
importance. I'm thinkin o' makin an addeetion 
to the session, Jims." 

"An' I'm suir it's time," says I. "Archie 

Howden's but a thieveless, daidlin cratur ; an' 
Durie has an unco conceit o' himsel, an' lio' that 
muckle sense wi't; an' as for Liddell, he's an 
eldrin man noo, an' gettin gey doitit. I'm 
thinkin they'll no' be muckle worth to ye, ony 
o' the three o' them. Ay, there's nae dou't ye 
wad be a' the better o' ane or twa new elders. 
Hae ye gotten onybody parteec'lar in your mind, 
sir, gin I may speer at ye ?" 

" Weel, yes, Jims," he says ; " I hae gotten 
somebody in my mind. There's a man I've had 
my ee on sin' I cam to this pairish ; a man I dinna 
think could be ca'd thieveless or senseless : as 
for the conceit, we'll Jet that flee stick to the 
wa' — I daur say there's nane o' us the waur o' 
a wee bit dose o' that same. I'm set on haein 
that man for an older, an' I'll tell ye wha it is. 
It's juist yoursel, Jims." 

" Me I" says I. Lordsake, ye micht ha' coupit 
me ower wi' a strae ! The thocht o' sic a thing 
had never entered my heid, an' I couldna trow 
my ain hearin. "Me an elder 1" says I; "g'wa 
wi' ye, meenister, ye're takin your nap aflf me." 

" Deil a bit," says he — no' that he iised thae 
verra words, but it was to the same eflfec' — " I'm 
in deid sober earnest. Ye're the verra man for 
the job, Jims ; I've been makin inquiries, an' I 
hae satisfied mysel that your appintment wad 
be weel received by the congregation at lairge. 
I dinna want ye to say either ay or no the 

nicht; it's ower sarious a maitter to be settled 
aft-hand, at ae doun-sittin. I want ye to think 
ower 't at your leesure, an' look at it a' ways, an' 
hear what the wife has to say til't. Ye'U no 
gang faur aff the road gin ye let yourself be 
guidit by the wife, Jims, for she's a maist sensi- 
ble wumman," 

" Deed, she's a' that," says I ; " hut na, na — 
I'm no' fit for the poseetion ; an' forby that, I'm 
thinbin the elders ye hae the noo wadna be ower 
weel pleased to see me amang them, Durie an' 
me 'grees best separate ; an' Liddell tell't me to 
my face, no' that verra lang syne, that I was nae 
better nor a mischief-maker an* an agitawtor." 

" Ye needna fash yoursel aboot that," says he ; 
"I've made it a' richt wi' the session. They're 
a' willin to let by-ganes be by-ganes, an' to gie 
ye the richt han' o' fellowship." 

"Weel, meenister," says I til him, " there's nae- 
body like ye for castin glaumer ower folk; I 
wadna ha' trowed that gin ye hadna tell't me 
yoursel. But na — it'll no' dae. I'm muckle 
obleeged to ye for the offer, but I couldna accep' 
o't. It's flo' for the likes o' me to be shovin 
raysel forrat that gait. I aye mind what my 
auld faither, honest man, used to tell us — Hew 
abUne your heid, an' ye'U get a spale in your ee. 
I ken fine what some o' them wad be sayin — 
' Him an elder, set him up ! A common pleuch- 
man 1' " 

" Weel, Jims," he says, " that may be, I'll no' 
say. There's aye a wheen sma'-minded, spitefu' 
craturs that '11 cast it up to ye that ye're this an' 
ye're that ; I've had it diine to mysel. But sen- 
sible men like you an' me dinna need to mind 
sic clash, nae mair nor the bizzin o' a flee at your 
lug. An' I'll no' hear ye lichtly your callin. 
It's the maist auncient o' a' trades, an' the ane 
the warld canna dae wantin. ' The king himsel is 
sair'd by the field': that's in the Bible. As lang 
as ye dae an honest day's wark at the pleuchtail, 
ye dinna need to think shame o' your glaury 
buits. Ye're a great Leeberal, I hear, Jims — 
what they ca' a demmycrat." 

" Weel," says I, "I'm no' juist what ye'd ca' a 
Tory." 

" Than ye may be thankf u'," says he, " that 
ye're a member o' the freest an' maist leeberal 
kirk that's gaun. In oor kirk, as ye micht ken 
by this time, Jock's as guid as his maister, an' 
the puir man has as muckle say as the rich. It's 
no' braidclaith an' a gowd ring that maks a man 
respeckit in the kirk, but juist the man himsel ; 
an' if the man has a guid name, an' if he's 
worthy o' the eldership, we dinna look at his 
graith or his gear. I want a' classes representit 
on my session, an' that's ane o' my reasons for 
askin you," says he. 

" That's weel said, sir," says I, " an' I'll gae in 
wi' every word o't ; but for a' that, I dou't I'll 



32 JAMES INWICK 

hae to refiise. I'll no say ony mair that to be 
an elder's abiine my station, but I ken fine it's 
abiine my poo'rs. Ye'll easy find somebody 
that's mair like the thing nor me, an' better able 
to dae the duties o' the oflBce." 

" But div ye ken what the duties are, Jims ?" 
says he ; " let's hear, noo. What is't an elder 
has to dae that ye're fleyed to tackle ?" 

Weel, whan he put it to me like that, an' I 
begoud to turn the thing ower in my mind, I 
fand it wasna that muckle I did ken aboot it, 
after a'. I had aye understiide that an elder 
took up the bawbees, an' syne coonted them ; 
an' that he oflfeeciated on sacramental occasions ; 
an' sat in jidgment wi' the meenister whan some 
lassie had made a mistake, or some man an' his 
wife had been to the fore wi' the kirk in the 
way o' mairrage. An' forby that, I had a kind 
o' notion that an elder wasna like ither folk, 
bein lifted up, in a mainner o' speakin, abiine the 
lave ; an' though he wasna expeckit to preach, 
he micht be ca'd upon whiles to pit up a bit 
prayer — no' that I had ever heard tell o' Durie 
or Liddell takin pairt in ony speeritual exer- 
ceese : an' that he biide to keep elders' hoors — 
though what they micht be I've ne'er been able 
to mak oot, for I'm suir I've gaen awa frae 
a frien's hoose on the chap o' twal, an' left 
Archie Howden sittin wi' a fu' tumbler afore 
him. But as for onythin mair, I was gey hazy. 

" "Weel, Jims," says the meenister to me, " I see 
ye're no' verra clear on the subjec', an' mebbe 
I'd better pit a fac' or twa afore ye, to help ye 
to mak up your mind." 

" Say awa, sir," says I — though I kent I had 
nae business to be sittin there hearin him if I 
didna mean to accep', for there was nae haudin 
oot against his whilly-wha'in ; gie him time, an' 
he could weise a body ony gait he wanted. 

" Weel, to begin wi'," says he, " we're tell't 
that an elder maun be the husband o' ae 
wife." 

"That's a' right," says I; "ane's eneuch for 
ony man, let a-be an elder." 

" An' it's further required," says he, " that an 
elder maun aye stick up for his meenister, richt or 
wrang; mair especially when he's wrang, for 
than he has maist need o' backin." Wi' this he 
gied a lauch, an' I saw it wasna meant sarious, 
sae I e'en gied a lauch tae. 

" But here's a bulk that tells ye a' aboot it," 
says he, an' he feshed a muckle auld buik doun 
aff the shelf, ca'd Acks o^Assemlly ; " juist listen 
for a meenute, an' ye'U be able to answer gin 
onybody speers at ye what an elder ocht to 
be. He maun he a onan o' guid life avb godly 
conversation^ 

" Weel," says I, " it's no' for me to say, but I 
hae aye tried to dae richt, an' I've ne'er had to 
Stan' the session, ony way." 

" He maun he circum8pe<f in his walk^^ says 
he, aye readin oot the bulk. 

" Guid kens I'm a' that," says I ; "an' the way 
folk turn ower what ye say, an' clatter ahint your 
back noo-a-days, a body has rauckle need to be." 

" An^ he maun he strid in his observation (f the 
LorcPs day^"^ says he. 

" Weel," says I, " ye ken yoursel, sir, ye never 
miss me a day oot the kirk, snaw or blaw." 

" AvU he maun he regular in Iceepin up worship 
in hisfaimiVy^'^ says he. 

"Me an' the mistress reads a chapter maist 
ilka nicht," says I, " afore we gang to oor bed, 
an' aye on the Sabbath e'enin." 

" An' yet ye wad threep it doun my throat," 
says he, " that ye're no' fit to be an elder ! 
Gang your ways hame, Jims, my man, an' hae a 
bit crack ower 't wi' the mistress. An'*gin ye 
read a chapter the nicht, let it be the third o' 
first Timothy ; it's ' deacons' there, but juist you 
ca't ' elders,' an' ye'll no' be f aur aflf the bit. An' 
come doun by an' see me this nicht week, an' if 
I dinna mak an elder o' ye afore verra lang, I'm 
cheated, that's a'." 

I kent fine hoo it wad be whan I gaed hame 
an' tell't the wife. She was neither to hand nor 
to bin,' an' as for gettin in a word o' reason wi' 
her, ye micht as weel ha' tried to cog a mill- 
wheel wi' a spurtle. " Did I no' say that was 
what he wanted wi' ye ?" says she. 

" Weel," says I, " if ye said it, it maun ha' 
been in to yoursel, for I didna hear ye." 

" An' whae's got a better richt to be made an 
elder nor you, I wad like to ken ?" says she ; 
" whae's come o' mair dacent folk ? whae's con- 
duckit himsel mair respectable? whae's been 
mair reg'lar in the kirk? whae's diine mair for 
the meenister? Was't no' you that put him in, 
as I've heard ye brag aboot mony a time ? ' A 
body sliouldna rax abiine his reach,' say you ? 
Man, Jims, I yvonder to hear ye. I thocht ye 
had mair sense. Hoo is't abiine your reach? 
Ye wad fit the place fine — as weel as auld 
Archie Howden, I'm suir. An' mv faither was 
an elder o' the kirk, and his faither afore him, 
an' eh, but I wad be prood to see my man made 
ane tae, an' lookit up to by a' body, an' sittin in 
coonsel wi' the meenister himsel !" 

" Ay, that's juist whaur it is," says I ; *' juist 
like the vanity o' weemen - folk. Ye think ye'll 
be upsides wi' your Auntie Bell, an' that's a' 
ye're heedin aboot." 

" Upsides wi' my Auntie Bell, forsooth !" says 
she ; " muckle I care for her ! D'ye think I wad 
even Geordie Eunciman wi' you? G'wa' wi' 
ye ! What's a deacon in the Free by an elder in 
the Estaiblished ?" 

" Wheesht, wumman, wheesht," say I ; " hoo's 
a body to coUec' his thochts, an' your tongue 
gaun like a pen gun ? Did I no' tell ye what 



86 JAMES INWICK 

the meenister said, that this was a solemn maitter, 
an' no' to be ca'd through in a hurry ? Get 
doun the Buik, an' find Timothy; we'll hear 
what he's got to say on the subjec' afore we 
mak up oor minds." 

" But this is no' aboot elders," says she, after 
she'd fand the place ; " this is aboot bishops." 

"Gang on or ye come to deacons," says I; 
" that's a' the same as elders, the meenister says. 
Are ye at the bit noo?" 

" Ay, I'm at it," says she, an' syne she begoud 
to read : " Likewise the deacons maun he grave, 
n(f dodble-tongued — weel, Jims, I'm suir you're 
no' guilty o' licht talk or leein — n<?' gien to mucTde 
wine — he disna say ye're ne'er to tak a dram — 
nd greedy d filthy lucre — there's no' muckle o' 
that comes oor way. An' here's a bit aboot 
their wives." 

" Ay, let's hear that," says I. 

''^ Even sae their wi/ves maun he grave,'^^ says 
she — "weel, naebody can ca' me glaikit — no^ 
slanderers — it was ne'er my way to misca' my 
neebours — soher — there's nae van brings drink 
to my door— faithfu^ in cH things — weel, though 
I say't that shouldna, I've been an eident wum- 
man a' my days. I've made ye a thrifty wife, 
Jims ; I've no' hained mysel. I canna see there's 
onythin in what Timothy says to keep ye frae 
bein an elder." 

" Mebbe no'," says I, " but we'll hae to sleep 

on't, guidwife. We hae gotten a haill week to 
think it ower, an' see ye hand your wheesht 
aboot it wi' the neebours — I'm no' wantin to be 
made the clash o' tbe fcintra-gide afore there's 
ony occasion," 

AwEEL, the neist Saiturday nicht I gaed awa 
doun to the manse, an' after the days an' nichts 
I had dree'd wi' the wife, I kent fine hoo it wad 
end wi' the meenister. I wad juist hae to dae like 
the lasses — say no, an' tak it. 

" There's juist ae thing I wad like to say to ye, 
sir," I says to him ; " I'm no' ane o' thae watter- 
drinkers." 

" I no' think ony the waur o' ye for that," 
says he. 

"I've aye been in the way o' takin my bit 
drappie," says I ; " I mind what my auld faither 
lised to say — ' I ne'er loo'd watter in my shoon, 
an' my wame's made o' better leather.' But for 
a' that, he was a maist temperate man, an' I've 
aye been the same mysel." 

" I've aye got that character o' ye, Jims," says 
he. 

" Weel, sir," says I, "ye see there's a wheen o' 
us meets, aince or twice in the week, in Jenny 
Brockie's public. There's nane o' us taks ower 
muckle — juist a gless, an' whiles an eke ; an' we 

hae cor smoke an' cor crack thegither, an' syne 
gang cor ways hame atween nine an' ten, as 
sober as yousel. Noo, I wad like to ken if ye 
think that's onyways wrang?" 

" Weel, Jims," he says to me, " I'm no' gaun to 
preach what I dinna practeese. Whiles I hae a 
gless mysel in a frien's hoose, an' a pipe an' a 
crack wi't, an' I no' think I'm <3aein wrang, or 
ens I hope I wandna dae't. I ken what a but 
an' a ben's like, for I was brocht up in ane my- 
sel. Ye canna weel meet wi' your neebours an' 
acquentance, the time the wife's pitin the weans 
to their beds an' reddin up the hoose ; an' I've 
aye said the workin man has as muckle need o' 
his public as the rich man has o' his club, an' meb- 
be mair. As lang as it disna lead to excess, or 
neglec' o' a man's ain fireside, I'll no' condemn 
it. I only wush, for your ain sakes, ye got bet- 
ter stuflf to drink." 

" Ou, the stuff's no' that bad," gays I. ^' Ye 
see, Jenny keeps twa kinds. There's the kind 
she sails to the Irish an' ither gangrel bodies— 
piishion-Paddy,' the folk ca't, for they say that 
aince a Donegal man dee'd wi' drinkin a mutchkin 
o't — an' there's the kind she sairs to her reg'lar 
customers, an' there's no' muckle wrang wi' that, 
unless mebbe the bung-hole's been raither near 
the spoot-well whiles. . . '. But I was wantin to 
speer this at ye, meenister," says I ; " di v ye think, 
if I was bein made an elder, I wad hae to bide 

awa f rae the public ? Min' ye, it's no' the drink 
I'm heedin aboot; I can dae fine wantin that 
But I'll no' hide it f rae ye, I wad be laith to gie 
up the bit meetin after the day's wark, an' the 
chaps drappin in frae the f airm touns roun' aboot, 
ilka ane wi' his crum o' news, an' a'body seekin 
my opeenion on the politics, or the wather, or 
the chance o' wages gaun up, or some pint in 
your ain last sermon. There's nae dou't it's a 
cheery way o' pitin in an hoor or twa." 

"Weel, Jims," he says, "I'm no gaun to lay 
doun ony rules for ye, what ye maun dae or 
what ye maunna dae. Ye'U hae to tak coonsel 
wi' your ain conscience an' common-sense. Ye 
ken as weel as me there's mair expeckit o' them 
that's set apairt to the eldership, an' it behooves 
them to be extra carefu' no' to oflfend." 

" I've heard Archie Howden say they're the 
saut o' the yirth," says I. 

" I wanda gang juist as faur as to say that," 
says he ; " but ony way they're like a city set on 
a hill -tap, that canna be hid. Ye mind what 
Paul says — a' things are lawfu' for me, but a' 
things are no' expedient. I couldna gie ye ony 
better guidin nor that, Jims, though I preached 
for a month o' Sundays." 

" Weel, sir," says I, " I'll hae to be daein wi't. 
An' gin ye think I winna shame the place, I'll ^ 
juist accep', an' dae the best I can." 

" That's richt," says he ; " I'm raal pleased to 

hear ye say't. We've aye been guid frien's, you 
and me, Jims, an' I hope we'll be better yet." 

"I'm no' feared for that, sir," says I — little 
thinkin o' what was to come — "you and me '11 
daiker on thegither fine. But I'll no' hae to 
speak in the kirk, wuU I ? I no' want to mak a 
muckle f iile o' mysel afore a' the folk, an' tjiat's 
juist what I wad dae gin I had to speak." 

" No' a word ye need to say," says he ; " whan 
I pit the questions to ye aboot fa'in in wi' the 
haill Confession o' Faith, an' aye uphaudin the 
Presbyterian form, ye'U stan' foment the pu'pit 
an' gie your heid a nod. That's a' ye'U hae to 
dae." 

The mistress was awf u' f iill whan I gaed hame 
an' tell't her. She was like to dance her lane, 
an' it was a' I could dae to stop her frae fleein 
in to the neebour wives an' tellin them aboot me 
bein made an elder. "Mercy me, wumman," 
says I, " suirly it '11 keep I They'll a hae 't siine 
eneuch. For ony sake, baud your tongue aboot 
it or aince it's gien oot in the kirk, an' let a body 
hae some peace in his life. I'm no' seekin to be 
a public character.*' 

But it was nae iise. I micht as weel ha' spoken 
to a stane dyke. The verra neist day, whan I 
cam hame at denner-time, there was Jess an' the 
kimmers a* stan'in wi' thier boynes an' pails at 
the siver, an' her tongue gaun like the clapper o' 
a mill. I kent fine by the looks they gied me 

that they had a' gotten the news, an' it wasna 
lang, as ye may weel believe, afore it gaed 
clinkin through the pairish. 

If there's ae thing I canna bide, it's bein ken- 
speckle, an' haein my name in a' body's mooth ; 
an' that was juist what I biide to pit up wi', 
moruin, niine, an' nicht, for a gey while. The 
maist o* the folk, I maun say, took it weel eneuch, 
an' said the meenister couldna ha' waled better. 
But a'body wasna alike. The wife was sair 
putt'n aboot wi' her Auntie Bell, for a' she wad 
say, whan she heard o't, was, "Preserve us! 
Jims an elder ! Weel, weel ; the langer we live 
we see the mair ferlies." But I tell't Jess no' to 
fash hersel for an ill-willy auld jaud o' a deacon's 
wife, wha was juist like to burst wi' jealousy an' 
vexation at me gettin a lift abiine her ain man. 

Geordie Eunciman lookit gey soor himsel 
whan I tell't him, though he said he was pleased 
to hear o't, an' he hoped I wadna live to rue the 
day. " Te'U hae to tak tent to yoursel, Jims," 
says he ; " ye'll hae to be like Agag, wha walkit 
delicately. It's a wechty chairge, as I've heard 
godly Maister Tamson say mony a time. It's an 
auld byword that glasses an' lasses are bruckle 
ware ; an' I'm thinkin the same micht be said o' 
meenisters an' elders. Te'U hae to tak unco care 
that ye dinna jaup yoursel, as ye gae alang the 
,clarty road o' this sinfu' warld." 

" I no' need you to preach at me, Geordie," 

says I ; " ye're no' at ane o' your prayer-meetins 
the noo. The meenister kens brawly what he's 
daein, an' he wadna ha' askit me gin he hadna 
thocht me guid eneuch." 

"Aye, aye," says he — ^ye ken their drauntin, 
grainin way — "I'm thinkin ye winna be sae 
parteec'lar in your kirk as hiz folk up the brae. 
Eh, but it's an unco thing to be a Free Kirk 
elder I There's few coonted worthy, an' ony 
man that gets the place wi' hiz disna need to 
care though he dees the morn. But I'm thinkin 
it wadna dae for your meenister to be ower per- 
nicketty; nae dou't he maun hae a session o' 
some kind, puir body." 

" Ye may think what ye like," says I, " but it's 
easy seen ye ken naethin aboot it. Oor meenis- 
ter's nane sae scant o' clean pipes that he needs 
to blaw wi' a brunt cutty." 

" Mebbe no'," says he, " but ye needna be in 
sic a fizz. I'm no' sayin onythin against you or 
your meenister neither. But a'body kens the 
Auld Kirk's gey shaky, an' nae dou't a frail 
stoop's better nor nane ava." 

" Weel, Geordie," says I, " the way ye speak, 
a body micht think ye'd ha' likit weel gin ye 
had gotten the offer o' the place yoursel." 

"Me!" says he; "I wadna fyle my fingers 
wi't ! Me an elder in your kirk ? Man, div ye 
no' ken what the Bible says? 'I wad raither 
kQep a door in the Free Kirk than dwall in the 

tents o' the Estaiblishment.' Na, na ; I think 
ower muckle o' the dear-bocht preevileges o' 
Forty- Three. I wadna niffer wi' you, Jims, 
elder though ye be." 

We had some raair words, an' the upshot o't 
a' was that Geordie an' me pairted no' verra 
frien'ly. I didna think muckle o' that, but I 
maun saj^ I was disappinted wi' An'ra Wabster. 
The first time I met in wi' An'ra, after he'd 
gotten the news, was ae mornin up at the mains ; 
an' afore a' the men an' the workers he made 
believe to kink wi' lauchin, an' gied a guffaw 
that ye micht ha' heard twa fields aff. " Hoo, 
hoo !" says he ; " here's the new elder ! Aff wi' 
your bannets, lads, an' mind ye bink doun an' 
say ' sir ' whan ye speak til him, or he'll hae ye 
up afore the session for want o' proper re- 
spec' ! " 

"What's the maitter wi' ye, An'ra?" says I, 
no' wantin to loss my temper wi' him ; " ye've 
suirly risen aff your wrang side the day. What 
are ye gawfin an' bletherin there aboot ?" 

"Hear til him!" says he; "he downa be 
spoken to, he's that big ! See hoo he hands up 
his heid, like a hen drinkin watter ! Aye, aye t 
Sic braw company he's got into — rubbin shou- 
thers wi' the maisters, nae less ! There's nane o' 
his auld billies guid eneuch for him noo." 

" Man, An'ra," says I til him, " that's a daft- 
like way to carry on. I've neeboured ye noo for 

a gey twa-three years, an' I'm suir ye've ne'er 
fand me upsettin to my aquals or creengin to 
my betters. I'm neither up nor doun wi' bein 
made an elder o' the kirk, an' if ye hae onythin 
to say against me takin the office, I wad like to 
ken what it is ?" 

" I hae juist this to say," says he, " that ye'll 
mak a show an' a objec' o' yoursel to the haill 
pairish. It's fair rideec'lous ; I canna mak oot 
what Broun was thinkin o' whan he askit ye." 

"Mebbe ye think he should ha' askit some 
ither body," says I ; " an' if ye wull tak the dorts, 
I canna help it. As for makin a show o' mysel, 
an elder disna need to stan' up in the kirk an' 
gie a speech. It's whan a body taks on han' to 
mak a speech, an' syne fa's through 't, that he 
maks himsel maist rideec'lous, to my way o' 
thinkin." 

Ye should ha' seen the face that An'ra put on 
whan I gied him this wipe ; his ill-natur fair got 
the better o' him, an' he girned like a sheep's- 
heid in a pair o' tangs. " Weel, Maister In wick," 
says he, " I needna speer at ye if ye'll be doun 
at Jenny's the nicht ? Nae dou't ye'll be hob- 
nobbin wi' the gentry noo, an' the public wull 
be ower low for ye. We'll no' hae the plees- 
ure o' your company ony mair doun by, I'm 
thinkin ?" 

Noo, thinks I to mysel, mak up your mind til't, 
Jims, my man ; ca' the nail to the held ; it has 

to be, an' the better war tbe siiner peace. So I 
ups an' says til bim, " Weel, An'ra, I'll no' say but 
ye're ricbt. I daur say it wadna look bonny for 
an elder o' tbe kirk to be kent as a frequenter o' 
public-booses. It's different wi' tbe likes o' you, 
tbat naebody taks ony notice o' ; but a man in 
my poseetion bas mair nor bimsel to consider. 
So ye'U no' see me doun by, neitber tbe nicbt 
nor tbe morn's nicbt, nor at ony itber time." 
An' wi' tbat I gaed awa an' left bim, afore be 
fand breatb to say onytbin mair. I kent it was 
nae iise tryin to come ower An'ra Wabster wi' 
fair words or flytin, for be bad a maist unceevil 
tongue, an' aince be bad taen tbe flings, be was 
as tbrawn as tbe bint leg o' a cuddy. 

I no' mind o' tbe wife bein sae uplif tit wi ony- 
tbin, a' tbe time we've been tbegitber, as wi' me 
bein made an elder. I was made muckle o'^ tbae 
days, I can tell ye ; tbere was naetbin ower guid 
for Jims ; it minded me o' tbe time wban I was 
coortin ber, four-an'-tbretty year syne. An' 
wban it cam roun' to tbe Saiturday nicbt afore 
tbe day I was to be ordained, wbat I biide to 
gae tbrougb in tbe way o' reddin up ! Sbe was 
tbat fiky ye micbt ba' tbocbt I was some young 
quean bein buskit for ber waddin. First sbe set 
tae an' staircbed an' aimed my sark and collar, 
an' syne sbe got my guid-anes oot o' tbe kist, an' 
darned a wee bole in tbe coat aneatb tbe oxter, 
an' bung tbem a' afore tbe fire to tak oot tbe 

lirks. An' after supper -time, in comes Ecky 
Blair, the herd at Toombucht, wi' his shears — 
she had trysted Ecky withoot ever lettin on to 
me — to gie me a clip ; for she said it wad never 
dae for me to be stan'in up in the transe afore a' 
the folk an' my held like a heather cowe. An' 
on the Sabbath momin she gart me shave mysel 
till my chafts were like a year-auld bairn's, an' 
creish my pow wi' the claggiest pomatum she 
could come by ; an' syne she tied on me a bonny 
new craig-cloth she had coft doun by, as white 
as the driven snaw. 

" Eh, Jims, my man," says she, " but ye look 
fine in your braws ! Go, ye micht be a meenister 
yoursel !" 

"But what way are ye no gettin on your 
things, guidwife ?" says I ; " are ye no' gaun to 
the kirk the day ?" 

" Me gang to the kirk ?" says she ; " no' likely ! 
The verra thocht o't brings a dwam ower me. 
Na, na, Jims; gang your gait an' warsle through 
the best ye can ; I'll hear a' aboot it frae the 
neebours whan they come hame — they're a' gaun. 
An' see ye keep oot o' the dibs an' no' draible 
your buits, after a* the trouble I've had to 
mak them bonny an' clean." 

Aweel, awa I gaed my lane, feelin gey queer. 
There was a by-ordinar congregation that day ; . 

a'body that could win was there, excep' that J 

thrawn deevil An'ra Wabster. " They'll no' see 



) 

me at their ordination opera" — that was what 
he gaed aboot sayin ; so they telPt me. 

The folk a' said the meenister did awfu' weel 
that day; he was on the duties o' office-bearers 
an' kirk members ; but as for me, I heard ne'er 
a word o't. There I was, sittin in a chair for- 
nent the pu'pit, wi' Durie on the tae side o' me, 
an' Liddell an' Archie Howden on the tither; 
an' my heid was in the mirligoes— a'thing gaed 
soomin roun' aboot me, an' the meenister's vice 
soonded in my lugs as sma' as the cheepin o' a 
sparrow. But I minded o' what my auld faither 
iised to say " He that wad eat the kirnel maun 
crack the nit ;" gin I was to be an elder, I biide to 
gae through wi' bein ordained ; an' after a', it 
wad siine be ower, an' I wad be back intil my 
ilka-day's claes the morn. 

Durie gied me a shog whan to stan' up ; an' 
the neebours tell't Jess that I lookit raal snod, an' 
boo'd at the richt bit, an' did fine. But I didna 
gaither my feet or aince it was a' by, an' we got 
into the session-hoose, whaur I wrote doun my 
name in a muckle buik, an' syne got a grup o' 
the han' frae the meenister an' the ither elders. 
It gied me a kind o' queer feelin to find mysel 
cheek by chow wi' Durie an' Liddell, after a' 
that had come an' gaen ; I couldna help thinkin 
I was amang them somethin like a rotten in a 
cavie. But they were baith unco ceevil, I maun 
say ; an' ArchiQ Howden took me awa wi' him 

to his hoose, an' gied me a dram. I was nane 
the waur o't, I can tell ye^ for it's nae joke bein 
made an elder. An', eh, if I had kent a' that it 
was to cost me! But its mebbe juist as weel 
that we dinna aye see what's afore us. 

VI 

ARCHIE HOWDEN ON HOME BULB 

Afteb this things keepit unco quiet in the 
pairish for a gey while. Aince I had gotten 
ower the novelty o't, I likit fine being an elder ; 
there's nae dou't ye're mair lookit up to, an' 
your word carries mair wecht, whan ye're on the 
session; an' if the poseetion has its drawbacks, 
whaur wuU ye find ane that's withoot them? 
There's aye a somethin, as the wife said to her 
dochter whan she cam wheengin aboot her 
drucken man. 

I'll no' say my heart gaed the same gait as 
my legs whan I passed by Jenny's door on a 
Saiturday nicht, an' saw the windies a' lichted 
up, wi' their red blinds, sae bricht an' couthie 
like ; an' I kent, if I keekit in, I wad see An'ra 
Wabster, an' Tam Arnott, an' Adam Instant, an' 
a heap mair o' my auld cronies, a' sittin roun', 
haein their f rien'ly gless an' passin their remarks 
on a'body an' a'thing. Whiles ane o' them wad 
speer at me if I wasna comin in, for they were 
missin me sair. But I wasna gaun back on my 
word to An'ra "Wabster. A fine hair in my neck 

it wad ha' been to him, gin I had speeled doun 
at the first biddin after settin mysel sae hie abiine 
him! 

What wi' bein bainished f rae the auld houflf, 
an' no' haein An'ra to crack wi' — it was nae 
mair nor fair guid-day an' fair guid-e'en atween 
us for a gey while, after him bein sae ill-natur'd 
aboot the eldership — I fell into the way o' passin 
an hoor or twa gey aften wi* Archie Howden. 
It kind o' brocht us thegither, him an' me bein 
baith on the session, an' haein the affairs o* the 
kirk to converse aboot. 

Archie was a bien body, an' keepit a guid, 
rouch hoose, an' he was aye glad to see me ; an* 
whiles, on a fine nicht wi* a miine, he wad yoke 
the ould powny in his spring-cairt, an' come awa 
up to Cauldshiel an' gie us a ca'. The wife was 
aye raal prood to see him, an' whan I wad say, 
"Hae a bit tastin o' the Auld Kirk, Archie?" 
an' Archie wad say, "Weel, Jims, I no' think it 
wad dae either you or me ony hairm," she was 
ready eneuch to get the bottle an' the glesses 
oot o' the press, no' like the way she had wi' 
ither veesitors, or wi^ mysel whan I socht a dram 
at an orra time. 

Archie was auld by me, but a hale carle yit ; 
he had no' been sair wrocht, ye could see. He 
was a wricht to his trade, but them wha had 
kent him a' his days said that he had ne*er 
stressed himsel wi' wark; he was ane o' the 

kind that are better wi' the rake nor wi' the 
shool, as the saying is. Ye micht find him ony 
day stan'in at his shop door or pappin aboot his 
yairdj wi' a fit-rule in his han*, an* his sark-sleeves 
rowed up ; but I never heard tell o' onybody 
that had seen him ca' in a nail. He left that 
pairt o' the business to his son, young Archie — 
no' that he was verra young, but that was the 
name he gaed by ; an' aboot a' that he ever set 
han' to himsel was the undertakin. 

He iised to brag that he did a' the kistin for 
three pairishes, an' there's nae dou't he was a 
gran' han' at it. Whan there was a death, as 
stine as the corp was streekit, they gaed straucht 
awa for Archie Howden ; he had ways o' daein 
that pleased the folk uncommon, an' he could 
pit up a prayer at the kistin as weel as ony min- 
ister. " I kisted the auld laird," he Iised to say, 
" in the year f orty-twa ; first we put him in leid, 
an' syne we put him in aik ; it was a bonny job 
— it took four - an' - twenty men wi' han' - spaiks 
to lift him doun the avenue. An' I hae kisted 
a' the paupers wha hae dee'd in the pairish, to 
the orders o' the Buird. But it didna maitter 
whether the kist was aik or deal, an' whether 
it had bress munts or nane ava, I hae aye ettled 
to dae my best for the corp, an to show respec' 
for the feelins o' the frien's." 

He was a keen politeecian, Archie, an' a maist 
notor'ous reader o' the papers. I dinna ken hoo 

mony he read in the week, o' a' sorts an' sizes. 
He had ae son in Ameriky, an' anither in Lun- 
non, an' a brither in Australly, an' a dochter 
mairrit at the Cape, an' a wheen mair frien's 
ither airts, an' he got papers f rae them a', f orby 
what he bocht or borrowed for himsel. He ap- 
peared to tak in what he read, an' minded a heap 
o't. He could tell ye a' aboot the Parliament, 
an' whae was in this office an' whae was in that, 
an' hoo muckle o' the public siller they pooched 
for juist sittin in their chairs an' writin their 
names ; an' he gaed through a' their speeches 
an' havers, an' leuch an' rubbit his ban's whan 
they ca'd ane anither leears, an' cheat-the-wud- 
dies, an' muckle f iiles, an' a' mainner o' ill names. 
He was a nacky body, an' braw company, aince 
ye got him fairly started. 

He had juist ae faut — a gey bad ane, I maun 
alloc: he was a maist tremenjis Tory. What 
had made him ane I never richtly understiide, 
an' I'm no' suir he understiide himsel. He didna 
get it frae his faither, for auld Hughie, wha lived 
to be ower ninety, was a soun* Leeberal ; nor yet 
frae his mither, for she was a dochter o* Sandie 
Gair the soutar in Gurlyneuk, wha had been a 
Chartist in his (iay. Some folk wad hae't that 
Archie turned Tory after he got the kistin o' the 
auld laird ;" an' ithers said it was wi' readin ower 
mony papers. 

Of coorse I didna gae in wi' his opeenions, but 

I maun say he tell't rae a heap o* things I no* 
kent afore, for he was like the fiile in the Buik 
o* Proverbs — his een were in the ends o' the 
yirth ; an', no' to be a man o' yeddication, the 
way he rappit aff a^ thae lang-nebbit names 
o' faur-away places an' frem folk wadna ha' 
shamed the dominie himsel. He kent what gait 
the Kooshians were like to be daein us hairm, 
an' hoo we wad hae the French on oor ban's at 
the same time, an' fechtin gaun on ower the 
haill warld. "Whaur wuU ye be than," says 
he, " wi' your Leeberal Government ? A' thae 
muckle airn ships rammin ane anither or ens 
blawn up wi' torpedies— no' a frien' to lippen to, 
an' the Irish han'-for-nieve wi' oor enemies, an' 
oor ports a' blockaded, an' no' a bushel o' wheat 
comin in frae Ameriky? Whaur's your flour 
breid to come frae ? Hoo lang div ye think it 
wull tak for oor thretty millions o' folk a' to dee 
o' stairvation ? " I likit weel to hear him prophe- 
seein the ruin o' the kintra; he reeled it aflf like 
a prentit buik. 

To hear him, the Tories had aye been the best 
frien's o' the workin man, an' the Leeberals had 
ne'er diine onythin but promise fair to win in, 
an' syne mak a hash o' the national business. 
''Ye hae a Leeberal Government in the noo,'' 
says he, '^ an' ye think it's gaun to rain kail, an' 
ye're a' oot wi' your cogies, haudin them up to 
kep the draps---puir fiilish cratursl" 

"It was the Leeberals gied us oor vote, ony- 
way," says I. 

" Gied ye your vote !" says he ; " ay, nae dou't 
they gied ye your vote, an' syne ye gied it to 
them, an' muckle guid it has diine ye I Ye've 
been thirled to them a gey while noo, an' what 
the better are ye for't ? Nae dou't ye hae got- 
ten a vote for the Parliament, an' anither for 
the Schule Buird, an' noo ye're gaun to get an- 
ither yit for a Pairish Cooncil — ou, ay ; gin votes 
wad dae't, ye'd ha' been set up in the warld lang 
syne. Ye're a man o' sense, Jims, for a' ye're a 
Leeberal. Answer me that : WuU his votes fill 
the wame o' the workin man in the time o' faim- 
ine an' war ? Wull they keep a roof ower his 
heid an' pit duds on his weans ? They say, bile 
jadstanes in butter, the breell "be guid ; but what 
wull ye bile your votes in, I wad like to ken, 
whan the ships oanha win ower frae the tither 
side, an' the wheaten laif brings its wecht in 
gowd ?" 

*'Houts man, Archie," says I, "ye're rinnin 
awa wi' the harrows noo. Ye're feared for the 
day ye never saw. I'm no' gaun to tak doun a' 
that stuff that ye get oot o' your Tory papers. 
I'm ower auld-f arrant to be fleyed for wirry 
cows." 

" Mebbe ye are," says he, " I'll no' say. But 
I wad hae mair respec' for your opeenion on the 
politics, Jims, gin ye could tell me o' ony mortal 

guid that ever cam to ye frae your vote that 
ye're sae prood o'. That's ae thing aboot your 
Leeberal Government that I canna awa wi'; 
they're aye fangin the well — giein votes here, 
an' votes there — but foul a drap o' watter e'er 
comes oot o't. Ye've got the francheese gey 
low noo," says he ; " I'm thinking daft folk an' 
paupers wuU be settin up a cry for't neist. 
Weel, weel; fiiles shouldna hae chappin-sticks, 
an' there's a gey wheen o' them that has votes 
wad be better wantin them, for the credit o' the 
kintra." 

Whiles we got on the subjec' o' Home Eule. 
" Te'll be a Home Euler, Jims, I'm thinkin?" he 
wad say to me. 

" "Weel," says I, " ye ken I hae aye voted for 
Tod-Lowrie, an' he's ane, or ca's himsel ane, 
onyway." 

" An' what for, noo, wad ye gie thae Irish a 
Parliament o' their ain?" says he; "d'ye no' 
think they're weel eneuch aflf as they are, an' 
aiblins a hantle better nor they deserve ?" 

"I'll no' say," says I. 

" Look here," says he ; " what '11 come ower 
your ain maister, up here at Cauldshiel, aince his 
tack's oot ?" 

" He'll be roupit," says I. 

"An' div ye ken what wad happen til him," 
says he, "gin he had the luck to be an Irish 
f airmer insteid o' a Scots ane ? A' the rent that 

he's ahint wi' wad be wipit clean aflf the sclate, 
an* he wad get the len' o' siller cot o' the public 
funds to buy his f airm ; nae maitter whether the 
laird wanted to sell't or no', he wad juist hae to 
dae't ; an' syne Britherston wad be laird himsel, 
insteid o' haein to stan' the shirra, puir body." 

" D'ye tell me ?" says I. 

" Ay, I tell ye," says he^ '' an' I'll tell ye some- 
thin mair, tae. Hoo muckle div ye think I hae 
to pay in taxes for my spring -cairt? Ane an' 
twenty shillins in the year. Noo, gin I was in 
Ireland, hoo muckle d'ye think I wad hae to 
pay ? Juist fifteen shillins." 

" D'ye tell me ?" says I. 

"Ay," says he, "an' I'll tell ye mair. Hoo 
muckle div ye pay in taxes for that wee doug 
o' yours?" — a bit messan we'd had aboot the 
hoose for a gey while, that the wife made unco 
wark wi'. 

"Seeven an' saxpence in the year," says I; 
" no' that she's warth it, the useless beast." 

" Weel," says he, " gin ye were in Ireland ye 
wad hae to pay juist half a croon for't — no' a 
bawbee mair. An' yet ye wad gie thae spil't 
bairns o' Irish a Parliament o' their ain ! Man, 
Jims, I wonder at ye I" 

"I hae nae parteec'lar likin for the Irish," 
says I; "they're unco guid at beckin an' been- 
gin, an' that gangs doun wi' some maisters ; 
awfu' fair to your face, but mebbe the wark's 

no' sae weel diine after a' as oor ain folk wad 
dae't, though we haena siccan a smooth tongue 
or sae muckle to say wi't." 

" Ay, I ken them," says he ; " rub your heid 
wi' an ily stick, an' cut your throat ahint your 
back." 

"But here's the way I look at it," says I; 
" they've been yatterin an' craikin for Guid kens 
hoo lang to hae this Parliament o' theirs, an' 
Tod-Lowrie says we'll hae nae peace or aince 
they get it, an* nae chance o' onythin bein diine 
for oorsels. An' ye ken we hae faur ower mony 
o' them here already, an' ay naair comin in, 
keepin doun wages, an' shovin better men oot o' 
a job. They mind me o' thae insec's the meen- 
ister was readin oot aboot the tither Sunday — 
thae locus' beas' that cam up in a michty swarm, 
so that the face o' the sky was darkened wi' 
them, an' berried the haill land o' Israel. Noo, 
the way I look at it is, gin they had a Parliament 
o' their ain they wad bide at hame, an' mebbe a 
wheen o' them that's here the noo micht gang 
back to their ain kintra, an' a guid riddance." 

" An' what gars ye think that, Jims ?" says 
he. 

" Weel," says I, " Tod-Lowrie says that their 
Parliament wad start a' kind o' mills an' facto- 
ries, an'- syne there wad be plenty o' wark for 
the craturs, an' they wadna need to come ower 
here, sornin on honest Scots folk." 

" An' did Tod-Lowrie tell ye hoo they were 
gaun to drive their mills an' their factories?" 
says he; "ye ken there's nae coal in Ire- 
land." 

" Nae coal ? Are ye suir o' that ?" says I. 

" No' eneuch to bile a parritch-pat in the haill 
kintra," says he. 

"Weel," says I, "but they maun hae some 
kind o' stuff to ken'le afire wi'. They'll hae 
nae lack o' peat, ony way, for they tell me it's 
maist a' bog-land ower there." 

" Peat ?" says he. " Muckle guid that wull dae 
for their mills an' factories! You try feedin 
the injine o' your threshin-mill up here wi' peat, 
an' see what speed ye come." 

" But they hae watters," says I ; " watter-poo'r 
does fine for ca'in machinery, an' it's a hantle 
cheaper nor coal, forby." 

" Ay, they hae watters," says he ; " but they're 
no' like oor burns here, that come loupin an' 
bickerin doun frae the hills, an* nae mair a-dae 
nor big a bit dam, an' carry a lade ony gait ye 
want it. The watters ower there are mair like 
ditches or canawls ; there's nae fa' in them. A' 
the watter-poo'r in Ireland wadna grind a peck 
o' aits. I dinna see hoo your mills an' factories 
are to be set a-gaun, Jims, unless mebbe ye could 
mak use o' the tides, an' ca' them wi' electreecity. 
I was readin a lang screed aboot that in ane 
o' the papers the tither day." 

" Ye'U be tellin me neist there's nae tides in 
Ireland," says I. 

" Na, na, I'm tellin ye nae lees, believe me or 
no'," says he; "an' as for the Irish bidin at 
hame, gin they had a Parliament o' their ain, juist 
think for yoursel for aince — exerceese your ain 
jidgment — hoo wad it be? They make no' sic 
bad servants, the Irish, but a'body that kens 
them kens they're no' fit to be maisters ; an' gin 
ye set them up to rule theirsels, they wad be 
fechtin like deevils wi' ane anither, pu'in a' ways 
at aince, an' drivin capital oot o' the kintra ; an' 
syne they wad come croodin ower waur nor in 
forty-sax — an' a black year that was for puir 
auld Scotland. Gie them their ploy, if ye wuU ; 
but dinna complain if ye're keepit hingin aboot 

a gey while on the causey at the feein market 

An' noo ye hae a wheen questions to pit to Tod- 
Lowrie the neist time he comes palauverin roun 
here. He'd be nane the waur o' a bit hecklin 
on thae pints, I'm thinkin." 

A VILLAGE CASSANDRA 

Aechie had a maist awf u' ill-will to Tod-Low- 
rie, oor coonty member. " A braw speaker, ye 
tell me ?" he wad say. " Nae dou't ; speakings his 
trade. Gin a la'yer hasna the gift o' the gab, 
he's no' worth ca'in oot o' a kail-yaird. But 
what for ye send a la'yer body to represent ye in 
the Parliament — a Lunnon la'yer, a man wha 
disna ken the trams o' a cairt f rae the back-buird, 
or dockens frae curly greens — that's what passes 
my comprehension. What 'n nonsense was yon 
he was blawin ye up wi' the last time he gaed 
roun', giein ye a glint o' his sonsy face an' castin 
stour in your een — ^yon aboot settin up a' the 
pleuchmen in bits o' fairms o' their ain?" 

"It wasna nonsense," says I, gey near lossin 
my temper wi' him, for he was aye nag, naggin 
at me aboot Tod-Lowrie, the man wha had got 
my vote sin' ever I had ane to gie — "it wasna 
nonsense. He tell't us we had been lang eneuch 
haddenan' dung, livin on doug's wages, an' warkin 
the land for the guid o' ither folk. He said it 
was a black, bumin shame to think that the 

pleuchman should be raakin day an' way o't an' 
nae mair a' his life, an no' hae as muckle as a 
coo's gress to ca' his ain at the end o't. That 
was what he said, an' if that's what ye ca' non- 
sense, Archie, I'll juist hae to tell ye to your face 
that ye're nae better nor an auld stick in the 
mud o' a Tory." 

"That's a' verra weel," says he, "but fine 
words winna fill the firlot. "Whaur's the land 
to come frae that ye're to get for your sma' 
fairms?" 

" Frae them that has 't the noo," says I ; " the 
lairds hae had it a' their ain way lang eneuch ; 
they'll be nane the waur o' haein their horns 
cowed. Tod-Lowrie says thir's kittle times for 
property in land, an' gin the lairds could see an 
inch afore their nose they wad be glad to cry 
haavers, raither than tine a'." 

" Has Tod-Lowrie ony property in land o' his 
ain," says he, "forby the bit midden-steid that 
gies him a vote in his ain coonty ?" 

" No' that I ever heard tell o','* says I. 

"I was thinkin that," says he; "ay, he's a 
braw han' at cuttin muckle whangs oot o' ither 
folk's leather. Ye've heard the auld sayin, Jims : 
thev are free wi' their horse that has nane. 
But grantin ye had the fairm, whaur's the siller 
to come frae to stock it? Did Tod-Lowrie tell 
ye that? "Whae's to pay for biggin ye a hoose 
an' a byre, an' fencin, an' a' the like o' that ? an' 

hoo are ye to come by horse an' graith for the 
pleuchin? Nae dou't ye hae somethin to the 
fore, for if ye hae wrocht sair the mistress here 
has guidit weel; but hae ye eneuch? Ye canna 
bring but what's no' ben ; an' gin ye wad learn 
the aftercome o' startin in a fairra wi' ower sma' 
means, or on borrowed siller, speer at your ain 
maister, auld Britherston ; he can tell ye." 

" Ou, that's a' richt," says I ; " Tod - Lowrie 
says that we're to get the len' o' the siller for 
plenishin, an' as lang as we like to pay 't back. 
An' as for the horse an' pleuch, he says we wuU 
get the len' o' them tae ; it wuU be a new trade, 
hirin oot a' thae things as they're wanted, an' 
ae pair o' horse micht sair half a dizzen o' sma' 
fairms." 

"An' Tod-Lowrie tell't ye that," says he, "an' 
ye trowed it I Aweel, he that lippens to bor- 
rowed pleuchs, his land lies lea ; an' sae ye wad 
find or a' was diine. It beats me a'thegither 
hoo a' ye dacent, honest chiels, an' no' wantin in 
gumption, neither, canna see through that sneck- 
drawer o' a Lunnon la'yer. Man, it's your votes 
he wants, an' for onythin else he cares na a bress 
farthin. Ye're juist haudin the ladder for him 
to speel up by, that's a'. Ye gie him the richt 
to pit M.P. after his thief-like name, an' that's 
worth mebbe twa thoosand in the year til him, 
forby his chance o' a place an' a pension. Ye're 
juist like a whee^ bairns stan'in afore the sweety- 

man's windy lickin your mou's, an' Tod-Lowrie 
sayin til ye, ' Bide a wee, hinnies, an' ye'll get 
a' thae bonny -dies for naethin; gie me your 
votes, my bonny lambs, an' ye'll get a chippy-bur- 
die to play yoursels wi' some day!' Ay, he's 
a raal la'yer, an' nae 'prentice at his trade, 
neither. He'll keep the tatty, an' gie you the 
peelin's." 

" Ye hae nae richt to say that," says I ; " Tod- 
Lowrie's a gran' man, an' a guid Leeberal ; he's 
aye voted straucht for a' reforms." 

" He's like the lave o' them," says he, " neither 
better nor waur nor ither la'yers; he'll wag as 
the buss wags." 

" He got oor wages up," says I. 

" No' a bit o' him," says he ; " it was juist the 
law o' supply an' demand did that. Tod-Lowrie 
had nae mair a-dae wi't nor the man in the 
miine." 

"An' he pits the workin man in his richt 
place," says I, "an' that's biinemost. He says 
the days o' preevilege are gaen by, an' a Tory 
noo-a-days is juist a kind o' curiosity, an' should 
be keepit in a museum. He says the classes — 
that's the Tories — are a' on the tae side, an' the 
masses — that's hiz^ — a' on the tither, an' if ye 
wad find poleetical intelligence, an' richt views, 
an' soond jidgment, it's amang the masses ye 
hae got to seek for 't. He tell't us, the last time 
he gaed roun', that the Hoose o' Lords was juist 

the draff of the kintra — a wheen auld wives, an' 
lunies, an' wastrels, sittin in their gilded chaw- 
mer, like clockin hens on cheeny eggs, no' able 
to hatch onythin theirsels, an' pitin a stop to 
a' reforms. He said he wadna gie a pinch o' 
snuff for the opeenion o' a' the honourables an' 
richt honourables amang them, alangside that 
o' ae hard-heidit, horny-handit pleuchman. He 
said the raal nobeelity noo was the nobeelity o' 
labour, an' ye should ha' heard the ruff he got 
for sayin 't — man, it was gran' !" 

" Ay," says he, *' I ken the stuff by the swatch. 
That's the way he cuittles ye aff an' flings the 
glaiks in your een. Weel, sowens gae glibly 
ower, but I'm no' suir they're verra hailsome 
farin, for a' that. An' the way he splairges ye 
wi' butter — layin 't on in clauts an' harles, an' 
lauchin in til himsel a' the time — to my mind, it 
wad gar a soo scunner." 

"Ye seem to ken Tod-Lowrie extraordinar 
weel," says I. 

" Ken him ?" says he. " Ay, as weel as if I'd 
gaen through him with a lichted candle! . . . 
But look here, Jims," he says, after a bit, " you 
an' me wull never 'gree aboot Tod-Lowrie, an' we 
maunna cast oot; it wadna dae for twa elders 
o' the kirk to be fechtin aboot the politics. I'm 
an auld man, an' maun hae my say ; a tooth- 
less doug's fain to gurr, ye ken. Ye maunna 
tak it ill oot, onythin I hae said ; it's a' meant 

for your guid, Jims. I'm no' wantin to oflfend 

ye." 

"Nae offence," says I; "I'm no' that saft- 
skinned. Ye may jaun'er on as lang as ye like 
for me ; it juist gaes in at the tae lug an' oot at 
the tither." 

" That's a kind o' peety, tae," says he ; " if 
ye kent mair aboot Tod-Lowrie, ye wad mebbe 
think less o' him ; he'll be takin on han' to pu' 
doun oor kirk, ane o' thae days." 

" Pu' doun the kirk ?" says I. " What for wad 
he dae that? What's put that in your heid, 
Archie? The kirk's daein naebody ony hairm, 
an' the Leeberals hae aye said that as lang as 
we didna seek disestaiblishment oorsels, they 
wadna m^U wi't." 

" That's a' verra true," says he, " but — " 

" But naebody wants the kirk awa," says I, 
"if it's no' the Frees; an' a'bodykens what way 
they hae gotten sic an ill-will til't — they thocht, 
whan they gaed oot in forty-three, that it wad 
come to a deid stop wantin them, an' insteid o' 
that it's grown an' prospered ilka day since. 
Did ye ever hear tell what the mistress here said 
to her Auntie Bell — ye ken, Geordie Eunciman, 
the deacon's wife — ae day she was braggin an' 
bleezin awa aboot their Free Kirk? 'A' the 
cream gaed oot at the Disruption,' says Geordie's 
wife. ^An' michty puir butter ye hae kirned 
wi't,' says Jess. Gey guid, was't no' ?" 

" Maist awf u' guid," says he, " but — " 

" Ye needna tell me," says I ; "if it was the 
Hoose o' Lords, I wadna say — but the kirk! 
Na, na; ye' re dreamin, Archie." 

" So ye think," says he, " but tak note o' what 
I'm tellin ye : Tod-Lowrie has nae guid- will to 
the Auld Kirk, an' the Frees are aye eggin him 
on, an' he thinks he has your votes safe in his 
pooch, dae as he wuU ; an' I'll wad ye onythin 
yel ike to name — if I turn oot wrang, Jims, I'll 
kist ye for naethin — he'U be lettin lowse the 
haill pack against the kirk afore ye ken whaur 
ye are. It may come in an hoor that winna 
come in seeven year." 

"Hout awa wi' ye, Archie," says I, "that's 
anither o' your molligrants, like yon aboot the 
folk a' deein o' hunger for want o' flour breid. 
Time eneuch to skreigh whan ye're strucken. 
What for wad Tod-Lowrie set himsel against the 
kirk, whan the tae-half o' his supporters belang 
til't ? He wad be takin a stick to break his ain 
back. Na, na — that's juist ane o' the cries your 
Tory pairty's aye gettin up, to wyle awa a wheen 
voters frae the tither side. I ken better; the 
kirk's no' in ony danger." 

" I wush ye may be richt, Jims," says he, "but 
I raither dou't it. Tod-Lowrie's gey ill to grup ; 
he's never faur awa frae his hidie-hole. But if 
he's no' shairpenin his guUy against the kirk the 
noo, I'm cheated. He's gaun mairchin roun' the 

walls o' oor naitional Zion, but I'm hopin they'll 
no' tummle doun at the first squeak o' his penny 
whustle," says he ; an' wi' that he said guid-nicht, 
an' gaed awa hame. 



VIII 

THE POLITICAL FAITH OF An'bA WABSTEB 

It turned oot that Archie was richt, after a', 
an' I was wrang, aboot Tod-Lowrie an' the kirk. 
The first I heard o't was ae day we had been to 
the hills for coals. There was a half-way hoose 
at Gammelston, keepit by a man ca'd Sam'el 
Vint, whaur the chaps iised to stop in the hame- 
comin an' melt their maggs ; an', no' bein in oor* 
ain pairish, I didna objec' to gae in wi' them 
an' hae some refreshment. An'ra Wabster was 
there, an' WuUie Herkis, an' Dave Da'gleish, an' 
mvsel: an* after we'd been sittin crackin for a 
bit, An'ra he pu's a newspaper oot o' his pooch 
an' raxes it ower to me. " Hae, elder," says he, 
pintin oot a place wi' his thoum, " cast your een 
ower that, an' let's hear what ye think o't. But 
I daur say it wull be piper's news to you ; ye' re 
at the lug o' the law noo, an' nae dou't ye'll ha' 
heard a' aboot it or syne." 

Whan I read the thing ower — a gey lang 
screed it was — I'll no' say but it gied me a glifif. 
It was heidit, " Mr. Tod-Lowrie, Q.C., M.P., on 
Scottish Disestaiblishment " ; an' appeared to be 

some speech he had been makin, no' onywhere 
near han', but some gait gey faur sooth. I no' 
mind a' he said, but it cam to this, that estaib- 
lished kirks were no' the fashion in thir demmy- 
cratic days, an' it wasna fair o' the state to be 
favourin ae sec' at the expense o' its neebours. 
The Leeberal pairty wasna like the Tory ane, for 
a' the Leeberals thocht o' was principle, an' a' the 
Tories cared for was place an' poo'r. The Lee- 
beral pairty never put its han' to the pleuch an' 
syne drew back; they mairched on abriest o' 
the times, an' whiles aheid o' them ; no' like the 
Tories, wha6 were scye taiglin ahint. They had 
made a beginnin wi' the Irish kirk, an' they 
wadna rest or aince the ither twa were doun 
tae. Oor ane wad be the neist to gang, for the 
folk in Scotland didna care an auld sang for 
their kirk, an' wadna crook a finger to keep it 
up ; no' mony o' them belanged til't, an' them 
that did were maistly Tories ; the pairish meen- 
isters were little better nor election agents for the 
Tory pairty, an' a michty puir show they made 
o't, as onybody micht see by castin up hoo mony 
Tory members cam frae a' Scotland. There 
was to be nae simmerin an' winterin wi' this 
question, for the Leeberals were pledged to the 
gran' principle o' releegious equality, an' the 
siiner they took the job on han' an' ca'd through 
wi't, the better pleased the folk in Scotland 
wad be. That was the soum o' what he said. 

I could scarce trow my ain een, an' I biide to 
read it twice ower to mak suir. 

"Weelj" says An'ra, whan I gied him back 
the paper, " what's your opeenion o' that, Jims ?" 

"My opeenion is," says I, "that Tod-Lowrie 
hasna been richt reported. It wad ha' been 
better gin he had said a' that on his ain side o' 
the border. Thae soothron bodies maun hae 
taen him doun wrang." 

"What gars ye think that?" says he; "is*t 
no' true, a' that he says ?" 

" No," saj^s I, " it's no' a' true. It's no' true 
that the meenister's a Tory agent ; there's no' 
ane o' ye ever heard him say politics a' the 
time he's been in Snawdon pairish. An' it's no' 
true that the maist feck o' the folk dinna gang 
to the pairish kirk, for a' body kens better; the 
Frees are aye lossin members an' we're gettin 
them. An' it's no' true that Auld Kirk folk 
are maist a' Tories. Is Wullie here a Tory, or 
Dave, or yoursel ? Wad ye ca' me a Tory — 
me, that has been a Leeberal since I was a lad- 
die at the schule, an' that's voted Leeberal sin' 
ever I had a vote ?" 

"An' what aboot your session?" says he; 
" what aboot Durie, an' Liddell, an' that glab- 
berin auld fiile Archie Howden that ye're sae 
chief wi' ? An' as for yoursel, Jims, I'm no' sae 
suir o' ye as I aince was, afore they took an' 
made an elder o' ye. Ye've been in an ill nest, 

an' it's queer to me if ye haena catched some o' 
the Toryism aff them ; it's gey smittle, ye ken. 
They tell me Archie Howden's gaun aboot a' 
gaits braggin he's convertit ye." 

" That's a dounricht lee," says I. 

"Man, An'ra," says Wullie Herkis, "can ye 
no' hand your tongue aboot Jims bein made an 
elder? We're a' stawed hearin o't. For ony 
favour, let that runt stick in the grund, an' gie 
us somethin else for a chainge." 

" Weel," says he, " I'll no' say ony mair aboot 
it. But let's hear your opeenion, Jims, supposin 
Tod-Lowrie said yon that's prentit in the paper. 
Hoo wad it gang, think ye, gin he ettled to pu' 
doun the kirk ?" 

" Hoo wad it gang ?" says I. " It wad be an 
ill day for Tod-Lowrie whan he ettled to dae 
onythin o' the sort. He micht as weel pack up 
his pockmanty an' tak the road sooth, for he 
wad dae nae mair guid here. He wad find he 
had the wrang soo by the lug, an' that afore 
verra lang. Wha wants the Auld Kirk pu'd 
doun ? Answer me that ?" 

" Naebody that I ken o'," says Wullie Herkis, 
" if it's no' the Frees." 

" Ay, the Frees,'' says I ; " an' what way div 
they want it doun ? It's because oor kirk's like 
Awron's rod that turned into a muckle serpent, 
as we're tell't in the Buik o' Exodus, an' whan 
the warlock bodies cuist doun their staves an' 



THE POLITICAL PAITII OF AN'RA WABSTER 73 

they turned into serpents tae, Awron's ane stiido 
up on its hint legs an' devoored them a', an' left 
naethin but their tails. That's hoo it's like to 
be wi' the Frees ; they're in the deid-thraw, or 
gey near han' it; an' fine they ken that gin 
they canna get oor ttirapple cut, we'll hae them 
gauped up, stoop an' roop." 

"That's weel said," says WuUie Herkis; 
" man, Jims, it's an unco gift ye hae, o' layin 
the hied o' the soo to the tail o' the grice. For 
my pairt, I canna mak oot the Frees ava. The 
kirk's nane o' their biggin ; an' if they liked to 
gae oot, an** we like to bide in, what for should 
they want to pu' doun the bawks on oor heids? 
That's what I wad like to ken." 

" Ye may weel ask that," says I. 

"As for hoo it wad gang," says he, "I hae 
aye voted for Tod-Lowrie ; but gin he jines in wi' 
them that wad tak awa oor kirk frae us, I'm 
diine wi' him. He'll get nae mair votes frae 

me." 

"Nor frae me neither," says Dave Da'gleish. 
" I'll ne'er vote for ony man wha wad hairm the 
kirk o' oor faithers. There's naethin in the haill 
service I like better nor yon prayer the meenister 
aye gies us : Bless the Kirk o' Scotland ; let nae- 
body say, Pu' doun her battlements, for they are 
no' the Lord's ; let nae weepon formed against 
her ever prosper ; let peace be within her wa's ^ 

an' prosperity within her palaces. I wad gang 

to the kirk if it was for naethin mair nor juist 
to hear yon bonny prayer." 

" Ye hear that, An'ra ?" says I til him ; " it's 
kittle shootin at corbies an' clergy, as my auld 
faither, honest man, used to say ; an' I'm thinkin 
Tod-Lowrie wuU fin' that oot for himsel, gin he 
steers up ony sic hurry -burry, an' gets a' the 
meenisters doun on the tap o' him." 

" The meenisters ?" says An'ra. " Muckle Tod- 
Lowrie heeds for the meenisters ! . Let tbera mind 
their ain trade, an' that's no' the politics ; tliat's 
no' what they draw their steepen's for. Gin 
they did mair wark theirsels, an' meddled less 
wi' ither folk's, it wad be tellin them." 

" Look here, An'ra Wabster," says I, " I'm no' 
gaun to sit still an' hear j^e misca' the meenisters. 
llae ye ony faut to fin' wi' oor ain ? WuU ye 
daur to say that he neglec's his wark, either in 
the pu'pit or oot o't?" 

" I hae naethin to say against Broun," says he, 
" forby that he's ower f rien'ly wi' the laird to be 
a richt frien' o' the workin man. He's no' ane 
o' the warst o' them, but he's weel paid for a' he 
does. If the haill kit o' them was turned oot 
to gress thegither, I'm thinkin we wadna loss 
muckle. There's mair ways o' layin oot siller 
nor on keepin up kirks an' meenisters." 

" Man, An'ra," says I, " that's a heathen-like 
way o' speakin, an' I'm laith to think ye mean 
what ye say. Div ye heed sae little for the 

Auld Kirk that kirsened ye, an' mairrit ye, an' 
has preached the Gospel to ye a' your days that 
ye wadna care though thae enemies o' a' releeg- 
ion got their way an' disestaiblished her the 
morn ?" 

" It wadna cost me a hoast," says he ; " your 
kirk's no like your kail: ye can dae wantin't. 
Mind ye, I hae nae ill-will to the Auld Kirk; 
faur frae't. But I'm no' ane o' the kind that 
pits the kirk first, that's a'." 

^^ An' "^ what div ye pit first,*' says I, "gin a 
body may speer at ye?" 

" Mysel," says he ; " ay, that's the triith — an' 
y^e needna sit there, Jims, blinkin like an air-up 
hoolet. You for a politeecian I Man, div ye no' 
ken what's the beginnin an' end o' the politics ? 
Grup a' ye can, an' hand on by what ye've 
gruppit! I'm nae waur nor my neebours, but 
mebbe juist a wee thing mair ootspoken. I din- 
na ken hoo it may be wi' you, bein an elder, but 
I'll wad ye what ye like, gin Tod-Lowrie comes 
doun an' lays the maitter afore us in a' its bear- 
ins, he'll get WuUie here, an' Dave, to gie him 
their votes, kirk or nae kirk." 

"Deil a fear o' him," says I; "man, An'ra, 
ye shape a'body's shoon by your ain shauchled 
feet. Wad ye vote for ony man that gangs 
against the kirk, "Wullie Ilerkis ?" 

" No' me," says Wullie. 

" Or you, Dave Da'gleish ?" 

" No' me," says Dave. 

" Ye hear that, An'ra ?" says I. 

" Ay, I hear," says he ; " but I'll wait or aince 
I see. An' noo I'm thinkin we'll hae to be gaun, 
for we've left thae beas' stan'in ootby lang 
eneuch. Tak aflf your dram, elder, and dinna 
look sae hangit-like ; the lift winna fa*, though 
the kirk may !" 



IX 

MR. TOD-LOWRIE, Q.C, M.P. 

It wasna verra lang after this or Tod-Lowrie 
cam roun', haudin meetins up an' doun the 
coonty ; an' a heap o' the folk gaed to hear him, 
for it had gotten aboot that he was gaun to gie 
his reasons for pu'in down the kirk. Ye never 
saw Tod-Lowrie ? — no, he was afore your time. 
Weel, he was a muckle-boukit chiel, wi' chuffie 
cheeks an' a roun' gawsy face, like a Selkirk 
bannie or a hairst miine; ower sleekit - lookin 
for some folk's taste, but we had nae f aut to find 
wi' him ; we thocht an awfu' heap o' him than. 

Naebody could say, no' his worst enemy, that 
Tod-Lowrie wasna clever : he was as gleg as a 
razor, an' as ill to grup as a flae. He was a fine 
speaker, forby. Ye wadna ha' guessed he was 
Scots by his tongue; but for a' his knappit 
English an' his queer kind o' sing-sang way o' 
speakin, no' like onybody else I ever heard, I 
likit weel to listen til him. Folk said that was 
the way they learned them to speak at some o' 
their English colleges, but as to that I canna say. 
Naethin ever angered him or put him oot ; ye 



78 JAMES INWICK 

never saw him loss his temper ; an' he had a 
way o' speakin aboot them that diflfered frae 
him as if they were wee bairns at the schule, or 
puir feckless craturs frae the Coonty 'Sylum, 
that iised to gar them sweir maist dreidfu', an' 
say they wad tak saxty days wi' pleesure juist 
to give him ane ower the cantle wi' a palin' 
stab. 

Ye micht be suir if Tod-Lowrie took up ony 
question that there was somethin to be made 
oot o't. The Tories iised to say that he was nae 
better nor a greedy gled o' a la'yer, wha wad 
hire himsel to Auld Nick for a fee ; an' that he 
had nae honour or principle in him, an' didna 
ken what triith meant; if a lee could ha' worried 
him, he'd ha' been chokit lang syne. Of coorse, 
he wasna as bad as^ that ; but I tnaun alloo — no' 
that I wad ha' said it to Archie Howden — that 
Tod-Lowrie was worth watchin. There's nae 
dou't he kent his groats in ither folk's kail ; he 
wasna the kind to sell his hen on a rainy day ; an' 
if he keepit ae ee on the guid o' the workin 
classes, he keepit the ither gey steedy on his ain. 
We a' understiide that he biide to fecht for his 
ain han' ; he hadna been born wi' a siller spiine 
in his mooth, as he aften tell't us, an' had nae 
influence at his back to shove him on ; he was a 
plain, hard-workin man, juist like ony o' oorsels. 
But we ne'er had ony reason to dou't that he 
was a soond Radical ; an' gin he sair'd himsel at 

the same time he sair'd hiz, whaur was the 
hairm ? I'm suir nane o' us grudged him ony 
bit pickins he got wi' bein oor coonty member. 
An' no' haein ony land o' his ain, he was the 
mair free to gae in for fair dealin whan land re- 
form, an' sma' holdins, an sic like questions, cam 
up in the Parliament. 

Weel, whan Tod-Lowrie cam oor way, I made 
a pint o' gaun to his meetin. Pate Peffers o' 
Scraemuir was in the chair, an he had the haill 
platform to himsel, for the gentry and the tither 
fairmers roun' aboot were a' on the wrang side 
o' the politics. Afore the meeting began, Prin- 
gle the writer, Tod-Lowrie's agent, cam awa 
ower to whaur I was sittin, an' askit me to 
second the vote o' confidence in the honourable 
member. But I said, if it was a' the same to him, 
I wad raither no' ; an' whan he askit me what 
way, I juist tell't him, straucht oot, that I was 
an elder o' the kirk noo, an' I wad hae to be 
satisfied that the honourable member meant nae 
ill to the kirk afore he got ony support frae me. 
Wi' that Pringle gaed awa back to Tod-Lowrie, 
an' the twa o' theip killogued thegither for a 
bit; an' syne he gaed ower to An'ra Wabster, 
an' got him to tak the job an han', there bein 
nae need o' ony speech, nae mair nor to say, 
" I second that." 

I wush I could gie ye a notion o' what Tod- 
Lowrie's speech was like. But it's no' possible ; 



80 JAMKS INWICK 

ye haena heard him for yoursel, an' ye canna 
understan' the way he had o' takin a subjec', an' 
pitin 't afore ye in the verra licht ye had never 
thocht o'. It was like takin a pair o' auld breeks, 
an' turnin them inside oot, an' provin til ye that 
ye had been wearin the best o' them neist your 
skin, oot o' sicht, an' a' the time kennin naethin 
aboot it. 

First he han'led the question o' Home Eule. 
He said gin the Irish got Home Eule, they wad 
hae to elec' members to this hoose, an' that 
hoose, an' the tither hoose; an' they wad be 
that thrang votin, they wad hae nae time to 
come ower here, cuttin doun wages, an' takin 
the bit oot o' oor mooths. An' as for lettin 
their members bide amang oor ain, an' vote on 
oor affairs, he said it was juist a case o' giflf-gaflf, 
or claw my back an' I'll claw yours ; for gin 
we gied them their bit Parliament that they 
were sae keen o', they wad gie us ony mortal 
thing we likit; an' there was sma' chance o' 
the Tories gettin office, wi' a' the wecht o' 
saxty Irish votes coup't into the scale against 
them. 

Syne he took up the question o' sma' holdins, 
an' what he ca'd the naiteral richt o' the tiller 
o' the sile to hae a share o't for himsel. It 
wasna that muckle we socht, he said ; the laird 
wad aye hae his braid acres : but Scottish pleuch- 
men werena like Kooshian serfs or Aufrican nee- 

gurs, an' somethin wad hae to be diine to meet 
their juist deraan's. 

An' syne he cam on to the bit I had been 
waitin for, and mony a ane f orby mysel ; an' the 
way he drappit his vice an' rowed his een was 
sign eneuch that he was on gleg ice, an' kent it. 
There was anither question, he said, that he 
couldna wind up his speech withoot referrin til — 
the question o' the kirk. Some folk micht mebbe 
blame him for steerin up the question, an' no' 
lettin sleepin dougs lie. But it wasna his blame. 
It wasna him that had steered it up : it was the 
speerit o' the age. The Leeberals were a' for 
progress, baith in kirk an' state ; an' it was in 
the name o' progress, whilk was juist anither 
name for Leeberalism, that he ca'd upon us to 
face this question o' the kirk. There were faur 
ower mony kirks in Scotland for the wants o' 
the folk; twa men in ilka pairish, an' whiles 
three, daein the wark that ane micht dae an' no' 
be ower hard driven ; an' whaur was the sense 
o' that ? It was juist a waste baith o' guid men 
an' guid siller. If the state kirk was diine awa 
wi', than a' the Presbyterian bodies wad come 
thegither ; an' in place o' three kirks cuttin ane 
anither's throats, we wad hae ae Kirk o' Scot- 
land worthy o' the name, an' syne a'body wad 
dwaU in peace an' guid-will. 

He had been sair misrepresentit on this ques- 
tion. He kent fine — ^he had guid reason to ken 

—that some staunch frien's o' his ain in the 
pairish o' Snawdon, no' a hunder mile frae whaur 
he was stan'in the noo — men wha had stiide by 
him in fair wather an' foul, through guid report 
an' ill report — lookit upon him noo wi' jealous 
een, as if he was an enemy o' the kirk. There 
couldna be a greater mistake. Faur frae bein 
an enemy o' the kirk, he was its best frien'. 
Suppose ye took a soond man, hale an' f eery o' 
the feet, an' gar't him aye walk aboot wi' a pair 
o' crutches, what wad happen til him ? Ye wad 
mak a puir lamiter, a helpless crupple, o' that 
soond man. That was what state pay was to 
the Kirk o' Scotland — a pair o' crutches, neither 
mair nor less. "Was he no' the true frien' o' the 
kirk that wad kick awa the crutches, an' say til 
her. What needs ye gang hauchlin an' hirplin 
alang, like crupple Dick upon a stick ? Hand up 
your held, an' walk on your ain pins ! Wad dis- 
estaiblishment dae ony ill to the kirk ? A' that 
they wad tak awa was juist a name ; it wadna 
mak a preen's pint o' difference. Wad disen- 
dowment dae her ony ill ? He had mair respec' 
for her meenisters an' members nor to think sae ; 
for if the Free Kirk an' the U. P. Kirk could pay 
their ain way, what was to hinder the Estaib- 
lished frae daein the same? Wad ony man in 
that meetin get up an' tell him that the Auld 
Kirk couldna baud her ain an' mair withoot get- 
tin an awmus frae the state ? Was oor ain meen- 

ister (an' he kent fine the respeo' his parishioners 
had for him, an' nae dou't he weel deserved it) 
no' fit to gaither a congregation an' keep things 
gaun wantin the teinds ? It was a michty puir 
compliment the Tories paid the kirk, whan they 
said that disestaiblishment wad be her destruction. 
For his pairt he was convinced that it was the 
verra thing she needed to gie her new life, an' 
mak her mair o' a poo'r in the land nor she had 
been sin' the days o' John Knox an' An'ra Mel- 
ville. But we didna need to mind what the 
Tories said. They were aye at their auld tricks. 
A' this hillibaloo they were raisin aboot the 
kirk bein in danger was juist anither o' their 
dodges to cab a wheen Leeberal votes. A lad- 
die wi' a burstit gun micht frichten the craws 
for a while, but the craws siine got to ken ; an' 
the Tories had been pintin their rusty auld 
weepon ower lang, withoot it ever gaun aflf, for 
us to heed muckle aboot it. 

He had been tell't, afore he cam to that meetin, 
that it wad be -better for him to gie this subjec' 
a wide berth ; to steek his mou', an' let the kirk 
a-be, or he micht loss votes* He wasna feared 
that he wad loss mony votes. He didna think 
that mony o' the stalwart men he saw afore him 
wad rat f rae their pairty, an' gang awa an' vote 
for a Tory, on ony sic question as this o' the 
kirk. We a' minded ower weel o' the days 
whan Toryism had the upper han' — whan this 

coonty was nae better nor a Tory game pre- 
serve, an' the lairds invitit ane o' theirsels to 
contest the coonty, juist as they micht ha invitit 
him to shiite their covers. It wasna likely, after 
WiB had been brocht through the wilderness to 
the verra borders o' the land o' promise, that we 
wad turn tail an' desert him noo, whan he was 
wuUin ^n' able to dae faur mair for us nor even 
he had diine yet, an' gang awa back to the 
land o' bondage. 

But even supposin some o' his frien's michtna 
see their way to stan' by him ony mair — though 
it wad be a sair trial to him to loss the support 
o' a single ane o' the true-hearted intelligent 
men, whase confidence an' kindness a' thae vears 
had been his proodest possession — even suppos- 
in 't, there was ae thing he thocht mair o' nor 
even the honour o' bein oor representative, an' 
that was bein true to his principles. Whan a 
thing cam afore him, he never thocht o' askin 
himsel hoo it wad pay : he aye askit himsel if 
it was richt an' juist, an' let that settle 't. It 
was his firm, honest conviction that a state kirk 
noo-a-days had nae business to be there — an 
anchorism, or some sic word, he ca'd it : it wasna 
jiistice to be taxin folk for the upkeep o' a kirk 
they didna gang til, an' the Leeberal pairty 
couldna coontenance ony sic thing. We couldna 
cry "up wi' the Kirk" an' "doun wi' the 
Hoose o' Lords" in ae breath, for the tane was a 

case o' preevilege juist as muckle as the tither ; an' 
whan the election cam on — an' it was gettin gey 
near han' — the main pint for us to keep in mind 
was this, no' whether the kirk was to stan' or 
f a'j but whether the affairs o' the kintra an' the 
coorse o' future legislation was to be taen oot 
the ban's o' the pairty that wrocht for the guid 
o' people an' gaed forrat, an' gien ower to the 
pairty that wrocht for the guid o' the landlords 
an' stUde still. 

Wi' that Tod-Lowrie got a muckle roun' o' 
applause, an' doun he sat, wipin his fat chafts 
an' lookin fine pleased wi' himsel. There was 
an awfu' stampin o' feet in the raw ahint me, 
an' turnin roun*, there I sees WuUie Herkis, an' 
Dave Da'gleish, an* Adam Instant the dry-dyker, 
an' Dan Preacher the miller's man, an' a wheen 
mair o' oor members, kiokin like daft on the fluir, 
an' seemin'ly in a state o' hie delicht wi' a' they 
had heard. I no' wonder'd muckle at Dave, for 
he was but a kae-witted cratur at the best, an' 
aye took his opeenions f rae the last speaker ; but 
I maun say I didna expeo' it o' Wullie Herkis, 
wha had some mind o' his ain. An' I couldna 
help thinkin to mysel what a clever, fair-spoken 
chiel Tod-Lowrie was, an' what a skill he had o' 
liftin ye aff your feet an' airtin ye roun' frae 
north to sooth afore ye kent whaur ye were. 
For though I wad ha' thocht shame to ruff what 
he had said aboot the kirk, like Wullie Herkis, 

I'll no' deny but he left me in a kind o' swither. 
I wasna by ony means convinced, but I could see 
noo that there were twa sides to the question, 
an' mair ways nor ane o' lookin at them baith ; 
an* the prospec' o' haein to vote for a Tory was 
mair nor I could thole — the verra thocht o't up- 
set my stamack. 

I wad ha' been weel pleased to hae slippit 
awa by mysel whan the meetin skail'd with- 
oot haein ony words wi' An'ra Wabster; but 
he was watchin for me, an' afore I could win 
oot, he had gruppit me, an' cleekit his airm in 
mine. 

" Weel, elder," says he, " hoo were ye pleased 
wi' yon ?" 

" No' awf u' weel," says I. 

" I daur say no'," says he ; " I'm thinkin it wad 
be ower stark meat for your wake disjastion. 
But to my mind, Tod-Lowrie ne'er did better nor 
he did the nicht. Ton's speaking. Ton's the 
way to dress the Tories. Ay, there's nae dou't 
he has a fell tongue in his heid !" 

" There's nae dou't o' that," says I. 

" He's set the kiln ableez^ noo," says he ; " he's 
raised the deil in the pairish, an' nae mistake! 
The Tories are aye misca'in him for his juokry- 
pawkry, an' hiddlin ways, but they canna say 
he didna mak his meanin plain the nicht !" 

" Ay, he made it plain eneuch," says I. 

" Te'll hae to mak up your mind, Jims," says 

he, "an' that afore verra lang. There's nae 
dou't ye're in a queer habble. Man, I peety ye." 

" Ye may keep your peety or aince ye're askit 
for't," says I. 

" Your kirk chuggin ye the tae road," says he, 
no' heedin me, " an' your pairty the tither, an' 
you atween the twa like a hen on a het girdle I 
Ye see noo it's no' sic ebb pleuchin as ye coont- 
ed. Ye thocht ye had nae mair a-dae nor speak 
the word, an' ye wad get WuUie Herkis, an' 
Dave Da'gleish, an' Eobbie Dodds, an' a' the 
likes o' them, to tak the gait after ye, an' vote 
for the kirk through thick an' thin." 

" I thocht naethin o' the kind," says I. 

"Ye did," says he; "ye said as muckle, yon 
day in Sam'el Vint's at Gammelston. Ye 
thocht ye had but to loup the dyke yoursel, an' 
syne a' the lave wad loup after ye. Ye'U find 
oot your mistake or lang, if ye haena fand it oot 
already. They'll no' vote Tory, Jims, my man, 
an' if ye turn blackneb, ye'U dae't your lane." 

" We'll see aboot that," says I, no' wantin to 
gie him 't a' his ain way; "ye haena gotten 
their votes yet. Siine eneuch to say chuck whan 
it's oot o' the shell. The kirk's no' doun yet, 
An'ra, my man. Tod-Lowrie has had his say the 
nicht, but the meenister wuU hae his the morn." 

"The meenister had better mind what he's 
daein," says he ; " we'll hae nae politics in the 
pu'pit. That may dae wi' Irish folk, but it 

winna gae doun here. Gin the meenister tries it 
on, I'm game to stan' up in the kirk, an' rebiike 
him afore the haill congregation, as bauld as a 
lion !" 

" Ay, a Lammermuir lion," says I. " The last 
time ye ettled to stan' up in Snawdon kirk, 
An'ra, ye didna mak sic a braw job o't. Ye ken 
the sayin: ilka cock craws crouse on his ain 
midden-heid. I'm thinkin ye'd better no' inter- 
fere wi' the meenister whan he's in the pu'pit, 
whatever ye may dae whan he's oot o't. I'll 
back him against Tod-Lowrie himsel, let a-be the 
likes o' you ; an' if ye think he's gaun to hand 
his tongue, an' lay himsel doun like a bass for 
the disestaiblishers to dicht their feet on, ye 
dinna ken your man, that's a'! An' noo I'll awa 
hame, for it's gettin late ; sae guid-nicht to ye." 
An awa I gaed, no' sweer to get quit o' him, 
an' be oot o' reach o' his ill-scrapit tongue. 



MOAB AND THE DOVE 

After this there was nae mair peace an' quiet- 
ness in the pairish. Tod-Lowrie had set the 
heather a-low, an' it bleezed awa wi' unco little 
appearance o' burnin itsel oot. The tae side 
said his speech was juist a leesh o' lees, an' the 
tither side said it was as true's the Gospel ; an' 
atween them the ill-will that was steered up, an' 
the bitin an' scartin, an' flij^tin like kail-wives an' 
sweirin like cairters, took a' the pleesure oot o' 
life. Auld frien's cam nigh to handicuflfs ower 
the question o' the kirk, an' wadna darken ane 
anither's doors; an' men quarrelled wi' their 
wives, an' sat glunshin an' gloomin at the chira- 
ley-cheeks, or gaed awa to the public ; an' brither 
cuist oot wi' brither, an' f aither wi' son ; an' ye 
couldna be lang in ony company withoot some- 
thin bein said that gart them a' tak the bizz 
thegither, an' syne there was an end to guid- 
fellowship an' richt feelin. 

For mysel, I said as little as I could help to 
onybody, either in the hoose or oot o't. Jess 
had nae dou'ts on the subjec' ; bein a wumraan. 

of coorse she kent naethin aboot the politics, an' 
it never entered into her heid that a' I had to 
dae wasna as simple as A B buflf. She said that 
hangin was ower guid for Tod-Lowrie, or ony 
ither man wha wad lay a finger on the kirk ; 
an' if he cam up to Cauldshiel, she wad send him 
hame wi' a flee in his lug that wad gar him mind 
the day for a while. " A Queen's Coonsellor he 
ca's himsel, the dirty thief!" says she. "Guid 
peety the Queen gin she lippens to ony sic coon- 
sellors ; she'll be but ill guidit, puir body !" 

It was a doug's life I led amang them a', late 
an' air — ane after anither speerin at me what 
side I was gaun to tak, an' this ane sayin, " Ye'U 
suirly no' desert the kirk?" an' that ane sayin, 
"Ye'U suirly never vote for a Tory?'* WuUie 
Herkis, an' Dave Da'gleish, an' Eobbie Dodds, 
an' Adam Instant, an' a wheen mair o' them, 
were aye at me seekin ray advice, for they said 
their wits were fair jummilt — whan they heard 
Tod-Lowrie, they thocht it wad dae the kirk a 
heap o' guid to be disestaiblished ; an' syne again, 
whan they heard the meenister, they thocht it 
wad be perfect ruination. That ill-gien deevil 
An'ra Wabster never missed a chance o' haein a 
jag at me, misca'in me for a turncoat, an' a rin- 
awa, an' scodgy to the laird, an a' the rest o't. 
An' Archie Howden wad argy wi' me by the 
hoor, waggin his white pow, an makin oot Tod- 
Lowrie to be raither waur nor Auld Nick himsel. 

Mony's the time I'm suir I wushed them a' at 
the back o' beyont. 

But the ane that tried me sairest was Geordie 
Eunciman the carrier. It wasna that Geordie 
said that muckle : if he had, I could ha' gien 
him as guid again. It was his naisty, smudgin, 
snirtin way, an' the slee looks he cuist at me oot 
the tail o' his een, that whiles gart me wush I 
had ne'er been made an elder, an' syne I micht 
ha' taen a sweir to mysel, an' coonted it nae 
hairm. Brawly I kent what the Frees were up 
til. They didna want to gie tongue ower lood, 
for fear o' spilin the game ; but they were like 
to jump oot o' their skins at the prospeo' o' get- 
tin the kirk pu'd doun, an' oor ain members to 
dae their dirty wark. I thocht it middlin queer, 
if disestaiblishment was to be for the guid o' the 
kirk, as Tod-Lowrie said, that the Frees should 
be sae desperate keen to bring it on ; an' the 
sicht o' Geordie Eunciman, gaun aboot as hie as 
Gilderoy, an' lookin as if the haill pairish be- 
langed til him, was maist eneuch to drive a body 
into votin Tory. 

" "Weel, elder," says he to me ae day I met in 
wi' him, " hae ye heard aboot the gran' discoorse 
we had f rae oor meenister last Sabbath ?" 

" No, deacon," says I, " I haena heard o't ; I 
thocht he was in the auld hech-how, aye pechin 
through Chronicles." 

" Ka, na," says he, " he's diine wi' Chronicles 

lang syne ; his text was oot o' Jeremiah, an' a 
maist impressive sermon he gied us." 

" Ay ?" says I ; " an' what was his text ?" 

" I'll gie ye't as near as I can," says he ; " it 
was aboot Moab : ' We hae heard o' the pride o' 
Moab: Moab has been at ease frae his youth, 
he has settled on his lees, an' hasna been toomed 
oot frae vessel to vessel: the horn o' Moab is 
cuttit aff an' his airm is broken : O ye that dwall 
in Moab, leave the cities, an' dwall in the rock, 
an' be like the doo that bigs her nest in the hole 
o' the rock.' " 

" Losh keep us !" says I ; "if the sermon was 
as lang-tail'd as the text, I no' wonder it im- 
pressed ye ! An' whae micht Moab be, Geordie ?" 

" Moab was your kirk," says he. 

"An' whae was the doo?" says I; "your ane, 
I'mthinkin?" 

" Ay," says he ; " he said it was juist a leevin 
pictur o' the Kirk o' the Disruption — the doo 
that biggit her nest in the hole o' the rock." 

"A bonny-like doo!" says I; "gin he had 
said a hoodie-craw, sittin on a dyke by a fa'n 
yowe, an' shairpenin its beak to pike her banes, 
he wad ha' been nearer the bit, to my mind. 
An' ye can tell your meenister frae me no' to be 
in ower big a hurry. Muckle may fa' atween 
the cap an' the lip. The Auld Kirk's no' juist 
what ye micht ca' deid ; she's got a kick or twa 
left in her. We're no braxy yet, Geordie, my 

man!-' That was what I said til him; but a' 
the same, I was gey dram-heartit, seein the way 
things were gaun. 

Ye maunna think the kirk pairty sat still an' 
did naethin, a' the time this was gaun on. Tod- 
Lowrie's speech had gien the alairm wi' a ven- 
geance, an' what wi' peteetions, an leagues, an' 
lecturs, an' defence meetins, an' letters to the 
papers, an' prentit screeds poored in upon ye 
eneuch to paper a room wi' — they raised plenty 
o' stour, ony way, whether they did muckle guid 
or no'. 

We had a session meetin on the heid o't — ye 
should ha' seen the way auld Liddell o' Wedder- 
lairs keepit his ee nailed on me, like a cat watch- 
in a moose — an' the meenister spak til us raal sen- 
sible, as he aye did. He said he had keepit quiet 
on the subjec', up till noo, for he had nae belief in 
rinnin ram-stam into agitation, an' bleezin awa 
a' your pouther afore the day o' battle cam. 
But there was nae denyin things were gettin 
sarious; the minds o' the folk were bein unset- 
tled, an' filled wi' ae-sided an' misleadin state- 
ments, no' to ca' them waur; an' we biide to 
mak a stan', an' bring hame the triith aboot the 
Kirk to them wha had her fate in their ban's, an' 
wha wad hae to dree the dirdum gin ony scaith 
cam til her. Syne Liddell said — aye glowrin at 
me — that ony man wha didna support the kirk 
in her boor o' need deserved to get his paiks in 

this warld, an' a het corner in the neist, atween 
Judas Iscariot an' the Fause Menteith : but forby 
this, there wasna a word oot o' jint spoken in 
the session. 

We agreed to hae a meetin o' the congrega- 
tion on an early day. It was weel attendit, an' 
twa-three raeenister bodies gied addresses, aboot 
the teinds, an' the humbug o' releegious equality, 
an' the history o' the kirk, an' a' she had diine 
for Scotland. The folk appeared to listen weel 
eneuch, but bein in the kirk they didna like to 
mak muckle noise, an' I canna say the meetin 
was sae hearty as Tod-Lowrie's ane in the public 
ha'. Syne oor ain man said that he had a paper 
wi' him, an' a'body that wushed weel to the kirk 
micht sign it afore the meetin skail'd ; an' the 
maist feck o' them gaed up an' put doun their 
names, an' Jess an' me amang them. 

Aboot this time the meenister gied a coorse o' 
sermons that set a' the tongues in the pairish wag- 
gin. I mind some o' his texts yet. There was ane 
f rae the text, " For whilk o' thae things div ye 
stane me ?" — a grand ane it was, a' aboot the debt 
that Scots folk awed to their kirk for stan'in up 
for their richts an' liberties an' makin them what 
they were, an' the ill payment it wad be to gang 
an' disestaiblish her. An' there was anither f rae 
the text, " Naebody can enter intil a Strang man's 
hoose, an' spile his guids, excep' he first bin' the 
Strang man, an' syne he wull spile his hoose" — 

an' he tell't us the kirk was a' rioht, an' abiine the 
reach o' hairra, gin her ain sons thocht for thera- 
selSj an' didna juist gie themsels ower, bund han' 
an' fit, to ony poleetical leader or pairty. An' 
there was anither frae the text, " I haena spoken 
in secret, in a dark place o' the yirth." That was 
aboot the testimony the kirk had aye upliftit, in 
an open an' abiine-buird way ; no' like her ene- 
mies, wha worked below-grund like moudies, an' 
conf iised the minds o' the folk, an' left them sit- 
tin like craws in a mist. An' there was anither 
frae the text, " An' Haman said unto the king. 
Let it be written that they may be destroyed, an' 
I wull pay ten thoosand talents o' siller in til the 
ban's o' them that hae the chairge o' the business." 
That was aboot disendowment, an' the sair wrang 
it wad dae to the kirk ; an' there was nae dou't 
the portrait he gied us o' Haman had an unco 
likeness to Tod-Lowrie. But the ane I likit 
best of a' was frae the text, " Eemember the chil- 
dren o' Edom in the day o' Jerusalem, hoo they 
said, Ease it, rase it, even to the foundation there- 
of." What wad I no' ha' gien to hae had Geordie 
Eunciman in oor kirk that day to hear that ser- 
mon ! The Frees got their wheeps, I can tell ye ; 
he wasna mealy -mou'd wi' them. Tamson wi' his 
Moab cam a hunder mile ahint, for he had naethin 
like the same command o' language, an' a' his no- 
tion o' preachin was juist to dad the buik an' skirl ^ 
his text ower an' ower again. Ye may say what 

ye like aboot Broun, but he was a fell preacher; 
gey ill to rouse, but aince ye had fairly crossed 
him, there wasna his marrow for layin it on. It 
was a waly hammer he swung, an' my certy, whan 
he brocht it doun, he gart the stiddy dirl an' the 
sparks flee. 

An'ra Wabster was in an awfu' funk at thae 
sermons. He said they were poleetical ; an' it 
was naethin short o' scandalous an' ootrageous 
for ony meenister, mair especially ane wha was 
paid by the state, to bring politics into the pu'pit. 
He said hoo could the Tories hae the face to set 
up a howl aboot the Irish priests tellin the folk 
what way to vote, whan the verra same thing 
was bein diine at oor ain doors ? He said he wad 
lift his lines, an' the first time he cam across the 
meenister he wad gie him a bit o' his mind into the 
bargain ; no' that he ever did either the tane or 
the tither. For my pairt, I had nae faut to fin' 
wi' the sermons. I couldna see, an' I canna see 
yet, what way the Free an' the U. P. meenisters 
should get leave to rin awa wi' the mear, an' oor 
anes be ca'd thieves for nae mair nor lookin ower 
the dyke. If it wasna politics to hae a fling at 
the kirk, what way should it be politics to pit in 
a word for her? 



XI 

PRINGLE THE CIVIL-SPOKEN 

An' noo I'll hae to tell ye aboot a thing that 
landed me in sair trouble at the time, an' the 
triith is I'm no' suir yet whether I did richt or 
wrang. We had been doun to the railway ae 
day wi' the cairts, for cake; an' as we were gaun 
through the toun, passin Pringle the writer's of- 
fice, oot comes Pringle himsel, an' stops me, an' 
shakes ban's verra frien'ly. He was a fine, free- 
spoken, hamely kind o' man, Pringle, an' I had aye 
gien him credit for haein as muckle honesty as ye 
could reasonably expec' o' a la'yer. 

" An' hoo are ye keepin, Maister Inwick ?" says 
he ; "an' hoo's the mistress ?" 

" Thank ye," says I ; " no' that ill. An' hoo 
are ye yoursel, Maister Pringle ?" 

" Middlin," says he ; "I hae an awf u* heap on 
my mind, Maister Inwick. My wark's no' like 
yours : it's never diine." 

" I daur say," says I ; " I'm suir ye dinna hain 
yoursel, sir." 

" Can ye no' leave your cairts for a bit meenute 

or twa," says he, " an' come in by to the office ? I 
wad like to hae a word wi' ye." 

" Weel," says I, " if it's no' for lang, I micht." 
An' in I gaed wi' him. 

" Ye' ve no' been in here afore, Maister In wick ?" 
says he ; " ye've no' brocht ony business my way, 
as faur as I can ca' to mind ?" 

" Na," says I ; " I'm thankf u' to say I hae ne'er 
had ony trokins wi' the la'yers a' my days. I 
aye mind o' what my auld f aither iised to tell us : 
Law's costly : tak a pint an' 'gree." 

" That's gey guid," says he, wi' a lauch, " but a' 
trades maun live, ye ken, as the wife said whan 
she brunt her besom. Ye'U no' ha' had your 
mornin yet, Maister In wick ? Ye maun hae a bit 
dram, juist to show there's nae ill-wuU." 

Wi' that he feshed a bottle an' twa glesses oot 
o' a press, an' poored oot a gey stiff ane for me 
an' a wee drappie for himsel. "Here's t'ye, 
Maister In wick," says he, '' an' I'm prood to see 
ye sittin whaur ye are." 

"Thank ye, sir," says I, "an' here's to your 
verra guid health, an' mony days may ye see. 
Man, that's gran' stuff ye keep," says I. 

" I'm glad ye like it," says he, " for ye'U be a 
jidge, I'm thinkin. Bein an' elder, Maister In- 
wick, ye ocht to ken aboot the quality o' the 
Auld Kirk." 

" It's the king o' a' drinks," says I, " whan ye 
get it guid, an' that's no' aye, raair's the peety." 

" Wull ye hae ony watter ?" says he. 

" No, thank ye," says I ; " I'll no' pit the carle 
abiine the gentleman." 

" Weel, here's success to the Leeberal cause," 
says he, " an' a bigger win neist time nor we had 
the last !" 

" Wi' a' my heart," says I. 

" They tell't me ye had chainged your princi- 
ples," says he, " an' gaen ower to the tither side, 
but I kent fine it wasna true. We hae aye 
looked upon ye as a main stoop o' the pairty up 
by roun' the hill-fits, Maister In wick — oor mem- 
ber has aye said that he wad raither hae you at 
his back nor a dizzen o' the lairds — an' if there 
was onythin in the pairty prograwm that gaed 
against the grain wi' ye, I'm suir he wad like to 
hae your views, an' wad consider them weel." 

" Weel, sir," says I, "to be perfectly honest 
wi' ye, I'm no' satisfied in my ain mind aboot 
this kirk business. There's mair nor me o' the 
same way o' thinkin — we no' want to pit oot 
oor member, but a' the same we want to dae 
what's richt by oor kirk. It's an awf u' peety 
that Tod-Lowrie ever set the ba' rowin. What 
for could he no' gae on the ways he was daein, 
an' let the kirk a-be ?" 

"He couldna help himsel, Maister Inwick," 
says he ; " ye maunna blame him : he couldna dae 
ither nor what he's diine. It wasna him that set 
the ba' rowin, as ye say— neither him nor ony 

ither man. Ye see, disestaiblishment's a pairt 
o' the Leeberal prograwm noo — it's what they 
ca' a plank in their platform ; an' if ye're to get 
a' thae ither reforms carried oot, this ane wuU 
hae to gang wi' them. Maister Tod-Lowrie had 
to mak up his mind whether to keep step wi' 
his pairty in reformin the kirk, or to quit it a'the- 
gither. He put the maitter afore his conscience, 
as he tell't me himsel, an' considered it weel; 
an' a' that he's diine, ye may be suir, he's diine 
because he thocht it richt, an' best for the workin 
folk o' the kintra. Ye heard him say yoursel that 
he was nae enemy o' the kirk, an' that disestaib- 
lishment wad dae the kirk nae hairm, but guid ?" 
" Ay, I heard him," says I, " but I canna juist 
say I took it in. Ye see, oor meenister tells us 
the verra opposite. He says a' yon aboot the 
kirk sufiferin frae bein conneckit wi' the state is 
naethin but an impident mak-up o' her enemies. 
He says whan there's onythin wrang wi' a man's 
inside, the man himsel is commonly the first to 
ken o't ; an' even supposin he wasna feelin up to 
the mark, he wadna like some coorse tvke o' a 
horse-doctor to grup a baud o' him in the street, 
an' shove a naisty stinkin bolus doun his throat 
withoot ever askin his leave. An' as for dises- 
taiblishment makin nae difference, he says we 
canna sell the coo an' sup the milk, an' if we let 
the kirk gang we'll find oot the warth o't by 
the want o't." 

" Weel, Maister Inwick," says he, " I wad be 
the last man to breathe a word against your 
meenister. I ken the respec' ye hae for him, an' 
there's nae man whase opeenion I wad siiner 
lippen to, on ony question f orby this o' the kirk. 
But ye ken he's but human, after a' — we a' hae 
oor bits o' wakenesses, Maister Inwick — an' 
there's naethin sets the jidgment ajee like the 
thocht o' oor ain interests bein aflfeckit. I'm no' 
say in, mind ye, that he means it, an' verra likely 
he's no' aware o't ; but for a' that, bein an inter- 
ested pairty, he's no' fit to hand the scales level, 
like you an' me. He's lookin at the maitter 
through specs, as ane micht say, an' no' wi' his 
ain een." 

" There may be somethin in that," says I. 

"Noo," says he, *'I'm gaun to say somethin 
til ye that I haena said yet to anither leevin soul; 
an' I say't to you because ye're a man to be 
trusted, an' a man whase opeenion is warth the 
haein. Ye ken oor member has been shamefully 
misrepresentit on this question : the meenisters an' 
ithers hae held him up as an enemy o' releegion, 
an' an ill-wusher to the kirk, an' a robber o' her 
patrimony. Ye'll ha' heard sic things said aboot 
him at some o' your kirk defence meetins ?" 

" Weel," says I, " I'll no' say but I've been by 
whan he got it gey shairp ower the fingers." 

" Juist as I thocht," says he ; " weel, it's no' 
true, no' a word o't ; an' to prove it's no' true — 

an' this is what I want to say til ye, Maister In- 
wick, in strio' confidence, as atween man an' man 
— iheyWe gaun to bring in a JBill in the Parlia- 
TYientP 

" A Bill ?" says I ; " what 'n kind o' BUI ?" 

"A disestaiblishment Bill," says he, "that 
winna dae the kirk ony kind o' hairm whatever. 
A Bill that winna touch the kirks an' manses an' 
gairdens, an' winna mak your meenister a penny 
the puirer. A Bill to let the kirk doun sae saf t 
she'll ne'er find the difference ; an' at the same 
time, Maister In wick, I may say to you, aye in 
stric' confidence, a Bill that wuU confer immense 
benefits on the workin classes o' the kintra." 

" Ay ?" says I ; " an' whae's gaun to bring it 
in ? Is 't the Government ?" 

"No," says he, "it's no' juist exac'ly the Gov- 
ernment. It's Maister Tod-Lowrie, an' a wheen 
mair Leeberal members, wha hae put their names 
til't ; but there's nae dou't the Government wuU 
tak it up an' see that it wins through. Wait or 
ye see the Bill, Maister Inwick ; ye'll ken than 
whether or no' oor member's an enemy o' the 
kirk. I'm thinkin some o' them that hae been 
clattin a' the roads o' the coonty for dirt to throw 
at him wull be ashamed o' theirsels, aince this is 
made public, an' they see what 'n injustice they 
hae diine him." 

" D'ye tell me ?" says I. 

" Ay," says he, " but ye maun keep it to your- 

sel for a bit. There's juist ae thing Fm no' suir 
aboot. I dou't the Free Kirk folk wuU no' be 
ower weel pleased wi't." 

" That's guid hearin," says I. 

" Noo, I want ye to promise me this, Maister 
Inwick," says he, " no' to pledge yoursel to the 
tither side, or aince ye hae seen the Bill, an' 
heard oor member explain it for himsel. That's 
but fair, suirly." 

" Ou ay, I'll promise ye that," says I ; " I'm 
no' awf u' fond o' pledgin mysel at ony rate, either 
to the tae side or the tither." 
/ " An' ye'U move the vote o' confidence in oor 

member, wuU ye no'?" says he; "I mean, of 
coorse, gin ye're satisfied, as I'm suir ye wuU be, 
wi' this Bill, an' wi' what Maister Tod-Lowrie 
has to say aboot it ? The last time he was up at 
the hills, ' Whaur's my auld frien' Inwick,' says 
he, ' the soondest politeecian o' them a' ? The 
meetin's no' the same wantin him.' That was 
what he said, an' I ken he wad be awfu' pleased 
to see ye get up an' mak the motion." 

" D'ye think sae ?" says I ; " well, we'll see 
aboot it. I'll be at his meetin, ony way, an' gie 
him my best attention ; an' if he can show me a 
way o' daein what's richt as an elder o' the kirk 
withoot haein to vote Torv, I'll be muckle be- 
hauden til him, an' mair nor me," 

He said he was weel pleased wi' this, an' he 
wadna press me ony further; sae awa I gaed 

my ways, thinkin to mysel what a fine, ceevil- 
spoken man Pringle was, an' what gran' whusky 
he keepit ; and what a gran' Bill this maun be 
that was to disestaiblish the kirk withoot daein 
her ony hairm. 









XII 

"these degenerate days" 

It was weel on to the darkenii; or I wan hame, 
for it was a sairroad up to Cauldshiel forladen't 
beas'; an' whan I gaed into the stable, the first 
thing I saw was Archie Howden's gray powny 
stan'in in ane o' the stalls. An' whan I had bedded 
an' supper'd my horse, an' cam yont to the hoose, 
there I fand Archie himsel, sittin at the ingle- 
neuk haein a twa-handit crack wi' the wife, wha 
was thrang bakin scones. Archie an' Jess were 
aye awf u' chief ; she said he was a raal wise body, 
wi' an unco droll way o' expressin himsel ; an it's 
my belief she thocht mair o' his opeenion on some 
things nor she did o' my ain. Ye ken what the 
weemen are : born Tories, ilka mither's dochter 
o' them. If ever the weemen folk get the vote, 
I'm thinkin it wuU be an ill browst for the Leeb- 
eral pairty. 

" Well, Archie," I says to him, " what's brocht 
ye here the nicht, no' but what ye're wal- 
come ?" 

" I cam up aboot bushin a pair o' wheels for 
Britherston," says he, " and I thocht I wad gie 

ye a ca' ; an' the mistress here wad hae me bide 
or ye cam hame." 

" An' she did verra richt," says I ; " an' noo 
ye maun sit doun an' tak a bite wi' us, gin ye*ll 
mak the best o' what's gaun." 

" I'm no' feared to tak pat-luck in your wife's 
hoose, Jims," says he ; " an' hunger's guid kitch- 
en : I haena brak breid sin' denner-time." 

" Weel," says I, " I'll awa but, an' gie mysel a 
clean up, an' be wi' ye in a meenute." 

A' the time I was saipin mysel I heard the 
twasome crackin thegither ; their tongues never 
lay ; an' it was a' aboot the ill days we were 
leevin in, an' a'thing bein chainged for the waur, 
an' the haill kintra gaun to the bad place. " Go !" 
thinks I to my^sel, "gin Pringle heard ye, he 
wadna ken he was in a Leeberal hoose !" 

"There's nae respec' in the preesent genera- 
tion," says Archie, "neither for the laird, nor 
the meenister, nor the dominie. In oor young 
' days. Mistress In wick, we were feared for the 
meenister — ^ye mind hoo he iised to gae roun' 
catecheezin us ? — but noo, the lads an' lasses dae 
juist what they like ; their ain faithers an' 
mithers hae nae control ower them, an' as for 
what the meenister may say, they didna care a 
bodle!" 

" Ay, that's true," says Jess, in the middle o' 
settin the table ; " an' what's mair, they hae nae 
respec* for theirsels. I hae seen the day whan 

a body wad ha' dee'd o' hunger an' cauld Biiner 
nor crave a bawbee frae the Buird ; but noo they 
think nae shame o't ava— ye'll see them waste 
their siller on drink or dress, an' syne thig a' 
they can get aff the pairish, as if it was nae busi- 
ness o' theirs to hae onything laid by for their 
auld days." 

" That's the ill lesson oor lawmakers hae learnt 
them, Mistress Inwick," says Archie ; " they hae 
learnt the cat the way to the kirn. Wi' their 
free this an' free that, they hae taen awa the 
auld independent speerit, an' gart the folk think 
they hae nae mair a-dae nor souk an' wag their 
tails." 

" 'Deed, that's raal true," says Jess. 

" An' what's mair," says he, " the breed's fa'in 
aff. The men haena the same stuff in them noO' 
a-days. There was nane o' that influenza whan 
I was a iaddie." 

" I daur say no'," says she ; " I no' mind o' my 
mither ever keepin drugs in the hoose, unless it 
micht be castor ile an' camovine ; but noo, they 
hae as mony complents as there's pairts o' the 
body, an' they're aye dosin theirsels. Ye canna 
gae intil a hind's hoose withoot seein a raw o" 
medicine bottles an' pawtent drugs stan'in on 
the chimley-piece," 

"It's thae foreign yirbs that's spilin folk'a 
stamacks," says he. " Whan I was a callant, I 
ne'er saw flour breid in my faither's hoose. My 

mither was gey frail, an' she got tea whiles ; but 
unco wake she made it. Folk wadna drink the 
like o't noo : they wad say it was the syndins o' 
the maskin-pat. There was nae jeelly pieces an' 
fried meat, an' nae tea on the Sunday afterniies 
than. We got oor parritch in the mornin, an' a 
drink o' milk an' a dawd o' bannock, if we likit, 
afore we gaed awa to the kirk; an' whan we 
cam hame we had oor denner — kail, an' the flesh 
that was biled in't, an' pitaties. Syne we had 
the kail het up again to* oor supper, afore we 
gaed to oor beds ; an' if we didna like to tak it, 
we juist got leave to hunger. That was the 
way my faither an' mither brocht up eleeven o' 
us to be men an' weemen ; an' for mysel, though 
I hae had my bits o' towts whiles, I've ne'er taen 
to my bed excep' to sleep, an' ne'er paid awa 
saxpence to a doctor a' the days I've seen." 

" An' I can say the same o' mysel, Maister 
Howden," says Jess; " whan I was a lassock, we 
got ooi> parritch fourteen times in the week ; but 
noo the bairns winna look at them, they're that 
denty, set them up ! As for the lasses, what 
they're comin to I dinna ken. They read faur. 
ower mony o' thae novels, an' get their silly heids 
turned wi' a' kind o' nonsense. Maist o' their 
wages gangs on their backs, an' it's eneuch to scun- 
ner a body to see the way they carry on — rakin 
the roads, wi' their hair pu'd doun ower their een, 
an' their sleeves botched up ower their shouthers, 

plaistered a' ower wi' cheap lace an' ribbons, an' 
their coats trauchlin in the glaur ahint them. 
What their mithers are thinkin aboot I canna 
tell, but it's no' the way we were brocht up : we 
werna spil't an' dawtit that gait. An' what the 
senseless hizzies are to dae whan they come to 
hae a hoose an' bairns o' their ain, guid kens I I'm 
suir I peety ony man wha gets ane o' the thow- 
less, han'less tawpies !" 

"An' weel ye may. Mistress In wick," says 
Archie; "ye mind the auld by -word: he has 
faut o' a wife that mairries mam's pet. But it's 
the way wi' them a' noo-a-days. There's nae con- 
tentment wi' things as they are. A'body maun 
rax abiine his station, an' copy his betters. An' 
they're that keen o' a chainge they canna bide 
lang in ae place ; they maun be aye on the move 
frae toun to toun, mair like tinklers nor dacent 
workin folk. Weel, they say chainges are licht- 
some, but they're no' aye for the better, I'm 
thinkin." 

" 'Deed they are no'," says she ; " mony's the 
time I hae said it to Jims, Better rue sittin nor 
rue flittin." 

" An' ye see hoo mony o' the young lads get 
tired o' drivin horse," says he, " an' maun awa to 
the toun, whaur they see mair, nae dou't, but aib- 
lins dinna fare sae weel." 

" 'Deed no'," says Jess ; " I was ne'er in the 
toun but aince — ae Hansel Monday I gaed in wi' 

Jims, to veesit a cuisin o' his an' see the shop win- 
dies. Hechj sirs, but I was glad whan it cam 
roun' to train time ! What wi' traUin ower thae 
weary stane streets, atween thae muckle raws o' 
hooses, an' the racket, an' the pushin an' drivin, 
an' the jundies ye got frae the folk gin ye stop- 
pit for a meenute to see aboot ye, I was fair for- 
jeskit. I had my fill o' the toun that day, an' I've 
ne'er socht back again, as Jims can tell ye. He 
cof t me a bonny hussie to mind me o' the day, but 
I no' needed ony thin to mind me o't. Na, na ; let 
me bide amang kent faces, an' breathe caller air !" 

" Ay, but that's juist what folk want noo, racket 
an' steer," says he; "you an' me are ahint the 
times. Mistress Inwick. I can see't fine in my ain 
line o' business. Lang syne, whan there was a 
death, the frien's iised to pu' doun the blinds an' 
sit still in the hoose ; they wadna cross the door- 
stap or aince the funeral was by. But noo, the 
way they carry on, gallivantin aboot, an' fleein 
here an' fleein there — dod, ye wad think that- 
naebody bides at hame noo but the corp." 

" Houts, Archie," says I, comin ben the hoose 
at this pint, " ye're gaun ower faur a'thegither. 
Man, hae ye nae belief in progress ? Can ye no' 
see ony guid in the spread o' knowledge an' yed- 
dication ? Ye suirly dinna think the folk o' this 
kintra are a' rinnin doun a steep place intil the 
sea, like the herd o' swine we're tell't aboot in 
the Bible ?" 

" That's juist exac'ly what I think," says he. 

" Ye wadna think it," says I, "gin it chanced 
that a Tory Government wan in." 

"Gin a Tory Government wan in," says he, 
" they wadna disestaiblish oor kirk." 

"Than I'm suir I hope they'll win in," says 
Jess, " an' no' be lang aboot it ; an aince they are 
in, I hope they'll bide." I no' made ony remark 
on this; for I ken better nor speak aboot the 
politics to a wumman, mair especially whan ye're 
mairrit on her. So a' I said was, " C'wa, guid- 
wife, an get us oor supper." 

"Aboot thae disestaiblishers," says Archie, 
after we had lichted oor pipes, an' Jess had taped 
us oot oor allooance, " did ye ever, in a' your life, 
ken sic dirty wark diine in sic a dirty way ? There 
they are, gaun up an' doun the face o' the yirth, 
like the enemy o' a' mankind, stappin the lugs o' 
the folk wi' lees, an' threepin that disestaiblish- 
ment wull dae the kirk nae hairm: an' a' the 
time, no' a word o' what they mean to dae ; nae- 
thin that ye can tak a hand o', an' say whether 
it's guid or ill." 

" What wad ye hae them dae?" says I. 

"Bring in their Bill," says he : " come oot, an' 
fecht us in the open. Deal wi' us like statesmen, 
an' no' like thimble-riggers at a fair. If your 
Leeberal Government means to tak the job on 
han', what way div they no' say sae, an' gie us a 
wheen parteec'lars ? But deil a fear o' them; 

they ken better; an' ye'U ne'er get a glisk o' 
their Bill or aince they hae gotten a grup o' your 
votes." 

Eh, my man, thinks I to mysel, ye're aflp your 
eggs an' on cauld chucky-stanes noo ! If ye kent 
what I ken, it wad gar ye chainge your tune. I 
was sair temptit to tell him aboot the Bill, but I 
minded what Pringle had said — that what he had 
tell't me was in stric' confidence, as atween man 
an' man, an' I maun clap my thoum on't. So I 
no' said onythin, an' juist let him haver on. 

" I'm hopin Tod-Lowrie winna get in," he says ; 
" I ken twa-three o' his auld supporters wha hae 
made up their minds to quit him, forby yoursel, 
Jims." 

Noo, I hadna made up my mind to quit Tod- 
Lowrie ; in fac', I hadna made it up either the 
tae way or the tither. I was waitin for mair 
licht, as ony sensible man wad ha' diine. If 
Archie an' me had been by oorsels, I wad ha' 
tell't him sae, an' argied the maitter oot wi' him ; 
but Jess bein by, an hearin a' that was said, 
what was I to dae? I had nae great goo o' 
discussin public questions wi' her at ony time, 
for the less the weemen folk tak to dae wi' sic 
things the better, in my opeenion ; an aboot this 
kirk business, mair especially, she wad hearken 
to neither rhyme nor reason, an' the verra men- 
tion o' Tod-Lowrie's name was eneuch to gar her 
f uflf up like a pioy. 

"Eh, the scoondrel!" says she; "it's mony a 
lang day sin' I saw through him, an' ower an' 
ower again hae I said it to Jims : Hoo can ye 
find it in your conscience to vote for a man like 
• yon, that caresna wha be tirr'd gin he be theekit, 
an' disna believe ae single word o' a' he says til 
ye ?" I no' mind o' ever hearin her say onythin 
o' the sort afore this kirk question crappit up. 
But I didna think it warth while to correc' her ; 
it's aye best to let a wumman pit oot her barm 
in her ain way. 

" It's his speakin, Mistress Inwick," sa3^s Archie ; 
"I hae heard him for mysel, an' I no' wonder 
that folk were taen in wi' him. There's nae 
dou't he has the gift o' phrasin ; he wad wyle 
the laverocks oot o' the lift, as ane micht say. 
He aye minded me o' that verse in the Bible: 
*The words o' his mooth were smoother than 
butter, but war was in his heart; his words 
were safter than ile, yet were they drawn 
swerds.' But he's drawn his swerd aince ower 
aften, I'm thinkin, whan he took on han' to stick 
the kirk. He'll find ye canna coup a kirk juist 
as easy as ye coup a cairt. An' it's mebbe a' for 
the best. Mistress Inwick ; wha kens ? For gin 
he hadna shown his cloven cloots, Jims here 
micht ha' gaen on believin in him an votin for 
him to the end o' his days." 

That was the way the twa o' them carried on, 
flingin the ba' f rae the tane to the tither ; an' 

8 

me sittiQ by an' hearin them, an' no' sayin ony 
mair nor I could help. I was neither sad nor 
sorry whan it chappit nine on the knock, an' 
Archie got up an' said ho mann be gaun, or they 
wad be wonderin doun by what had come ower 
him. I was fine pleased to see his back turned, 
I can tell ye ; no' but what I likit his company, 
but I was never snir o' what I micht be drawn 
into sayin ; an' I minded o' what Pringle had 
gar't me promise, that I wadna pledge mysel or 
aince I had seen the Bill. 



XIII 

A FIRST READING OF THE BILL 

No' lang after this, it micht be a fortnicht or 
three weeks, Tod-Lowrie an' his frien's brocht in 
their Bill in the Parliament. It was a' in the 
papers, an' ae nicht I sat doun to read it ower to 
mysel ; an' I btide to lay my haill mind til't, for 
thae la'yers' screeds are unco swirlie, an* ye 
canna gae straucht at the meanin o' them, nae 
mair nor a ferret after a rabbit. As my auld 
faither iised to say, there's aye ower mony 
Knotty Tammies in the la'yer's parritch. 

As faur as I could mak oot, Pringle had been 
gey near the mark in what he said aboot the 
Bill. Nae dou't it made a wheen chainges. 
The Commissioner's Walk in Embro was to be 
diine awa wi'. I mind o' seein't aince whan I 
was a haflin laddie, an' a bonny show I thocht it, 
wi' the sodgers, an' the cooncillor bodies in their 
red cloaks an' cockit hats, an' the muckle guns 
firin frae the Castle, an' the crouds in the streets ; 
but after a', the kirk could dae fine wantin that, 
an' the toun's folk hae plenty to look at ony day 
o' the week. An' there was to be nae mair pro- 

claimin o' banns in the kirk. Weel, that seemed 
a kind o' peety, tae. The lads had aye been 
iised, as f aur back as I could mind, to gang to the 
session clerk on the Saiturday nicht, an' tak 
their cryin siller an' their witnesses wi' them; 
for my ain pairt, I wad raither be cried in the 
kirk nor battered up on the registrar's buird; 
but that was juist a maitter o' feelin, an' it cam 
to the same thing in the end. An' the meenister 
an' session werena to hae a seat ony mair on the 
Parochial Buird. I had ne'er attendit ony meet- 
ins o' the Buird mysel, no' bein able to leave my 
wark, so that didna mak ony diflference to me ; 
but I had aye understtide that the meenister spak 
up for the puir, an' kent whae needit a bit help 
better nor ony ither body, an' whiles got a laid o' 
coals or a pair o' buits for some puir cratur that 
micht ha' wanted them gin he hadna been there 
to pit in a word. But a'body kens that there 
never was a great measure o' reform cairrit yet, 
withoot somebody bein nane the better o't ; an' 
forby that, gin the Buird was to be eleckit, there 
was nae reason what way the meenister shouldna 
get a seat on't. 

As for what was to be diine wi' the kirk, I 
couldna but say it a' seemed fair eneuch. We 
had been tell't at some o' the defence meetins 
that a' the pairish kirks wad be sell't by unction, 
or ens pu'd doun an cairted awa ; an' the meen- 
isters turned oot o' hoose an' hauld. But there 

was naethin o' that kind in the Bill. It said 
that the congregations were to hae the kirks to 
worship in, an' the meenisters were to keep their 
manses. An' the man was nane sae ill aff that 
sat in Snawdon Manse rent free ; a muckle, weel- 
biggit hoose it was — it had fourteen chimley- 
cans, nae less — in a pleesant, lown spot, wi' 
mebbe half an acre o' gress an' gairden grund 
roun' aboot it, an' a stable an' byre an' pig's 
craive, an' a yaird for keepin fools, an' a deuk- 
pond, an' in fac' a'thing a body could want to 
live like a gentleman. I could ha' been daein 
wi' a hantle less mysel. 

But whaur the Bill cam oot best, in my 
opeenion, was the way it disposed o' the glebes 
an' steepen's. There were different things ye 
micht dae wi' them. Ye micht pit up a hospital 
on the glebe, or ye micht mak a public park o't. 
Weel, neither the tane nor the tither was muckle 
wanted in Snawdon, for it was a by-ordinar 
healthy pairish, an' onybody wha wasna weel 
wad raither dee or get better in his ain hoose ; 
an' as for a public park, if ye were minded to 
tak a walk, there were the roads, an' if ye wanted 
to sit doun an' rest ye, there were plenty o' 
dykes an' palins. 

Than, wi' the steepen', ye micht set up a pub- 
lic library, or ye micht spend it on what they ca' 
the " higher yeddication." I canna say I thocht 
muckle o' thae objec's. I didna see ony great 

need o' a library, for if ye were keen o' readin, 
an' the papers didna content ye, there was the 
comporture aye gaun roun', an' ye could buy a 
buik oot o' his pack that wad keep ye gaun 
a gey while, an' no' cost ye that muckle to 
speak o'. An' as for the tither objec', seeing 
it taks the buird offisher to be aye huntin up 
the folk to get them to send their weans to the 
schule at a', an' ye'U no find ane in a score 
that wuU keep a laddie at the schule a day af- 
ter he's passed his standards, I couldna see 
what way guid siller should be wasted on the 
higher yeddication, whan there dinna appear 
to be that muckle o' a demand for the lower 
kind. 

But there were ither proveesions in the Bill 
mair like the thing. Ye micht tak the glebe, 
an' divide it up into gairdens for the workin 
folk, or ye micht mak sma' allotments o't. 
Maist o' the feuars in Snawdon village had bits 
o' kail-yairds o' their ain, that gaed wi' their 
hooses, an' didna want mair ; an' I couldna but 
think it wad be a kind o' peety to break up 
the glebe into gairdens. But for sma' allot- 
ments, there was nae dou't it wad dae fine. 
There were three fields o't, yreel fenced an 
drained, lyin bonny to the sun, an' clever land ; 
no' sae clean as it should ha' been, for the meen- 
ister was a better han' at the preachin nor at 
the fairmin; but no' wantin that ippckle to mak 

it as guid a bit o' haugh-grund for crappin as 
there was in the pairish. 

An' than, oot o' the steepen' the pleuchmen 
micht get what they wanted to stock their sma' 
holdins, an' for my pairt I couldna think o' a 
better or mair sensible way o' layin oot the 
siller. I didna ken to a saxpence what the 
steepen' o' Snawdon pairish micht come til. 
An'ra Wabster, an' Tam Arnott, an' some mair 
o' them Used to pit it awfu' hie, an' say it was 
fair disgracefu' for ae man to hae sae muckle a' 
to himsel. It was a sayin o' my auld faither's : 
Maidens' tochers an' meenisters' steepen's are aye 
less than they're ca'd ; an' nae dou't it was true. 
But as faur as I could mak oot, there was atween 
three an' four hunder in the year comin in, an' 
onybody could see that that wad gae a guid 
way in settin up a wheen o' us in oor sma' 
holdins, aince we got them. 

Weel, that was Tod-Lowrie's Bill, or at ony 
rate the main pints o't. I'll no' say I was a'the- 
gither satisfied in my ain mind that it was 
a' richt, but there was nae denyin that it lookit 
bonny in prent. They tell't us at the defence 
meetins that the siller belanged the kirk, an' gin 
we took it awa frae the kirk, an' spent it on 
ither things, it wad be what they ca'd sacrileege, 
an' we need expec' nae blessin, but a curse o' 
the maist fearsome kind, to gang wi't. An'ra 
Wabster said for his pairt he was wuUin to risk 

the curse as lang as he got the siller ; but a' body 
wha had ony acquentance wi' An'ra kent that 
he didna mean abiine the tae half o' what he 
said. An' if it was true what they tell't us at 
the defence meetins, that to gae in for disendow- 
ment was juist robbin the sanctuary, an' as guid 
as savin we thocht mair o' oor bodies nor we 
did o' oor souls, than it biide to be said the Bill 
didna look that verra bonny whan ye cam to 
consider it. But than, on the tither han', Tod- 
Lowrie an' his frien's said the teinds didna 
belang the kirk ava, but the nation — in ither 
words, oorsels; an' a' we wad be daein was 
juist to tak the cash oot o' ae pooch an' pit it 
intil anither; an' it wadna be as if we were 
toomin the pooch, either, for the kirk wad hajC 
plentj'- to gae on wi', an' nae diflfeeculty in 
raisin mair. The haill question cam to be, 
Wha's aucht the siller? I hae heard mony an- 
swers in my day, an' mony argyments aboot it ; 
but I canna say I ever got it made clear to my 
mind vet. 

I no' said a word to Jess aboot the Bill. 
What was the Use ? She wadna ha' understiide 
it, for thae things are ower deep for the minds 
o' weemen folk. An' f orby that, it wad ha' been 
eneuch for her that Tod-Lowrie had ony thin to 
dae wi't — she wad juist ha' flown into a passion, 
an' refused to look at the maitter frae ony 
pint o' view but her ain. An' as she never 

looked into the papers for herael, but aye lip- 
pened to me to read oot to her aboot the mur- 
ders an' railway accidents an' sic like, she no' 
kent onythin aboot it. Of eoorse, if Archie 
Howden had been comin up oor way he wad 
ha' let the haill thing oot; but it so happened 
that Archie had a job doun in the low country 
that keepit him awa frae hame for a week or 
twa ; an' I canna say I was in ony great hurry 
for him to come back. I heard plenty aboot 
the Bill ootaide, but I no' said verra muckle: for 
I wanted to keep my mind open, as I had prom- 
ised to Pringle, or aince I had heard what Tod- 
Lowrie had to say. 

XIV 

A DISCUSSION BY THE WAY 

The nicht o' Tod-Lowrie's meetin, whan I cam 
hame frae my wark, an' tell't the wife I was 
thinkin o' gaun doun by, she wasna ower weel 
pleased. " What for wad ye gang an' listen to a 
man like yon ?" says she ; " a man that's as f u' o' 
tricks as the pedlar's puggy, an' that never lees 
but whan the holyn's green ? I thocht ye had 
fand him oot by this time, an' that he had sick- 
ened ye aince for a' wi' his fleechin an' Aethers. 
Ye wad be better sittin at your ain fireside, giein 
a body your crack, to my way o' thinkin, nor 
trampin a' that road, on a mirk wat nicht, to get 
your wits daivert at a poleetical meetin." 

" That's no' a way to speak, wumman," says I ; 
" whan a man has the richt to vote, he maun ex- 
erceese it for the guid o' the kintra ; an' hoo can 
he dae that if he disna atten' the meetins on baith 
sides, an' hear what the candidates hae to say ? 
I'll be gaun to the Tory meetin ane o' thae days, 
maist likely, an' what way should I no' gang to 
the Leeberal ane the nicht ?" 

"Weel," says she, "he that wull to Cupar 

maun to Cupar. But see ye come straucht hame 
after it's by, an' no' let that deil's buckie An'ra 
Wabster wyle ye awa to the public hoose wi' him. 
It wad be better for him an' his bairns baith gin 
he put mair meat doun their throats an' less 
drink doun his ain." 

Weel, aff I gaed to the meetin, in company wi' 
An'ra Wabster an' WulUe Herkis an' Dave Da'- 
gleish ; an' at the cross-roads we met in wi' Eob- 
bie Dodds frae Scraemuir an' Tam Arnott frae 
Wedderlairs ; an' a bit further yont, at the end 
o' the Lang Plantin, Jock Sives the mole-catcher 
an' Adam Instant the dyker jined us. The elec- 
tion was on us by this time, an' an awf u' steer it 
had raised ower the haill kintra : ye heard nae- 
thin but the politics frae morning till nicht. In 
oor pairts, the question that a' body was speerin 
was whether Tod-Lowrie wad baud the seat or 
no' ; an' frae the things they let drap, I could see 
that his ain supporters werena by ony means suir 
o't : they thocht he wad win in, but no' wi' ony 
votes to spare. It wasna that he had a popular 
candidate against him — a laird's son, he was : ane 
o' thae Tory kind that gae guisin aboot as Union- 
ists, an' nae great shakes o' a speaker. An' it 
wasna Home Eule that the election was gaun to 
turn on, for the folk didna heed that muckle 
aboot it, either the tae way or the tither. It was 
the kirk that Tod-Lowrie had to battle wi', for, 
say what he likit, there were a gey wheen Leeb- 

erals whae couldna see that disestaiblishment was 
to dae the kirk a heap o' guid, an' they said they 
wad either hae to vote for the Tory, or ens no' 
vote at a'. It was true that the Bill had taen 
effec' on some o' them, an' airted them roun' 
again, as I could make oot frae the things they 
said. 

"It's a bonny bit o' legislation," says Tarn 
Arnott ; " the kintra hasna seen the like o't no' 
sin' the Eeform Bill o' Thirty-Twa. After this, 
wha wuU daur to say that Tod-Lowrie hasna the 
welfare o' the workin-classes at heart ?" 

" I dinna ken whether it wuU be guid for the 
kirk," says Eobbie Dodds, " but I ken it wuU be 
guid for oorsels. An' a body has himsel to look 
to. If ye (Jinna look to yoursel, whae's gaun to 
dae't for ye ?" 

" What div you think o't, Jock Sives ?" says 
An'ra Wabster to the mole-catcher ; " you're no' 
gaun to vote Tory, are ye ? You're no' like Jims 
here, wha has sae mony fikes an' whee-gees 
there's nae pleasin him. A body can reason wi' 
you. Ye see what ye're to get, set doun in black 
an' white ; an' it's noo or never, tak it or want it 
— I'm tellin ye." 

" Ay, I see't," says Jock — ^he was ane o' your 
kind, Jock, that think twice afore they speak 
aince, an' wull no' pit oot their han' further nor 
they can draw it back — "ay, I see't," says he, 
" but I canna juist say that I hae riddled oot the 

richts an' the wrangs o't in my ain mind. I can- 
na get ower what the meenister has aye said til 
us, that the teinds belang the kirk, an' ye micht 
juist ias weel rin awa wi' the collection as help 
yoursel to the teinds." 

" Are we no' tell't that Dauvid took the verra 
breid aflf the altar," says Eobbie Dodds, "an' 
naethin was ever said til him ?" 

" Ay, but we haena the same excuse," says he, 
" for we're no' perishin o' hunger." 

" Ye needna come ower to me what the meen- 
ister says," says An'ra Wabster ; "the meenister's 
juist gruppin a' he can for himsel. They're aye 
preachin til us no' to heed aboot this warld an' 
its gear, but they're unco guid at lookin after 
their ain ; an' ye'U no' get me to believe that I 
haena the same richt as ony meenister to mak 
mysel as snug as I can the wee whilie I'm here." 

" A' verra true," says Jock ; " but ye ken hoo 
the teinds cam to be there ? It was godly men 
lang syne that gied their lands an' siUer to the 
kirk for the iise o' the folk in a' time comin ; an' 
hae we ony richt to tak them awa frae future 
generations wha wuU mebbe find the want o* 
them, an' turn roun' an' curse oor memories after 
we're a' deid an' gaen ?" 

" Let them care that come ahint," says An'ra ; 
"we've got oorsels to look to, as Tam Amott 
says. For my pairt, I mak nae fine professions, 
no' bein an elder. I'm juist a hungry tyke, an' 

whan I see the bane hingin afore my nose I can- 
na but gansh at it !" 

"Weel," says the mole-catcher, "if there's 
mony o' ye o' the same mind, it's awa wi' the 
kirk : we'll juist hae to spit an' gie ower. But 
ye'll mebbe find ye're lossin mair nor ye're get- 
tin afore a's diine. Mony a ane tines the half- 
merk whinger for the ha'penny whang." 

" Look here, Jims," says WuUie Herkis to me, 
" ye've been sweein on the yett for a gey while, 
but ye'll hae to jump either on the tae side or the 
tither noo. Ye canna mak but ae cross on the 
ballot-paper, ye ken, an' we wad Uke to hear what 
ye mean to dae ? Are ye gaun to vote for Tod- 
Lowrie, or are ye no' ?" 

" I haena made up my mind yet," says I. 

" Weel," says he, " if that's the way o't, I'll 
juist tell ye what Eobbie an' Adam an' Dave 
here an' a wheen mair o' us were sayin the 
tither day. We hae aye coonted ye a faur-seein 
chiel, wha kent hoo mony lippies gae to the 
peck; an' we hae socht your opeenion on the 
politics, an' let oorsels be guidit in maist things 
by what ye said. But it's plain that if ye canna 
mak up your ain mind, ye'll no' help us muckle 
to mak up oors. So we've laid oor heids the- 
gither, an' gaen ower the Bill for oorsels, an' we 
hae come to a deceesion wantin ye." 

" Ay ?" says I ; " an' what micht your decee- 
sion be, WuUie ?" 

" We'll no' vote for the Tory," says he ; " he's 
but a coof, ony way je like to look at him." 

"Ay," says Adam Instant, "he's a saft dud, 
yon ; he has nae grup o' the politics ava." 

" He's a puir weed," says Wullie ; " an' it's a 
toom spiine he pits to oor mooth — no' a single 
sowp o' a' thae reforms we've been waitin for 
wull we ever get frae him. A' the maisters are 
for him, an' that's reason eneuch an' mair for us 
to gang the tither way. We no' want ony land- 
lord to represent us ; ye micht juist as weel set 
the tod to herd the lambs." 

"That's awfu' true," says Dave Da'gleish. 

"But what aboot the kirk, WuUie?" says I; 
" did I no' hear ye say mysel that naethin wad 
tempt ye to vote for ony man wha wad pu' doun 
the kirk ?" 

" An' whae's gaun to pu' doun the kirk ?" says 
he ; " no' Tod-Lowrie. Man, hae ye no' read his 
Bill ? D'ye mean to tell me the kirk wull come 
to an end for the want o' a puckle siller ? Look 
at the Frees : if they're able to pay their meen- 
isters, suirly oor folk can dae as muckle ? An' 
we'll be a hantle better aff nor them, for we're 
to get the kirks an' manses for naethin. That's 
a' in the BiU." 

" I hae aye understiide," says I, " that it took 
the Frees a' their time to mak ends meet, an' it 
was the big congregations in the touns that 
keepit up the wee anes in the kintra." 

" An' what aboot that ?" says he ; " what's the 
odds whaur the siller comes f rae, sae lang as it 
comes ? The kirk wull tak nae scaith. An' see 
what we're to get — oor bit o' land an' oor plen- 
ishin ; the verra things we hae been waitin an' 
wearyin on a' this time. Wad ye hae us loss the 
chance, an' mebbe no' see't again the langest 
day we live ?" 

" Ye needna speak to the elder, WuUie," says 
An'ra Wabster; "ye're juist wastin your wind. 
Jims has got to vote the way the wife tells him. 
It's the hen that does the era win in Jims's roost." 

" D'ye think sae ?" says I ; " weel, An'ra, if ye 
paid mair heed to your ain wife whiles, it micht 
be better for baith the twa o' ye. My mistress 
ne'er needed to hide my buits, ony way, to keep 
me f rae gaun to the pubUo-hoose." 

"Let's hae nae words amang frien's," says 
Adam Instant ; " man, Jims, ye micht ken An'ra 
Wabster better by this time nor tak ony notice 
o' his ill tongue." 

" So ye micht, Jims," says Tam Arnott ; " an' 
as for what Wullie here was sayin, it seems to 
me unco sensible. It's a poleetical question, a' 
this aboot the kirk, let the meenisters say what 
they like. An' noo that the Leeberals hae taen 
it up, are ye gaun to split frae your pairty for 
juist this ae thing? are ye gaun to eat the coo 
an' worry on the tail ? If ye dae, see whaur ye'll 
be. Your vote'll no' save the kirk, an' ye'll ha' 

left your auld frien's — your brither pleuchinen — 
an' gaen awa an' taen up wi' the tither side. I 
no' say ye'U be boycotted, for Scots folk are no' 
like thae Irish, bethankit. But ye canna expec' 
to be coonted ane o' oorsels' like, if ye turn your 
coat an' vote for the Tory." 




XV 

THE VOTE OF OONFIDENOB 

By this time we were gettin near Snawdon 
village, an no' muckle mair was said. I had my 
ain thochts, as I gaed into the meetin. It wasna 
pleesant to see Wullie Herkis an' Eobbie Dodds 
an' Adam Instant, an' a' them wha had been iised 
to seek my opeenion — ay, an' tak it, tae — gaun 
their ain gait, an' mindin me nae mair nor if I 
had been a last year's tattie-bogle. An' it wasna 
pleesant to hear that gin I didna vote the way 
they wanted I was to hae a mark set upon me, 
an' be amang them like a keel'd hog a' the rest 
o' my days. Naebody likes to ken that folk can 
dae fine wantin him, an' that he's to be set upon 
the bink, like a crackit dish, to be looked at an' 
nae mair. It's a' verra weel to hae the richt on 
your side, but for a' that a body disna relish bein 
left his lee lane. An' I wasna suir f orby that I 
had the richt on my side : I micht be makin a 
mistake, juist as like as them. 

I needna gae ower Tod-Lowrie's speech to 
ye, though I mind it fine. It was maist a' aboot 
his Bill, an' he proved til us, as plain as plain 

could be, that the kirk was to loss next to nae- 
thin, an' we were to get a' we wanted. He said 
the meenisters had been movin heaven an' yirth 
to mak oot that this was a releegious question, 
but he no' thooht we were sic guffles as to be 
taen in wi' that. He didna blame them that 
muckle for grabbin their steepen's, for human 
natur was the same a' the warld ower, whether 
a man gaed aboot in a black coat an' a white 
tie or in clouted moleskins. But they had nae 
business to bring in the name o' releegion, an' 
trail it through the stour an' glaur o' a poleet- 
ical contest, an' that was what he blamed them 
for. 

As for this bein a releegious question, the 
siiner we got ony sic claivers oot o' oor heids the 
better. It was a question o' practical politics ; 
mair nor that, the Tories had made it a question 
o' pairty politics ; an' there was nae gettin ower 
the fac' that ony Leeberal wha voted Tory on 
accoont o' the kirk was juist a traitor to the 
Leeberal cause. It was ane o' the first principles 
— what he micht ca' the A B C— o' Leeberalism 
that ilka sheep should hing by its ain shank. 
They were pledged to dae awa wi' a' preevilege, 
an' hae nae mair makin fish o' ane an' flesh o' 
anither. Fine the Tories kent that gin the Es- 
taiblishment gaed, a heap mair things wad gang 
af ter't ; an' that was what way they were makin 
sic a sang aboot the kirk. A' thae defence asso- 

ciations were nae better nor Tory clubs, an' what 
they ca'd the Layman's League was juist the 
Primrose League under anither name. But we 
were ower auld birds to be catched wi* ony sic 
caff. We werena a wheen jeeglers wha had chip, 
pit oor shell yestreen. We had seen ower mony 
o' their dodges in oor time to let the Tories mak 
a hunt-'e-gowk o' us noo. The meenisters had 
diine their best to piishion oor minds against 
him, an' had gaen up an' doun the coonty ca'in 
him for a'thing. Weel, he didna heed muckle for 
that, though he wondered whiles to himsel hoo 
men wha ca'd theirsels meenisters o' the gospel 
could lout sae low as to bear fause witness against 
their neebour. He thocht he kent himsel a wee bit 
better nor the meenisters kent him, an' he thocht 
we kent him better, tae ; an' though mebbe he 
michtna be as white as camstane, he wasna as 
black as coal coom. Ony way, he was content to 
leave himsel in oor ban's, an' he expeckit a braw 
certeeficate o' character f rae us on the poUin day. 
There was an unco stampin an' thumpin whan 
Tod-Lowrie sat doun, for a' but'twa or three in 
the room were his ain supporters, an' there was 
nae dou't he had spoken extraordinar weel. For 
mysel, I clean forgot aboot bein an elder o' the 
kirk, I was that cairrit awa wi' what he had 
said, an' his way o' sayin't. It was like auld 
times to see him squarin up to the Tories, an' 
daurin them to come on ; an' withoot ony thocht 



THE VOTB OF CONFIDENCE 133 

o' Avhat I was daein, I ruflfed an' hooray'd him 
like the lave. 

This gaed on for mebbe twa or three minutes, 
or aince they had got kind o' tired o' applaudin, 
an' the uproar begoud to gae doun. Syne I sees 
Pringle on the platform lookin hard my way, 
an' makin signs an' wavin to me wi' his han' ; 
an' whan I no' took ony notice, but juist sat still, 
what does he dae but come to the front o' the 
platform, an' cry oot my name as lood as he 
could roar : MAISTER INWICK! 

There was a deid silence, an' a'body lookit first 
at Pringle, an' syne at me. I wad ha' gien a 
month's wages to ha' fand mysel on the tither 
side o' the door ; I wushed wi' a' my heart I had 
diine as the wife wanted me, an' ne'er come nigh 
the meetin ava. It's queer hoo a body's mind 
works at times. I thocht I saw the inside o' 
my ain hoose up at Cauldshiel, an' Jess sittin wi' 
her feet on the fender, darnin my hose an' 
watchin the kettle bile, an' aye takin anither 
look at the auld aucht-day in the corner to see 
if it wasna time for my hame-comin, an' Fanny 
the wee doug cockin her ears at ilka soond oot- 
by, an' Jess sayin til her, " Houts, ye stupid 
beast, ye micht ken better; it's no' him yet!" 
I saw't a' like ane o' thae picturs they show ye 
wi' a lamp on a white claith: an' I wad fain 
ha' been hame at my ain fireside. But that 
wasna possible. I had run my heid into the hal- 

ter, an' there was nae way I could see o' gettin't 
oot. 

By this time they were a' cryiu on me to rise. 
Ye never heard sic a noise a' your bom days : it 
was " Inwick 1 In wick !" " Come on, Jims, up 
wi' ye!" "Ca' your girr, man!" " Speech 1 
Speech !" a' ower the ha'. Syne PefiEers o' 
Scraemuir, wha was in the chair, got up — I saw 
Pringle whisperin to him what to say — an', 
" Order, order, gentlemen," saya he ; " oor frien' 
Jims Inwick has a motion to mak. He's aboot 
to propose a vote o' confidence in oor worthy 
member, Maister Tod-Lowrie !" 

What was I to dae ? Wi' them a' roarin my 
name fit to lift the roof, an' Pringle waggin to 
me in front, an' Tam Arnott an' An'ra Wabster 
shovin me ahint — up I got, no' kennin verra 
weel whether my heid or my heels was biine- 
most. What a cheer they gied meJ— ye micht 
ha' heard it f rae the faur end o' the toll green ; 
an' I'll no' say but it gaed roun' my heart, an' 
inclined me mair for the job, to get sic a braw 
reception frae them a' ; I wadna ha' believed I 
was that muckle thocht o'. 

I couldna tell ye what I said, no' if ye paid 
me ; an' whan I saw my speech prentit in the 
Journal I couldna believe it was mine, there was 
that muckle o't, an' it hung that weel thegither; 
I hae aye thocht the reporter laddie — a clever 
chiel he was — maun ha' made it up oot o' his ain 

held. Ony way, whatever I said, they appeared 
to be fine pleased wi't, for the ruffin whan I sat 
doun was eneuch to start the geists, an' the stour 
flew up in cloods an' set a'body hoastin. 

Syne Tod-Lowrie got up, an' made a bit speech. 
He thankit us frae the bottom o' his heart for 
the vote we had gien him. An' he thankit his 
frien' wha had proposed the vote in sic eloquent 
terms — that was what he said — his auld an' es- 
teemed frien' Maister Inwick, wha was, he under- 
stiide, a stoop o' the kirk, as Aveel as an orna- 
ment to the Leeberal pairty. That was suirly 
a proof, if ony proof was wanted, that his Bill 
had been drawn up in nae speerit o' hosteelity 
to the kirk. He felt confident there were plenty 
o' fair-minded, intelligent, an' independent men, 
like his frien' Maister Inwick, wha wadna be led 
by the nose by onybody, but wad think for their- 
sels an' dae what was richt ; an' he coonted upon a' 
sich to rally roun' him, an' save the constituency 
frae the disgrace o' bein representit by a Tory. 

I canna tell ye hoo mony o' the chaps cam up 
to me, after the meetin was ower, an' gruppit me 
by the han', an' said I was the boy for them. 
Wullie Herkis an' Adam Instant an' Eobbie 
Dodds — a' my ain neebours an' acquentance — 
seemed unco pleased ; they said they had ne'er 
had ony dou't but I wad come oot a' richt at 
the hinder end, an' keep the place I had aye had 
amang them. Pringle cam up to me, tae, an' 

shook ban's wi' me, unco free an' ceevil ; an' said 
had he no' been richt in what he tell't me the 
day we had oor crack thegither, that aince I had 
seen the Bill an' heard oor member explain it I 
wad hae nae diflfeeculty in makin up my mind 
what to dae? An' syne he took me awa wi' 
him up to the platform, an' I got a grup o' the 
ban' frae Tod-Lowrie himsel, an' he said he was 
prood to hae my support, for it was men like me 
wha were the rig-bane o' the Leeberal pairty. 

I wad ha' gaen awa fine pleased wi' mysel an' 
wi' a'body else if it hadna been for Jock Sives 
the mole-catcher an' that camsteerie deevil An'ra 
Wabster. " I wush ye mayna ha' brocht an' ill 
kaim to your heid the nicht, Jims," says the 
mole-catcher, as we were gaun oot o' the ha' ; 
" ye may be richt — I'll no' say — but it's a funny- 
like poseetion for an elder o' the kirk to be in, 
as I look at it." " Weel diine, elder !" says 
An'ra ; " ye've been hingin fire for a gey while, 
but, my certy, ye gaed aff wi' a bang the nicht! 
Yon was a shot amang the doos, an' nae mistake ! 
But ye'll no' need to let on to the wife, Jims : I 
dou't she micht hae a word or twa to say til ye 
gin she cam to hear o't." 

They were keen for me to gang ower wi' them 
to Jenny Brockie's an' hae a weet afore takin 
the road, for it wanted half an hoor o' closin 
time. They said they wad stan' me as mony 
goes o' Jenny's best as I likit, an' syne we wad 

a' gang hame thegither. But I said no, thank 
ye, an' stiide til't. I thocht I had mebbe diine 
eneuch for ae nicht, withoot feenishin it up in 
the public-hoose ; so I left them, an' set aflf hame 
my lane. 

There was a dissle o' rain f a'in, an' the air had 
a fresh, cool feel aboot it, after comin oot o' the 
meetin, whaur we had been a' jammed thegither 
like herrin in a barrel, an' fair scomfist wi' the 
heat. There was naebody on the road forby 
mysel, an' no' a soond but the wind mirnin 
amang the firs, an' the owls in the Lang Plantin 
cryin to ane anither in their eerie way. I dinna 
ken hoo it was, but I begoud to see things diflFer- 
ent, noo that I was awa frae a' the noise an' 
steer. A bodv's no' the same whan he's ane o' 
a croud as whan he's traivellin a lanesome road 
at nicht a' by hirasel. I had a kind o' feelin 
that mebbe I hadna diine richt after a' ; an' 
whan I cam to think o't, Pringle had nae busi- 
ness to be roarin oot my name, for I had never 
said that I wad mak the motion, but juist that 
I wad see aboot it. It cam ower me that mebbe 
I had been made a fiile o', an' at the same time 
that I wasna dealin verra fair wi' the wife if I 
keepit a' this back frae her. I kind o' thocht 
shame o' mysel — no' that there was ony reason 
for't, either — whan the door opened frae the in- 
side afore I could draw the sneck, an' I saw Jess 
stan'in wi' the lamp in her han'. 

" Eh, Jims," she says, " but I hae been thinkin 
lang or ye cam hame ! Are ye a' by yoursel ? 
Are nane o' the chaps wV ye ?" 

" No," says I, " I left them a' doun by at 
Snawdon. They pressed me sair to gang ower 
to Jenny's wi' them, but I minded your words, 
guidwife, an' cam strauoht awa." 

"An' that was weel diine o' ye," says she, 
"an' faur wiser-like to be sittin at your ain 
ingle-neuk, nor gilravagin in public-hooses wi' 
the likes o' An'ra W^abster. An' noo ye'll draw 
aflf your buits an' come in to the fire, an' I'll 
brew ye a gless o' somethin het, for I'm suir ye 
maun be tired. An' hoo did ye come on at your 
meetin ?" 

" Ou, fine," says I : an' thinks I to mysel, 
" Noo, wull I tell her ?" But syne I refleokit 
that it wad be nae iise, for I oouldna mak her 
understan' a' the oots an' ins o' the business. 
The weemen's minds were never made for 
foUowin a' the tirly-wirlies o' the politics, an' 
that's an argyment, in my opeenion, for no' 
giein them a vote. They maun aye rin brent at 
a thing; they haena the patience to gae roun' 
aboot it, an' look at it baith back an' front. They 
never see but ae side o' a question, an' whan ye 
tell them there's twa sides, they'll tell you that 
your een maun be gley'd. An' aince they hae 
taen a notion into their heids, ye'll no' drive it 
oot ; richt or wrang, reason or nane, there it is. 

an' there it wuU bide. If I had tell't Jess what 
had passed at the meetin she wad maist likely 
ha' bleezed up in a rage, an' ca'd Pringle a 
cheatry body, an' me a puir silly goslin. So I 
said naethin aboot it, no' wantin to hae ony dis- 
agreement. 



XVI 

A MEETING OF SESSION 

This was on the Wednesday, an' a' the rest o' 
the week I gaed aboot in a kind o' unsettled 
condeetion, no' bein at ease in my ain mind. 
Ilka nicht, whan I cam hame frae my wark, I 
expeckit to find that Jess had got word o' the 
opera doun by ; but by guid luck naebody lat on 
to her, an', as I needna say, I was caref u' to keep 
wide o' the subjec' mysel. 

Of coorse there was nae triith in what An'ra 
Wabster said, that I wasna maister in my ain 
hoose. I kent better, an' so did the wife. It 
hadna been a' hinny an' jo wi' us ; we had had 
oor bits o' cast-oots, whiles, like ither folk. But 
a' oor mairrit days we had ne'er had what ye 
micht ca' a sarious difference : no' that either o' 
the twa o' us had the upper-han' o' the tither, or 
socht it, but that we ettled to pu' thegither like 
ony sensible, weel-matched pair. In the maitter 
o' keepin the hoose, an' layin oot the siller, an' 
a' the like o' that, Jess had her ain way; she 
took chairge o' the bawbees, an' I never thocht 
o' interferin. But as for things ootside, sic as 

tho politics, she left me to gang my ain gait. 
She micht pit in her word whiles, bein unco free 
wi' her tongue ; but as for layin doun the law to 
me, it was the last thing she wad ha' dreamt o' ; 
she had ower muckle sense no' to ken that thae 
things maun be left to men bodies, an' the wee- 
men hae nae business to mell wi' them. It wasna 
till this weary question o' the kirk cam up that 
there had been ony trouble atween us ; in f ac' it 
was the first time I had ever seen her show ony 
interest in what the papers ca' "topics o' the 
day." 

On the Sunday mornin we gaed doun to the 
kirk thegither, as we aye did. As siine as the 
meenister gied oot his text, I kent fine what was 
comin. It was frae ane o' the wee prophets, an' 
unco kittle to fin'. I ken the way the bulks rin, 
no' to say perf ec', but middlin weel ; an' as faur 
yont as Daniel I coont it what ye micht ca' solid 
grund. But take me aff Daniel an' set me amang 
thae wee prophets, an' it's mair or less a maitter o' 
chance wi' me whether I land at the bit or no'. 
Ony way the text was ane ye werena likely to for- 
get, aince ye had heard it ; it was : Wull a man rob 
God ? Ye can jidge frae the text what the ser- 
mon was aboot : it was a nailer, an' nae mistake. 
He warmed us up that day, an' himsel into the 
bargain. He gar't the weemen greet an' the 
men grue ; an' I saw puir Dave Da'gleish, wha 
was sittin in the pew afore me, shiverin an' 

shakin like a man wi' the trem'lin aixies. To 
tell ye the triith, I no* wanted muckle mair o't 
mysel, an' I wasna sorry whan he shut the Bulk, 
gied oot the psalm, an' sat doun. 

There was to be a meetin o' session that day — 
I no' mind what aboot : naethin o' muckle con- 
sequence — an' after the kirk skail'd, I gaed awa 
roun' to the session-hoose, an' the wife set aflf 
hame, leavin me to come after her. As siine as 
I got into the session-hoose I saw there was 
somethin brewin. The meenister shook ban's wi' 
me, an' said hoo are ye, but kind o' stiff, I thocht ; 
no' in his iisual free way. An' Archie Howden 
shook ban's wi' me ; but as for Durie o' Bogha' 
an' Liddell o' Wedderlairs, they ne'er lat on they 
saw me. The twa o' them keepit their ban's ahint 
their backs, an' stiide crackin thegither, an' wad- 
na let their een rest on me, nae mair nor if I 
hadna been there. 

Weel, the meenister constituted the meetin, 
but afore he could get ony further, Liddell brak 
in — ye could see he was in a Hielant passion, 
crinchin his teeth an' mutterin to himsel — an', 
" Moderawtor," says he, "afore we proceed to 
business I wad like to ask ye by what richt 
does that man " — pintin at me — " by what richt 
does that man sit here ?" 

I think I see the meenister's face yet, as he 
lookit first at Liddell an' syne at me. His broo 
got black an' his lips blae ; but he sat as steedy 

as a rock, an' his vice shook nane. " I call you 
to order, Maister Liddell," he says ; " that man 
sits here by the same rioht as you or me. Let 
us gae on wi' oor business." 

After this, as ye may weel believe, there wasna 
muokle attention gien to the business, an' the 
meenister didna keep us lang. At the kirk yett 
he left us stan'in, an' gaed awa ower to the 
manse ; an' nae siiner was his back tae us nor 
Liddell turned an' yokit on me like a teeger. He 
was an auld man, weel on in his seeventies ; a 
muckle buirdly ohiel he had been in his day, sax 
feet twa in his stockin soles, an' they say he 
could lift a tip an' fling it ower his shouther; 
but noo he was a' fa'n in an' oruppen thegither — 
juist a ruckle o' banes. It was kind o' grewsome 
to see an auld, gray-heidit man loss a' comman' 
o' himsel an' carry on like a body dementit — 
shakin like ane wi' the palsy, an' his runkled skin 
pu'in a' ways, an' his een lowin like gleids. I 
needna come ower what he said, but he abused 
me up hill an' doun dale, an' the names he ca'd 
me were mair fit for a cattle-close nor a kirk- 
yaird. He had a muckle crummie-staff in his 
han,' an' at ae time I thocht he was gaun to 
strike me wi't, he was in sic a blin' fury. I 
made ready to jink him, for I couldna ha' 
strucken him back: no' to speak o' the scawn- 
dal o't, the man was auld eneuch to be my 
faither. 

Durie gruppit him by the airm, an* did his 
best to pacify him. " Come awa, Wedderlairs/' 
he said; "ye hae gien him eneuch; leave the 
man alane." 

" No," says he, " I haena gien him eneuch ; it's 
a lounderin wi' my staff I wad ha' gien him gin 
I had been a score o' years younger an' we hadna 
been whaur we are ! That's the man that ca's 
himsel an elder of the kirk, an' stan's up amang 
her enemies, an' leads the howl to ding her doun! 
That's ane o' your Leeberal Churchmen — the 
mawks that the kirk has bred in her belly, an' 
her no' deid ! An' he has the face to come here, 
an' tak his seat in the session, rubbin shouthers 
wi' honest men — f eegh ! The verra sicht o' him 
scunners me !" 

" Houts, Maister Liddell," says Archie, " ye're 
ower hard on Jims a'thegither. I grant ye he's 
made a mistake, but ye needna ca' him waur nor 
he is. It's no' ower late for him to tak back his 
arles to the tither side. He'll come a' richt yet, 
if ye let him a-be ; but it's no' the way to grup 
a bird to fling your bannet at it !" 

"I wonder to hear ye, Howden," says he; 
" wad ye hae the man sell his pairty, after sellin 
his kirk ? Na, na ; let him kythe in his ain col- 
ours, that folk may ken him. Little as I think 
o' him noo, I wad think even less o' him than — 
the dooble-dyed traitor !" 

" Come awa, Wedderlairs," says Durie ; " for 



A MEETING OF SESSION 145 

ony sake, come awa. Ye hae said eneuch. Nae 
need to jaw waiter on a droun'd moose." 

" A' richt, Durie," says he, " I'm comin. But 
if the man taks my coonsel he'll keep oot o' my 
sicht. If he bides in the session, I leave it. But 
he may ha' some shame left aboot him some- 
where, an' if he has, he'll no' thrust himsel amang 
us here ony mair. We want nae scabbit sheep 
in oor hirsel!" An' wi' that the twa o' them 
gaed awa thegither, doun to the inn stables, an' 
left us stan'in. 

My breath was fair taen awa wi' the way he 
had opened oot upon me, an' I gaed doun the 
street alang wi' Archie Howden, no' able yet to 
tak it a' in. 

" Weel, Jims," says Archie, after a bit, "ye've 
got your fairin the day, an' I maun say I think 
ye're cheap o't." 

"What div ye mean?" says I; "d'ye think I 
fash my heid for what an auld doitit carle like 
yon says? A' body kens Liddell o' Wedderlairs, 
an' naebody heeds him. He's juist ane o' the 
bitterest Tories that's gaun." 

" Na, na," says he, " that '11 no' dae. Ye'll no' 
get leave to ride aff on that horse, Jims. I dinna 
approve o' a' he said, but ye ken fine he wasna 
thinkin o' the politics: he was thinkin o' the 
kirk, an' naethin else. An' there's plenty mair 
o' us feel every bit as keen aboot it as auld Wed- 
derlairs, though we dinna iise the same kind o' 

10 

language. My word, yon was a proper dressin 
he gied ye ! — an', as I said afore, I canna but 
think it served ye richt." 

" Ye may think what ye like for me, Archie," 
says I, " but ye'll no' see me at ony mair o' your 
session meetins. Liddell needna be feared. I'm 
no' gaun back yonder to get naethin but ill 
tongue." 

" Weel," says he, " after what ye've diine, an' 
if ye mean to carry on as ye've begun, I think 
ye micht mebbe be better to bide awa. Ye micht 
find yoursel kind o' oot o' place on the session. 
I hae heard a sough aboot your trokins wi' Prin- 
gle, Jims." 

" Ay ?" says I ; " an' whae micht ye ha' heard 
that f rae ?" 

" Oh, it's nae secret," says he ; " Wullie Her- 
kis an' Dave Da'gleish watched ye gang into his 
office, an' a body disna need to be a spaeman to 
pit twa an' twa thegither. Weel, for a man that 
prides himsel on haein mair wit nor ither folk, ye 
walkit into the trap unco simple, I maun say." 

" What div ye mean ?" says I ; " what's that 
ye' re sayin aboot a trap, I wad like to ken ?" 

" Weel, Jims," says he, " I'll tell ye, an' mind, 
I'm speakin to ye as a frien'. They wanted 
your vote, nae dou't ; but ae vote wadna ha' been 
eneuch to seat Tod-Lowrie in the saiddle. An' 
that was what way they got a hand o' ye to pro- 
pose the vote at the meetin — no' because ye are 

Jims Inwick, pleuchman, but because ye are 
Jims Inwick, elder o' the kirk. An' noo it's 
bein tootit ower a' the coonty that Tod-Lowrie 
has the office-bearers o* the kirk for him, and 
that the kirk folk themsels hae nae objection to 
his Bill ; an' your motion wuU turn mebbe saxty 
or a hunder votes — no' because ye are onybody 
worth speakin o' yoursel, but because ye are 
what the kirk has made ye. Ye've been a rare 
decoy-deuk to them, Jims, an' that's the truth !" 

" Naethin o' the kind !" says I ; " I dinna be- 
lieve a single word o' what ye're sayin !" But a' 
the same I had my dou'ts ; there was nae de- 
nyin that the way he put it was gey like the 
thing, an' it gar't me feel middlin queer. 

"Believe it or no', it's as I say," says he. 
"Man, they hae taen the measure o' your fit 
brawly ! Hoo is't ye canna see it for yoursel? 
Ye've been in the gled's claws, an' they hae 
pluckit ye clean ! Ye've been made game o' by 
that tricky body Pringle — the la'yer has been 
ane ower mony for ye, Jims, clever as ye think 
yoursel. Ye've been in his ban's like a bairn's 
Souple Tam — he has pu'd the strings, an' gar't 
ye jump ony gait he wanted. An' as for this 
Bill that ye're a' sae built up aboot — " 

" Noo, Archie," says I, " let the Bill alane. I 
ken mair aboot it nor you, for I hae heard Tod- 
Lowrie explain it. The Bill's a guid Bill, an' if 
the kirk disna tak it an' mak the best o't, she'll 

get waur terms at the hinder end. So a'body 
says that kens onythin aboot it." 

" So that's what they're sayin, is't ?" says he. 
" Weel, let waur come upon ill's back, if sae it 
maun be. But I'll tell ye what Tod-Lowrie's daein 
wi' this Bill o' his : he's juist creishin your loof, 
neither less nor mair. Hech me, but we live in 
queer times an' under droll laws 1 They hae leg- 
islated plenty aboot what they ca' corrup' prac- 
tices ; an' if a man stan's ye a nip, or sends ye 
his phottygraph, or gies ye a hurl in a hired ma- 
chine, he losses his seat. But as lang as ye bribe 
wi' ither folk's siller, an' no' your ain, ye're a' 
richt, an* the law canna touch ye. That's aboot 
what it comes til, as I look at it." 

" Ye hae nae richt to say that," says I ; Tod- 
Lowrie's as honest a man as ony o' your Tories, 
that wull dae naethin for the workin folk or aince 
they are driven til't at the pint o' the graip, an' 
syne tak it doun like soor dook, an' mak believe 
to like it." 

" I'm no' gaun to quarrel wi' ye, Jims," says 
he, " an' I'm no' wantin to argy aboot politics 
the day. I can see fine hoo it is. Ye're a' after 
this BUI o' Tod-Lowrie's, like flees to the hinnj^- 
pig — I wush ye may ever get a lick o't ! An' as 
for your ain conduc', tak this frae a man's that's 
aulder than yoursel : ye canna sair twa maisters. 
Ye canna ettle to sit on twa stiiles, withoot landin 
on the fluir atween them. Ye've been tryin it 

on, Jims, an' a sair tummle it has cost ye I Mind, 
I^m sayin this to ye oot o' kindness." 

"I think mair o' your kindness nor it's a' 
worth," says I. 

" Ye needna tak it ill oot," says he ; " faithf u', 
ve ken, are the woun's o' a frien'. This has been 
a bad business for ye, Jims, my man. Ye'U rue 
it but ainoe, an' that wuU be aye !" 

" I'll say guid-bye wi' ye the noo," says I ; 
" it's time I was awa hame." 

"Ay," says he, " gang your ways hame, Jims ; 
ye couldna dae better. Ye'll get your kail through 
the reek the day, or I'm cheated." 

" What div ye mean by that ?" says I. 

" Ou, nae hairm," says he ; " but I saw your 
wife gaun by the kirk yett wi' some o' the nee- 
bours, an' I heard what they were sayin til her. 
They appear'd to be tellin her a' aboot the gran' 
speech ye made at Tod-Lowrie's meetin." 



XVII 

A TONGUE WITH A TANG 

After hearin this I set aff hamej feelin ony- 
thin but comfortable; an' whan I got up to 
Cauldshiel, as siine as I had crossed the door- 
stap, I saw what it was gaun to be. The table 
was set an' the denner cookin on the fire ; but, 
insteid o' Jess steerin aboot the hoose in her iisual 
cheery way, there she was, sittin on her creepie 
stiile at the chimley corner, wi' her apron flung 
ower her heid, an' greetin Hke to break her heart. 

I mind my auld faither had a sayin : It's nae 
mair to see a wumman greet nor to see a giise 
gae barefit. It's a' verra fine to say sic things ; 
but whan the wumman's your wife, an' whan she 
has been a guid wife to ye forby, an' whan ye're 
no' a'thegither suir that ye're free o' blame for 
vexin her, it maks an unco difference. Nae dou't 
wi' the maist feck o' the weemen folk it disna 
need muckle to bring the watter to their een ; 
but Jess wasna ane o' your greetin kind, an' it 
was nae trifle, ye micht be suir, that gar't her tak 
to her pocket-napkin. 

She no' took ony notice o' me whan I cam in, 

an' I stiide lookin at her for a while, gey troubled 
in my ain mind. It's an awfu'-like thing to cast 
oot wi' your wife ; for what's a body to dae if he 
hasna peace at hame, an' sees naethin but cross 
looks an' hears naethin but flytin at his ain 
fireside? I could ha' wushed Tod-Lowrie an' 
his Bill, an' Pringle an' his fair-ca'in tongue, 
an' the haill Leeberal pairty, at the bottom o' 
the sea. 

" Jess," I says to her after a bit, " Jess, my 
wumman, what ails ye ?" But she never lat on 
she heard me, nor took the apron aff her heid. I 
wad raither ha' been face to face wi' auld Wed- 
derlairs, an' him shakin his staff at me an' ca'in 
me for a' the rascals that ever were, nor ha' seen 
the wife sittin greetin like that. It wasna like 
her, no' haein a word to say. 

" Jess," I says to her again, " ye micht speak 
to a body. What's vexin ye ? Tell us a' aboot 
it, wumman." But no, she wadna speak : there 
she sat, rockin hersel back an' forrat, an' as ony- 
body could see, sair fashed in her mind. 

" Jess," I says to her at last, gey near the end 
o' my wits, " am I no' to get ony denner the day ? 
Ye micht gie a body his denner." 

That brocht her to hersel. Up she got, an' 
took the brat aff her heid, an' I could see that 
her een were unco red, an' her face was a' be- 
grutten. " Ou, ay, ye'll get your denner," says 
she ; an' withoot ony mair words she whups the 

lid aff the pat, an' dishes the kail an' sets it on 
the table. 

It was a puir meal we made atween us. I 
hadna my iisual guid gae-doun, an' as for Jess, 
she juist made a show o' eatin, an' sat an' plout- 
ered wi' her spiine. After we were diine, " See 
here, guid wife," I says til her, " this '11 no' dae. 
What hae they been sayin to ye doun by that's 
put ye that muckle aboot ye canna tak your den- 
ner ?" 

" I hae heard that said to me the day, Jims," 
says she, "that has sent me hame wi' a sair 
heart. To think that my f aither was an elder o' 
the kirk for forty year in the pairish o' Lempock- 
shaws, an' his faither afore him for hoo lang I 
dinna ken, an' me to hear the day that my man 
has turned against the kirk, an' set tae his han' to 
pu' her doun !" 

" Houts, wumman," says I, " that's no' the way 
o't ava. Ye maunna believe a' ye hear doun by. 
A' cracks are no' to be trowed." 

"Little did I think" — on she gaed as if she 
hadna heard me — " whan I set aflf to the kirk wi' 
ye this mornin, an' sat aside ye hearin the ser- 
mon, that a' the time ye were ane o' thae verra 
robbers an' spilers o' the sanctuary that the meen- 
ister was speakin o' ! It was ill diine o' ye, Jims, 
no' to tell me the triith. I thocht I could lippen 
to ye. I thocht whan we put oor names to yon 
paper at the meetin, it meant that ye were gaun 

to vote against them that wad tak awa cor kirk 
frae us — " 

" Naethin o' the kind !" says I ; " there was 
naethin aboot votin in the paper !" 

" An' insteid o' that," says she, " by what I 
hear, ye've been speakin for them, an ye're 
gaun to vote for them. Ye micht ha' been 
mair honest wi' your wife, suirly." 

"There's nae dou't I should ha' tell't ye, 
Jess," says I ; "it was a faut, an' I'll no' hide it. 
But I did it wi' the best intentions. I was 
feared ye michtna understan' my poseetion, an' 
that was what way I said naethin at the time." 

"An' what'n kind o' a poseetion are ye in," 
says she, gettin mair speerity-like, "that ye 
canna mak it plain to your wife ? I'm no' with- 
oot some wits, for a' I'm a wumman ; an' I'U 
tak on han' to tell ye what your poseetion is, if 
ye canna dae't for yoursel. Your poseetion is 
that ye're gaun to vote for Tod-Lowrie, an' Tod- 
Lowrie's gaun to whummle doun the kirk." 

" That's no' it ava !" says I. " It's juist as I 
said — the way wi' a' the weemen : they're aye 
in sic a hurry they'll raither guess the length o' 
the piece nor fash to bring oot the tape an' 
measure it. Tod-Lowrie's no' gaun to hairm the 
kirk. If his Bill wan through the morn, the 
kirk wad gae on the same as it's daein the noo. 
Naebody wad be a preen the waur, an' a wheen 
o' us wad be a heap the better." 

"An' if that's true," says she, "can ye tell 
me what way the meenister — " 

" Ou, the meenister !" says I. " Noo, Jess, ye 
maunna lippen ower muckle to what the meen- 
ister says — I mean whan he gets on to this 
kirk business. He's sensible eneuch aboot ither 
things, I grant ye. A' yon aboot robbin the 
sanctuary is nae mair nor a blast o' words; it 
has a braw soond, but it no' means muckle. 
Noo, look here — lay your mind to what I'm 
sayin — an' I'll mak it plain to ye. Supposin 
Jude Punton's mill was my property, an' sup- 
posin I gaed doun to Jude some mornin an' 
said til him, 'Jude, I'm wantin the mill for 
mysel; you clear oot o' here in dooble quick 
time' — weel, that wad be the north side o' fair 
play. But supposin I gaed to the miller an' 
said til him, ' Jude, I'm gaun to mak ye a pres- 
ent o' the mill ; frae this day it wull be a' your 
ain, stanes, hopper, an' wheel, stan'in graith an' 
gangin graith : a' I'm gaun to dae is to cut aflf 
your watter, but I'll show ye whaur to rin 
anither lade, that wull gie ye dooble the poo'r 
ye hae the noo' — there wad be nae ill-iisage 
there, wad there ?" 

" No," says she, " I oanna see he wad hae ony 
reason to complain." 

"Weel," says I, "that's exac'ly what we're 
gaun to dae wi' the kirk. The meenisters are 
to keep their kirks an' manses an' gairdens, 

an' a' that's taen frae them is the steepen' an' 
the glebe." 

" An' syne hoo are the bodies to live ?" says she. 
• " AS the free-will oflferins o' the folk they 
preach til," says I. 

" Then Lord peety them !" says she ; " hoo 
muckle o' a collection had ye the day, Jims? 
There was naethin but bawbees in the ladle 
whan it gaed by me, but mebbe the white 
money was put in after. Free-will offerins? 
Haud your tongue ! If that's a' the pay they're 
to get they'll no' be muckle made up wi't! 
They'll no' fatten ower quick on oor ban's, puir 
craturs !" 

" Juist as I said !" says I ; " I kent hoo it wad 
be. Nae maitter hoo plain ye mak it, ye'U no' 
ding sense into the heid o' a wilfu' wumman !" 

"Ay?" says she — she was faur past the 
greetin stage noo, an' gettin on to her high horse 
— " ye think a wumman has nae sense, div ye ? 
Ye think we're born withoot een in oor heids, 
an' ony lee's guid eneuch to cheat us? I can 
see through you, ony way, Jims, my man, an' ye 
needna trj'^ to come ower me wi' ony o' the 
trash that ye bring awa wi' ye frae your po- 
leetical meetins ! Jude Punton's mill's no' your 
property, an' nae mair are the steepen's an' 
glebes ; an' if ye lay ban's on a saxpence that 
belangs the kirk, you may ca't what ye like, 
but I ca't thievin 1" 

" It's naethin o' the kind," says I ; " it's oor 
ain, to dae what we like wi'." 

" It's no' your ain," says she, " an' fine ye ken 
it. That's what Pringle the la'yer tell't ye— 
ou, ay, I hae heard a' aboot the paction him an' 
you made atween ye I A bonny man you, to 
cast up to ony wumman that she hasna her 
wits aboot her ! I hae wit eneuch to see through 
a blichan o' a la'yer, ony way ! Neither Pringle 
nor ony ither la'yer wad ha' turned me inside 
oot, like a flyped stockin ! To hear ye, a body 
micht think ye had been brocht up in a knife- 
box, ye're that shairp — an' yet ye wad let a cratur 
like Pringle tak ye in, an' flatter ye up to the 
nines, an' lay saut to your tail ! Man, I think 
shame o' ye ! To gang an' sell your kirk for a 
dram !" 

" It's a lee !" says I ; " a maist notor'ous lee, 
I dinna care whae tell't ye !" 

" An' you an elder !" she gaes on, no' heedin 
me. " Eh, hoo prood I was yon day ye were 
ordained ! An' ilka time I saw ye takin roun' 
the ladle, or gaun in to the session -hoose, or 
sittin up beside the meenister at Sacrament 
times, wi' your bonny white collar an' tie that 
I had bleached an' stairched for ye mysel — eh, 
but my heart was f iill to think that my man was 
an elder o' the kirk ! An' noo, what hae ye diine ? 
Ye hae made yoursel a byword in the pairish ! 
Ye hae lowered yoursel as low as Esau, wha 

sell't his birthright for a bowl o' brose! Ye 
hae made me think shame to cross the door- 
stap o' the hoose o' prayer whaur we were 
kirked thegither, whaur a' oor weans were 
kirsened, and whaur I hae worshipped wi' ye 
for four-an'-thretty year!" 

"Wumman," says I, pitin on a fearsome 
coontenance, "hae a care! Tak thocht what 
ye're sayin ! Mind what's written in the Buik : 
'Kebuke not an elder' — first Timothy fifth and 
first !" 

"You an elder!" says she. "A bonny -like 
elder ! I'll gae cot to the roads an' find a bet- 
ter elder nor you at ony dyke-side. I'll tak the 
first cadger I come to, an' he'll be mair worthier 
o' the office nor you ! Leave Timothy alane — 
a man wha wad disestaiblish the kirk has nae 
business to be comin ower what's written in the 
Bible !" 

That was the way she cairrit on, an' what 
was the Use o' me speakin? She had fairly 
taen the bit in her teeth an' startit aflf, an' there 
was nae man leevin could ha' stoppit her. As 
my auld faither iised to say, Ye may drive the 
deil into a wife, but ye'U never ding him oot o' 
her. The best I could dae was to win as quick 
as I could to the tither side o' the door. 

At the back o' the steadin I fand An'ra Wab- 
ster, sittin on the tap o' the flakes, smokin his 
pipe, an' watchin Ecky Blair the herd, wha was 

thrang cuttin neeps for his sheep. He made 
room for me to sit doun aside him, an' I got oot 
my pipe an' lichted it ; an' after I had taen twa- 
three draws I begoud to feel mair composed 
like. 

" It's fine growthy wather, Jims," says An'ra, 
after a bit. 

" Ay," says I, " there's no' muckle faut to fin' 
wi' the wather the noo." 

" But I canna help thinkin," says he, " there's 
a kind o' feelin o' thunder in the air the day — 
what the papers ca' ' disturbed condeetions,' ye 
ken. Are ye no' sensible o't, Jims ?" 

I lookit at An'ra, an' I thocht I saw him gie 
a wink in the direction o' Ecky Blair. But 
whether he meant it for impidence, or was juist 
passin the remark, I couldna be suir. 



XVIII 

IN THE POLLING BOOTH 

The election got aye the nearer. I'm no' gaun 
to rehearse to ye a' I gaed through thae weary 
weeks : I hae nae wush to ca' it back to mind. 
Jess said nae mair on the subjec', for she wasna 
ane o' the canglin kind ; aince she had got her say 
oot, she was dline wi't. But I could see it was 
maist aye in her thochts, an' whiles I catched 
her takin a bit greet to hersel whan she no' 
jaloused I was watchin her. An' syne I got into 
an awfu' rage at Pringle, an* the ill trick he had 
played me, for ye could ca' it naethin else. 

I couldna gae back on what I had diine with- 
oot makin a muokle fiile o' mysel. Folk wad 
ha' said that Jims Inwick was a puir, feckless, 
harum-scarum cratur, wi' nae mair stabeelity nor 
a weather-cock. That was what Tam Arnott, 
an' An'ra Wabster, an' the rest o' them were 
aye threepin to me; they said I wad loss a' 
credit wi' the tae side, an' no' win ony wi' the 
tither, if I didna ack up to what I had said in 
public. An' I minded that auld Liddell o' Wed- 
derlairs had tell't me the same thing. 

There was juist ae way oot o' the mess that I 
could see, an' that was no' to vote at a'. It gaed 
sair against the grain wi' me to stan oot o' the 
fecht, an' no' to hae my share in the work o' 
governin the nation. But whan I saw the wife 
gaun through the hoose lookin sae cuist doun 
an' speeritless, it gar't me seek aboot for what I 
could dae to please her. I no' said a word to 
onybody, but as guid as made up ray mind that 
whan the poUin day cam I wad bide at hame. 

Weel, the poUin day cam, an' Britherston gied 
us leave to lowse twa hoors afore oor time, at 
four o'clock. The chaps were a' in an unco 
hurry to get their horse sorted, an' themsels 
cleaned up, an' be aflE doun by to vote an' see 
the fun. 

"Are ye no' ready yet, Jims?" An'ra Wab- 
ster cries in to me as he gaed by the door. 
" Come on, man ; ye'U miss the best o't if ye're 
no' quick." 

" No," says I, " I*m no' ready yet, An'ra. Ye 
needna wait on me. I'm juist sittin doun to my 
tea." 

I heard them a' gae aflf thegither, crackin an 
lauchin, an' in unco speerits, for an election disna 
come roun' that aften, an' it's a rare ploy whan 
it comes. Syne, after we had had oor tea, I gaed 
ootby, an' took a bit turn roun' the mains. There 
wasna a body aboot the place, an' no' a soond 
but the horses stampin in the stable an' the kye 

raooin in the byre. I felt kind o' dowie an' no' 
like mysel. An' whan I thocht o' a' the steer 
an' the on-gauns at Snawdon, an' the chaps a' 
troopin in to vote, an' the bills on the wa's, an' 
the croud at the toun cross, an' the meetin in 
wi' auld acquentanoe, an' the daflBin an' cheerin, 
I was sair temptit to tak a daunder doun, an' 
hae a glisk o't. I said to mysel that I didna 
need to vote ; I wad juist stan' an' look on. So 
I teirt the wife I wadna be late o' comin hame, 
an' aflf I gaed. 

Doun by, I met in wi' a heap o' chaps I was 
acquent wi', frae the fairm touns roun' aboot. 
They were a' for Tod-Lowrie, an' they said his 
voters were coming forrat fine. The Tories had 
maist a' polled in the fore pairt o' the day, an' 
they had been coonted ; an' wi' Snawdon bein 
the poUin place for three pairishes, it was possi- 
ble to hae a notion o' hoo the thing wad gang. 
There was little dou't that Tod-Lowrie wad win 
in. 

The time I was hearin their news an' crackin 
ower election prospeo's wi' them my steps were 
aye takin me in the direction o' the public 
schule, whaur the poUin was gaun on. An' the 
nearer I got to the place the mair it took baud 
o' me that I biide to gae in. I canna tell ye hoo 
it was, but that was the kind o' feelin that cam 
ower me — that it wad be a bairnly-like thing, 

an' a cooardly-like thing forby, no' to gae in wi' 

11 

the lave, an' record my vote either on the tae 
side or the tither. Ye can respec' a man wha 
taks the wrang side, sae lang as he believes it 
richt ; but hoo can ye respec' a man wha ref iises 
to tak ony side, either because he hasna the 
spunk to Stan' forrat an' say what he thinks, or 
because he hasna the sense to ken his ain mind ? 
In a' the contests afore this ane I had diine my 
pairt an' taen my share ; an' noo I was like the 
war-horse that we're tell't aboot in the Buik o' 
Job, that smells the battle afaur aflf, an' hears 
the shoutin an' the horns blawin, an', pu' as ye 
like, ye canna hand the beas' back — he maun be 
in to the thick o't 1 

Whan we got up to the schule, the first I saw 
amang the croud at the door were the verra twa 
I wad raither no' ha' seen — Archie Howden an' 
Pringle the writer. They baith cam up an' 
shook ban's wi' me, an' askit me hoo was I, an' 
hoo was the wife. Syne Archie says to me, 

" Ye're gaun in to vote, Jims, an' I hope for 
your ain sake, as weel as ithers', that ye'U be 
guidit richt. There hasna been sic anither day 
as this for auld Scotland, no' in three hunder 
years. Ye're at the pairtin o' the ways. Ye're 
like Balaam's cuddy — ye're in a narrow place, 
whaur there's nae turnin. Dinna let yoursel be 
• cheated wi' a wheen words an' names. It's no' a' 
question o' Whig or Tory the day. It's a ques- 
tion o' kirk or nae kirk, an' the haill future o' 

the folk o' this kintra hings on the way ye an- 
swer it — you, an' the likes o' you." 

"Maister Inwick has aye been on the side 
o' progress," says Pringle; "an' noo that his 
pairty's on the eve o' a glorious victory, that 
wuU pit the croun to the wark o' saxty years, 
an' gie the labourin folk o' this kintra a' they've 
been seekin for — it*s no' likely he'll turn tail at 
the eleeventh hoor, an' gang an' vote for ane o' 
his naiteral enemies I" 

" Progress !" says Archie ; " ay, that's ane o' 
your rants. Naiteral enemies! That's hoo ye 
saw.ill-wuU atween class an' class o' the com- 
munity. Dinna let yoursel be taen in wi' ony 
sic piishionous nonsense, Jims. Think for your- 
sel. There's twa kinds o' progress in this warld, 
an' ane o' the twa wuU bring ye unco low doun. 
Mind what ye heard f rae the minister : ' WuU a 
man rob God V " 

"Come, come, Maister Howden," says Pringle; 
"nae tamperin wi' the voters! Nae intimida- 
tion !" 

" Come, come, Maister Pringle," says Archie ; 
" nae tamperin yoursel ! nae treatin !" An' wi' 
that Pringle sheered aflf gey quick, as if he had- 
na gotten the best o't ; an' I gaed awa into the 
schule. 

Weel, I gied the man my name, an' he gied me 
my paper, an' syne I gaed awa into ane o' the 
places they had parteetioned aflf for the folk 

votin. I canna tell ye hoo lang I stlide lookin 
at the paper, wi' the stump o' a leid pencil in my 
han', in a dreidfu' state o' mind. There I saw 
the twa names afore me : the name o' the man 
I had aye voted for, wha spak a' my thochts, an' . 
kent a' my wants, an' the name o' the man I 
caredna the wag o' a sheep's tail for, the laird's 
son, whase interests were a* the direc' opposite o' 
my ain. First I put the cross at Tod-Lowrie's 
name — in the air; an' syne I heard the meen- 
ister's vice cryin into my lug, " WuU a man rob 
God ? Tour f aithers gied the best bluid in their 
veins for the Kirk o' Scotland, an' wuU you no 
gie her your votes?" Syne I put the cross at 
the tither name— aye in the air ; an' I thocht I 
heard Tam Amott sayin, " Hae nae mair a-dae 
wi' Jims Inwick ! He's a lost man. He's gaen 
an' voted for a Tory !" Wi' that I back again, 
an' was on the pint o' markin the paper for Tod- 
Lowrie, whan I heard as if it was Jess whisperin 
to me, " Eh, Jims, ye'll suirly no' vote for them 
wha wad tak awa oor kirk f rae us ? An' you an 
elder, an' me sae prood o' ye !" Lordsake, thinks 
I, this is no' canny ! There maun be ghaists 
aboot ! An' I was gaun to pit the cross at the 
Tory chiel's name, whan a' at aince it cam to my 
mind what Pringle had said: "He'll no' turn 
tail at the eleeventh hoor, an' vote for his naiteral 
enemy !" That brocht me to a deid stop, an' I 
was at my wits' end what to dae. I no' mind 

ownin to ye, I was in a maist peetiable condee- 
tion, I thocht my held wad gae in twa, an' the 
sweat brak on me ; I canna think o't yet withoot 
a kind o' groosin comin ower me. 

Syne I heard the man that gies oot the papers 
— the poUin clerk, or whatever they ca' him — 
speakin to Duncan Fraser the polissman, wha 
was inside the booth. " Officer," says he, " gang 
an' see what that man's daein wi' himsel ower 
there. He's been in that box the best pairt o' 
ten meenutes, an' there's folk waitin. Ask him 
if he's spil't his paper, or fa'n asleep, or what." 

Wi' that I heard Duncan's muckle feet comin 
trampin ower the fluir to whaur I was stan'in, 
an' thinks I to mysel, "Doun wi' your cross, 
Jims. Ye canna stan' switherin here a' nicht. 
Whatever ye dae, there'll be somebody to fin' 
faut wi' ye an' mak your life a burden ; dree oot 
the inch whan ye've tholed the span, an' be diine 
wi't !" So juist as the polissman cam up to me, 
I scarted doun my cross whaur I had aye been 
lised to pit it — against Tod-Lowrie's name; an' 
folded the paper, an' took it ower to the clerk's 
table. 

" Te're suirly new to the votin," says he, as I 
drappit the paper in the box; "ye've taen an 
awfu' time to mak your cross, man I" 

" No," says I, " I'm no' juist a'thegither new 
til't. But I'm no verra gleg at thae kind o' jobs." 

There maun ha' been somethin queer aboot my 

looks whan I cam oot — An'ra Wabster tell't me 
after that I had a' the appearance o' a chow'd 
moose — for they a' seemed to mak suir that I 
hadna voted the richt way, as they coonted it. 

" So ye've gaen an' voted for the destroyer o' 
your kirk!" says Archie Howden, mair raised- 
like nor I had ever seen him ; " ye've bit the han' 
that has fed ye, like an ill-condeetioned cur! 
Ye're nae mair a f rien' o' mine, Jims ! I'll hae 
nae dealins wi' a man wha has brocht disgrace 
upon the eldership, an' betrayed the kirk o' his 
faithers !" 

" So ye've voted Tory !" says An'ra Wabster; 
" ye hae left your auld billies — ^ye hae separated 
yoursel frae your ain flesh an' bluid — to draw up 
wi' the lairds an' maisters! Weel, we're diine 
wi' ye, Jims. We'll weesh oor ban's o' ye. Keep 
ony kind o' company ye like, but ye needna seek 
oors !" 

" Gentlemen, gentlemen !" says Pringle ; " re- 
spec' the secrecy o' the ballot ! Leave Maister 
Inwick alane. I hae nae dou't he has voted 
accordin to his conscience an' his convictions, an' 
nane o' us has ony business to question him." 

But I saw fine I was gaun to be in bad breid 
wi' baith sides, if I didna let them ken what way 
I had voted. So I ups and says to them, 

" I'm no' ashamed o' what I hae diine, an' I'm 
no' feared to tell ye whae I hae voted for, ballot 
or nae ballot. I hae voted for oor auld member. 

Maister Tod-Lowrie — a guid Leeberal, an' a true 
frien' o' the workin folk !" 

At this Archie Howden turned his back on 
me, an' gaed awa withoot anither word. But 
An'ra Wabster cried " Hooray !" an' gruppit me 
by the han'. 

"Weel diine, Jims!" he says; "I aye said ye 
wad turn up heids, whan it cam to the bit 1 An' 
noo ye maun awa wi' me to Jenny's : the rest o' 
the chaps are a' there by this time, an' they'll be 
blythe to see ye, an' to hear that ye hae voted 
richt, after a' ! . . . Qu, ye needua be in twa minds 
aboot comin " — I was kind o' hingin back, like, 
an' him pu'in me by the airm — " ye're as guid as 
diine wi' the session noo, an' as for the wife, 
ye'U get a hearin f rae her ony way. As weel he 
hanged for a sheep as a lamb I" 

I thocht there was some sense in what he said, 
an' I felt the want o' a dram gey bad ; so I no' 
raised ony mair objections, but gaed awa wi' him. 



XIX 

DIVIDING THE SPOIL 

What a roar o' walcome they gied me whan 
I gaed into Jenny's ! The place was packed as 
fu' as it could hand, an' ye could scarce see 
across it for tobaccy reek, or hear yoursel speakin 
for the noise o' sae mony tongues a' gaun at 
aince. Somebody cries oot, "It's never Jims, 
is't? It's no' the elder? Weel, that cowes a' !" 
An' An'ra says, " Ay, it's him, suir eneuch ; an' 
he's a' richt, lads — he's voted for Tod-Lowrie !" 
At this they a' gied a hooray, an' a'body wanted 
to shake ban's wi' me, an' stan' me somethin to 
drink. It was, "Come awa in by, Jims; man, 
ye hae been an awfu' strainger!" "Here's 
room for ye, elder, yont here; man, a sicht o' 
you's guid for sair een !" " Man, Jims, ye maun 
hae a fell drouth ! Come awa, an' see if we 
canna slocken ye !" " Come ower to your auld 
place, Jims, an' crook your hough, an' say what 
ye'll tak!" They were a' tbat pleased to see 
me back amang them, an' to hear I hadna 
voted for the Tory after a', that they couldna 
mak eneuch o' me. "Here's to the company!" 

says I, takin doun ray gless, an' feelin a heap 
the better o't. 

Syne they begoud to crack aboot the election, 
an' hoo it was like to gang. They a' thocht 
the Leeberals wad hae a big majority, an' we 
micht look for some braw legislation inside the 
next twa years. They askit me my opeenion, 
an' I said, as faur as I could mak oot the signs 
o' the times, that the workin folk had the whup 
han' noo; an' if they agreed amang theirsels, 
there was nae reform on the list they wad need 
to ask for twice. I said this was an age o' 
democracy, an' baith land an' capital wad ken 
an awfu' odds frae the days whan they got 
leave to ride on the riggin, an' dae exac'ly what 
they likit. 

" The first bill they tak up," says An'ra Wab- 
ster, "maun be Disestaiblishment. They maun 
tak it up at aince, an' ca' it through." 

" I'm no' sae suir o' that, An'ra," says Dan 
Preacher the miller's man; "there's a wheen 
ither things we want fully mair nor Disestaiblish- 
ment. The kirk's no' daein ony great hairm, 
an' though it wull hae to gang, nae dou't, there 
are ither reforms that seem to me mair pressin, 
sic as the land." 

" Man, Dan," says An'ra, " div ye no' see that 
if we mak a beginnin wi' the kirk a' the rest 
wull come in its ain time, an' that afore lang? 
If ye tak awa the meenister's glebe frae him, div 

ye think the laird wull get leave to keep his 
gress parks an' his policies ? Ye micht see, if 
ye had a heid on your shouthers an' no' a fozy 
peat, that the tae thing leads to the tither. Am 
I no' richt, Jims?" he says to me. 

" Perfectly richt, An'ra," says I ; "an' that's 
what way the lairds hae been fechtin tith an' 
nail for the kirk, though there's no' mony o' 
them ever crosses its doors." 

" What a gran' time it wull be, lads," says 
An'ra, " whan a' thae reforms are cairrit ! 
Ye'U hae to licht a muckle bonfire that day on 
the tap o' the Whaup Law! What a gran' 
thing whan ye get your sma' holdins oot o' the 
laird's land, an' the siller to stock them oot o' 
the teinds ! Weel, we hae slaved plenty for bit 
an' brat, an' it's but richt that we should hae a 
taste o' something better afore we dee !" 

"That's weel said, An'ra," says Tam Amott; 
" the Tories may ca' it robbery, or what they 
please, but I ca' it jiistice. We're no' like thae 
chaps that gae aboot flingin bomb-shells an' 
blawin folk up — what is't ye ca' them, Jims?" 

" Ankerists," says I. 

" Ay, Ankerists," says he. " Weel, we're no' 
like them; we're dacent, quait, hard-workin 
folk; but we mean to hae oor richts, a' the 
same I My forebears were here afore the laird's. 
There's ten generations o' Arnotts lyin, some o' 
them here in Snawdon, an' some in the tither 

kirk-yairds roun' aboot. An' I'm saxty-twa 
year auld, an' to say that I haena as muckle as 
a hen's gress to ca' my ain I — an' the laird wi' 
the maitter o' forty to fifty thoosand acre! 
Is that justice? Is that a fair diveesion? Is 
that the kind o' thing we're gaun to pit up wi', 
noo that we hae the government o' this kintra 
is our ain han's ?" 

" No' likely," says An'ra ; " dinna pit yoursel 
aboot, Tam — ye'U get your ain in the guid time 
that's comin. An' there's a wheen tidy bits o' 
fields, forby the glebe, lyin fine an' handy to 
the village here. A body micht hae his lioose 
in the village, an' no' ower faur to traivel to 
his wark ; an' it wad be raair cheerier nor bidin 
a' by yoursel up at the hill fits. We'll hae to 
be thinkin hoo we'll pairt them amang us, lads, 
aince the Bill wins through." 

" I'll hae Over Fauld an' Nether Fauld," says 
Tam Arnott ; " I hae aye had an unco notion o' 
thae twa fields." 

"A' richt," says An'ra, "we'll coont them 
yours. An' what micht you ha' cuist your een 
on, Jims ?" 

" I could be daein fine wi' yon field atween 
the Lang Plantin an' the Gammelston road 
end," says I ; "I dinna mind the name o't, but 
it's in lea the noo." 

"That's Windlestraes he means," says some- 
body in the room. 

" A' richt," says An'ra, "we'll gie Jims Win- 
dlestraes. Ye're weel aff, Jims; it's a forty- 
acre field : ye'll no' want ony mair. An' we'll 
gie Adam Instant Happergaw." 

"Ye'll hae to gie me mair nor that," says 
Adam ; " it's unco dowf land, Happergaw. I 
couldna mak a livin oot o't. If ye throw in 
Barebreeks wi't it micht dae." 

"Houts, Adam," says An'ra, "the deil's 
greedy, but you're mislear'dl "WuU naethin 
less nor the twa content ye, man ?" 

" No," says he, " I maun hae the twa, an' I 
mean to hae them, that's mair !" 

"Weel, weel," says An'ra, "we'll no' cast 
oot aboot Barebreeks : we'll throw in Bare- 
breeks, sin' ye've set your heart on't. But w^e 
maun dail sma' an' sair a', ye ken. Here's 
Dave Da'gleish — we'll gie Dave Quarry-holes; 
an' Eobbie Dodds — hae ye ony choice, Eob- 
bie?" 

" I'll hae Priest's Dean," says Eobbie Dodds. 

"An' I'll hae Crummieside an' Burnywind," 
says Wullie Herkis. 

" An' I'll hae Junky's Acre," says Dod Imrie 
the roadman. 

" An' Til hae Muckle Whippie an' Little Whip- 
pie," says Ecky Blair ; " it's soor land and gey 
foggy, some bits o't, but no' that bad for grazin, 
either." 

"I was thinkin I wad tak Tam's Croft an' 

Whunny for my fa'-share," says Dan Preacher 
the miller'iS man. 

" Ay, was ye ?" says An'ra. " But ye maunna 
be in ower big a hurry, Dannie, my man ! We'll 
hae to see whether or no' ye hae ony richt to a 
fa'-share at a'. Ye're but an incomer, ye ken. 
Ye haena been abiine four year in the pair- 
ish.'* 

" But I was brocht up here," says Dan ; " ye 
a' ken this pairish was my cawf-grund. I gaed 
to Snawdon schule whan I was a laddie." 

" But ye werena born in the pairish, were ye ?" 
says An'ra. 

'' No," says Dan, " I was born in Gammelston, 
but that disna maitter. Eobbie Dodds wasna 
born in the pairish, either." 

" But ye hae been oot o't a' your life till juist 
the tither day," says An'ra. 

" But a' my forebears belanged to Snawdon," 
says he. " Gang up to the kirk-yaird, an' ye'U 
see a' their heid-stanes, at ween the thorn -tree 
an' the sooth dyke. Ye'U see my grandfaither's 
stane : ' Daniel Preacher, Feuar in Snawdon' ; 
an' his faither's stane, wi' twa crooks an' a 
death's-heid on't : ' Jeremiah Preacher, Shepherd 
at Scraemuir in this Pairish.' What mair wad 
ye hae, I wad like to ken ?" 

"Weel, we canna settle that the noo," says 
An'ra ; " we no' want to be ower hard on ye, ^ | 

Dan, but the pareeshioners maun be sair'd first. 

Tho mair tho merrier, the fewer the better cheer, 
yo ken." 

" If Dan Preacher's no' to get Tarn's Croft an' 
Whunny," says Geordie Kunciman, ^' I daur say 
I micht tak them. There's a guid stance for a 
bit hoose on the high grund, an' if the land was 
limed an' fenced an' drained it wad mak a dentv 
bit mailin, an' keep a body fine. I think I'll 
juist settle to tak thae twa fields." 

" WuU ye ?" says An'ra ; " an' whae's to pay 
for pitin up your bit hoose an' drainin an' limin 
your land, deacon ? Hae ye settled that, tae ?" 

"Whae's to pay for't?" says Geordie; "it 
wuU be paid for oot o' the teinds, of coorse, the 
same's your ain." 

" Weel," says An'ra, " that's as guid a ane as 
I hae heard for a gey while ! Oot o' the teinds, 
quo' he! Man, div ye think we hae gaen an' 
disestaiblished oor kirk for the benefit o' you 
Frees ? Div ye think we're sae simple as to let 
your folk pit their ban's in oor pooch an' help 
theirsels to oor siller ? Na, na ; we'll keep oor 
ain fish guts for oor ain sea maws ! We maun 
see to this. If it's no' in the Bill already, we'll 
hae to mak suir that it's put in, an' made as 
ticht as thack an' raip can mak it. We're no' 
gaun to let the Frees lick oot o' oor dish, no' 
likely ! Are we, lads ?" 

A'body in the room said no' likely excep' 
Geordie himsel an' twa-three mair o' the Free 

Kirk folk, wha were inclined to grummle a bit 
an' say it wasna fair. But naebody heeded them. 
Some ither ane got Tarn's Croft an' Whunny, 
an' so the diveesion gaed on. An' aye inair 
drinks were ca'd for — the lassie was keepit rin- 
nin that nicht, I can tell ye — an' wi' a' body 
lauchin an' speakin at aince at the tap o' their 
vice, there was an unco din. Jenny Brockie 
had to come ben aince or twice, an' beseek us 
no' to mak sic a noise, or we wad hae the poliss 
in to us, an' she micht loss her license. 

At last somebody says to An'ra Wabster, 
" What are ye gaun to tak yoursel, An'ra ? Ye 
hae dealt oot the maist feck o' the land roun' 
Snawdon noo, but ye haena forgotten yoursel, 
suirly ? That wadna be like ye !" 

*' No," says An'ra ; " I hae been mindin mysel, 
as weel as ither folk. I hae raarkit aff a bit o' 
land in mv ain mind that I think wad fit me 
fine. There's no' that muckle o't, mebbe, but — " 

But afore An'ra got time to tell us what'n bit 
o' land he had waled for himsel, he was brocht 
to a stop in a maist extraordinar mainner. Wi' 
a'body wantin to hear what he was sayin, there 
was a kind o' quietness in the room ; whan a' at 
aince cam a vice frae the faur corner : " I'll 

TAKE THE GLABE 1" 

A'body gied a kind o' start, an' lookit to 
whaur the vice cam frae, to see whae had spoken. 
It was Thad M'Manus, the cattleman up at 

Bogha' ; an Irishman, but a quait eneuch chap. 
He had been a guid wheen years wi' Durie, an' 
was weel kent aboot the place for a steedy, hard- 
workin, sober man. 

We were a' mair nor astonished, I maun say, 
to hear Thad pit in a claim for the glebe ; but 
as for An'ra Wabster, his face got white wi' 
passion, an' he gruppit the watter-joug at his 
elbow as if he was gaun to fling it at the man's 
held. I may as weel tell ye that by this time 
An'ra had taen mair nor was guid for him ; he 
wasna what ye micht ca' fou, but three sheets in 
the wind. 

"Was that you, Thad M'Manus?" says he, 
tryin to speak unco slow an' distinc'. "What 
did I hear ye say ?" 

" I said I'll take the glabe," says Thad ; " I 
have a notion av it, an' being a pareeshioner, sure 
I have as much roight to it as anny av yez !" 

" Ou, ye're wantin the glebe, are ye ?" says 
An'ra ; an' up he got to his feet, an' spak across 
the room, ower the heids o' the folk, straucht at 
the Irishman, wha stiide up tae — " ye're wantin 
the glebe, are ye ? Noo, ye'U listen to me, Thad 
M'Manus, an' I'll tell ye what ye are, an' what 
ye may look for. Ye hae coSie ower here, an' 
ye hae gotten wark to dae that no' mony Scots- 
men care aboot, for it's naisty, cloitery' wark, 
an' has to be diine on the Sundays. But div 
ye think we want to keep ye ? No' a bit o't ! 

What for are we gaun to gie ye a Parliament o' 
your ain, if it's no' to gar ye bide at hame? 
You'll tak the glebe, wuU ye ? "We'll see aboot 
that! Ye may get leave to feed oor nowt, but 
ye'll no' get leave to steal oor land! There's 
ower mony o' your kind here already, an' the 
siiner ye get awa back to your ain peat-haggs 
the blyther we wuU be. You'll tak the glebe, 
wuU ye ? Awa hame wi' ye to your ain kintra, 
an' shiite ane o' your neebours, an' tak his pitaty- 
patch, gin ye want land o' your ain ! Oot o' 
here wi' ye! — to the door this raeenutel Ye 
lousy landlouper — ye puir worshipper o' graven 
eemages — ye stinkin brock o' an Irish byre- 
man !" 

Ye never saw in your life sic a face as Thad 
M'Manus put on whan An'ra gied him this 
abiise. He got whiter nor An'ra himsel, an' his 
een bleezed, an' he bit his lip till ye'd ha' thocht 
the bluid wad spring. Never a word he spak, 
but he gied An'ra a look that wad ha' strucken 
him deid, gin looks could kill, an' made for the 
door, an' dadded it tae ahint him, an' was gaen. 

There was a wheen o' us thocht An'ra had 
mebbe been raither a wee hard on the Irishman ; 
but he said no, that was the way to speak to sic 
swine ; an' was it no' sense what he had said ? 
were we gaun to sit still an' let a Papist help 
himsel to the lands o' oor Protestant Kirk ? Of 
coorse we a' agreed that sic a thing wasna to be 

thocht o' ; an' syne An'ra tell't us that he ettled 
to tak the glebe to himsel, an' that was what he 
was gaun to say to us whan Thad interrupted 
him. There was some o' them wad fain ha' 
gotten the chance o' the glebe, for it was a bit 
o' guid land, an' in guid heart; but naebody 
cared to cross An'ra Wabster, so they said nae- 
thin, an' he got leave to tak it. 

Siine after this it chappit ten — it's at the tail- 
end o' sic merry meetins that a body wad fain 
hae auld Forbes -Mackenzie back again — an' 
Jenny couldna get the hoose clear o' us quick 
eneuch. An'ra gaed awa wi' some o' his Snaw- 
don cronies to keep it up for anither hoor or twa. 
It was nae iise speakin til him, an' advisin him 
to come hame wi' us, for the drink was in his 
heid, an' it made him unco dour. So we biide to 
leave him, an^ WuUie an' Dave an' mysel an' 
twa -three mair took the road thegither for 
Cauldshiel. 

Jess didna speer at me whaur I had been; 
nae dou't she kent withoot askin. An' she no' 
said onythin to me aboot the votin, either. I 
could see that she was gey doun i' the mooth, an' 
at ony ither time I wad maist likely ha' blamed 
raysel, an' felt as if I had been daein somethin 
wrang. But there's naethin like a drap o' the 
Auld Kirk, an' a meetin o' frien's, for makin a 
body feel crouse an' content wi' himsel. What 
it micht be the morn was anither thing, but for 

that nicht I could think o' naethin but my guid 
luck in gettin Windlestraes, an' what wad be the 
best way o' crappin it. 

Aboot twa o'clock in the mornin we were 
roused oot o' oor bed by An'ra Wabster's wife, 
wha cam reelin on the door in a dreidf u' state o' 
mind, an' tell't us her man had never made his 
appearance, an' she was feared some mishanter 
maun ha' come ower him. We a' kent that, nae 
maitter hoo bad An'ra micht be, he could aye 
keep his legs, an' find his road hame ; an' there 
was nae dou't it lookit queer, it bein sae faur on, 
an' nae word o' him. "Weel, I pu'd on my claes, 
an' got Wullie Herkis an' Dave an' Ecky Blair 
oot o' their beds ; an' we took stable lanterns wi' 
us, for it was a dark nicht, an' gaed awa doun 
the Snawdon road lookin oot for him. 

Puir An'ra! We fand him lyin in the ditch, 
at the back side o' the Lang Plantin, wi' his heid 
an' his face a' bluid, a maist waesome objec'. 
We got an awfu' gliff whan we saw him first, for 
we thocht he maun be deid, he was lyin that 
still. But syne we saw that the life was in him, 
an' that he had been knookit stiipid wi' a blow 
on the heid. So we took a yett aff its hinges, 
an' Dave Da'gleish gaed doun to Snawdon as 
fast as he could rin for the doctor, an' the tither 
three o' us cairrit him hame. He was nae licht 
wecht, I can tell ye. 

What a skirl his wife gied whan we cam to 

the door, an' she saw her man brocht hame to 
her in siccan a state ! She wasna o' muckle iise, 
puir thing ; but Jess cam yont an' sorted him up, 
for she had baith a heid an' a pair o' ban's, an' 
kent what to dae as weel as ony doctor. Syne 
the doctor cam an' dressed the wound ; he said 
it maun ha' been inflickit wi' some blunt instru- 
ment, an' lookit gey ugly, but he thocht wi' care 
An'ra wad win through. He said it was a bash 
on the heid o' nae common kind, an' he didna 
think there was anither harn-pan in the pairish 
wad ha' stiide it; ony ordinary ane wad ha' 
crackit like an egg-shell. He said it was a guid 
thing for An'ra that he had a thick skull an' a 
teuch constitution, but he maun be keepit unco 
quait, an' he wadna be able for his wark for a 
gey while. 

An' nae mair he was. It took him a fortnicht 
afore he was able to win atour the bed, an' 
anither week afore he crossed the door. An' 
what a like sicht he was whan he got oot! 
They had shaved his heid, for he had kind o' 
fevered ; an' it was plaistered a' ower an' row^d 
in bandages ; an' his face was a' fa'n in, an' he 
had nae mair colour nor a dish-clout. He said 
himsel that sax men had rushed oot upon him 
f rae the Lang Plantin, an' said, " Your money or 
your life !" an' a' attackit him at aince ; an' syne, 
he said, the haill warld gaed fleein roun' him, an' 
he no' minded ony mair till he cam to himsel in 

his ain bed at Cauldshiel. Some folk said that 
he had juist beea the waur o' drink, an' fa'n in 
the ditch, an' hit his heid against a stane. Ony- 
way, it Avas a dear ploy for An'ra, an' he had 
guid reason to mind the nicht o' the pollin at 
Snawdon. 



THE PK0MI8ED LAUD 

I NEEDNA tell je lioo the Leeberals got in, an' 
after a while the Bill cam on an' wan through. 
As I said at the beginnin o' my story, Disestaib- 
lisbiuent left the Anld Kirk gey near whanr it 
was, as fur as ane eouM see. There was a ter- 
rible commotion a' ower the kintra, nae don't j 
but whan ye gaed into Snawdon kirk on a Sun- 
day, ye wad never ha' kent ony difference. But 
what we couldna mak cot at first, an' what 
fashed us sair whan we did mak it oot, was, that 
Disestaiblishment made unco httle difiference to 
oorsels. • 

It turned oot that nae palrish got a bawbee 
o' the siller or aince the pairish miaister either 
dee'd or gied up his ehairge. They said that 
this proveesion was in Tod-Lowrie's Bill frae the 
verra first, but if it was, we either hadna not- 
ttced it or hadna understiide it richt ; an' I canna 
explain it yet, what way the meenisters should 
ha' gaen on feehtin against Disestaiblishment, 
whan a' the time nane o' them were gaun to loss 
a ha'penny by it. I'll no' say it wasna in the 

Bill ; an' it's juist possible oor een may ha' been 
ower fast set on the bit aboot gettin the siller 
to see what cam in atween. Ony way, nane o' us 
had taen it in, an' it was a sair disappintment. 

It was in the fore-end o' hairst that the Bill 
wan through, an' by the time the stuff was in 
the yaird we had come to understan' that we 
couldna touch the siller or aince the meenister 
was oot o' the way. An' wad ye believe it ? — 
An'ra Wabster an' Tam Arnott an' Adam In- 
stant an' the lave o' them a' turned an' yokit 
on me, an' gied me a' the blame for Broun get- 
tin the pairish ! They said it was me that had 
threepit we maun hae a young, veegorous man 
for the place ; an' if it hadna been for me they 
micht ha' putten in Simpson o' Lempockshaws, 
wha was moderawtor durin the vacancy, an' had 
gien the folk to understan' that if he got a ca' 
he wadna ref iise it ; an' Simpson was wearin on 
to be an auld man. An' they said it was me 
that wadna let them elec' Gillespie, the tither 
candidate on the short leet, wha, as onybody 
could see, lookit unco wakely, an' was noo, as 
we heard, awa' some foreign airt on account o' 
his health, an' no' like to last lang. But no, 
they said, I biide to hae Broun : a man wha 
didna ken what it was to hae a sair heid, an' 
wha, by a' appearance, wad ofiFeeciate at a' oor 
buryins. I thocht it onythin but fair iisage, the 
way they gaed on ; for it's easy to be wise ahint 

the ban', an' they had a' been for Broun juist as 
muckle as mysel. 

On the back o' this, the meenister preached 
the hairst sermon that I hae tell't ye o'. It was 
frae the text, "Whatsoever a man saweth, that 
shall he also reap " ; an' he begoud by readin a 
chapter oot o' ane o' the wee prophets, aboot 
some unco puir hairst the Jews had had lang 
syne. Whether it was that they had been brunt 
up wi' drouth or drooned wi' weet, I dinna mind, 
but they were a' grummlin aboot the wather; 
an' the prophet, he ups an' says to them, " What 
are ye grummlin at ? Nae dou't it has been an 
ill hairst, an' meeserable wark oot in the fields, 
an' a' the wages ye hae earned ye micht as weel 
ha' putten in a bag wi' holes. Ye lookit for 
muckle, an' lo,^it cam to little. An' what way ? 
Because ye hae been thinkin mair o' your bodies 
nor o' your souls, an' mair aboot your ain hooses 
nor aboot the hoose o' the Lord." 

An' syne he tell't us that gin the prophet was 
in Scotland the day he micht stan' up an' cry 
the same thing ower again, an' it wad be true. 
He tell't us we had been sawin to the flesh, an' 
o' the flesh we wad reap naethin but disappint- 
ment. He gied us some unco plain speakin. He 
as guid as tell't us that he cam o' a lang-lived 
race, an' didna ken what it was to hae an ache 
or a pain ; an' he ettled to tak unco guid care o' 
himsel, an', if it was the wuU o' Providence, to 

conteenue meenister o' Snawdon for mony a lang 
year to come. He said we wad find that han- 
kerin. an' hingin on is a puir trade, an' that the 
man gaes lang barefit that wears deid men's 
shoon. He said the ill we had diine could never 
be undiine, but he hopit we wad come to see oor 
mistake, an' hae the grace to be sorry for't. 

Tam Arnott, I mind, was no' pleased ava wi' 
this sermon, an' said what business had the meen- 
ister to be evenin us wi' the like o' the Jews ? 
An' An'ra Wabster was in sic a rage at it that 
he gaed to the session clerk an' lifted his lines : 
no' that he took them ony ither where. But as 
for WuUie Herkis, an' Dave Da'gleish, an' Adam 
Instant, an' Dan Preacher, an' a gey twa-three 
mair, the sermon took an unco eflfec' upon them ; 
they said they were feared we had gaen faur 
wrang, an' if the thing was to dae ower again 
they wad dae different. 

I mind ae Fast Day I had gaen doun to the 
kirk, for I aye attendit maist reg'lar, though I 
had gien ower gaun to the meetins o' session. 
An' after the sermon Tam Arnott an' mysel 
an' ane or twa mair were takin a daunder roun' 
the place, an' we gaed doun the Tinkler's Loan, 
that rins by the side o' the meenister's glebe. 
An' there we fand An'ra Wabster stan'in lookin 
ower the palin at the glebe, for he aye coonted 
it his ain. 

" He's no' keepin it as he should," says An'ra; 

"whaever comes after him wull hae his wark 
to bring things richt. It's a shame to see guid 
land ill guidit." 

"Houts, An'ra," says Tarn Arnott, "there's 
no' that muckle wrang wi't the noo. What 
could ye wush better nor to hae thae twa upper 
fields under gress ? Ye ken the sayin, Fairmers' 
faugh gars lairds lauch. Ye're the laird, ye ken, 
an' the incomin tenant forby, an' ye haena muo- 
kle reason to complain !" 

"But juist look at that under field!" says 
An'ra; "see what he's growin on't — strawber- 
ries ! The filthiest crap ye can grow ! See at 
the thistles, an' the dockens, and the skellochs 
an' rack ! A man has nae richt to be raisin sic 
dirty craps on ither folk's grund. It'll tak guid 
kens hoo lang to get the land clean again." 

At this pint whae should we see comin up the 
Loan but the meenister himsel. He gied us guid- 
day, an' we a' touched oor bannets to him : a' 
but An'ra Wabster. An'ra made believe no' to 
see him. He took his pipe, an' begoud to rummil 
it oot, an' syne filled it an' put back the dottle ; 
an' a' the time never lat on he kent the meenis- 
ter was there. 

" Fine day, lads," says the meenister. 

" Fine day, sir," we a' said back. 

" Fine day, An'ra," says he, lookin ower at 
An'ra Wabster ; an' syne he gied a queer kind 
o' nicher o' a lauch, an' — " Viewin the promised 

land, An'ra?" says he, an' awa he gaed. We 
couldna but lauch, but An'ra lost his temper, an' 
said if it was a joke it was a michty puir ane. 

Weel, a guid wheen years hae passed sin' syne, 
an' they hae brooht unco chainges. I'm past 
wark noo, an' Jess an' me hae a bit hoose doun 
in Snawdon ; oor sons an' dochters are a' mind- 
fu' o' us ; an' wi' oor ain bit savins we want for 
naethin. Jess never says kirk to me. She never 
says " I tell't ye," or casts up to me that I micht 
ha' dune itherways. Whiles I think to mysel 
that mebbe the weemen's way o' jumpin at a 
thing is suirer after a' nor oor way o' gropin at 
it. An aye the langer I live the mair I see that 
a guid wife is the croun o' a' blessins. As the 
Buik tells us, her price is abiine rubies. 

There's juist ae thing she wad fain hae me 
dae — I ken it fine, for a' she never says — an' 
that is, to mak it up wi' the meenister an' gae 
back to the session. It's no' the meenister's faut, 
I maun alloc, that I haena diine it or syne. An' 
auld Wedderlairs is awa, an' Archie Howden 
tae. I whiles think I micht dae waur, an' say 
to mysel that I'll hae to see aboot it. After a', 
it's no' fair to blame the meenister for no' wantin 
to dee. 

As I said, there hae been sair chainges in the 
pairish sin' syne. Tam Amott's awa in the heid, 
puir fallow, an' spen's his days in his chair at 
the chimley-lugs knittin stockins. An' Robbie 

Dodds got tired o' waitin, an' gaed awa ower 
the sea to Mannytoby, to bide wi' his guidson 
an' his dochter. An' Dave Da'gleish is on the 
railway, an' Wullie Herkis is drivin a lorry in 
the toun. An' An'ra Wabster's deid. Pair 
An'ra ! A' the grand o' his ain that he ever got 
in the pairish was juist a lair in the kirk-yaird. 

An' there's me : as f u' o' the pains as I can 
hand. It's a' I can dae to kirple doun the street 
wi' a mackle staff under my oxter ; an' I'm juist 
a leevin wather-gless — there's no' a chainge o' 
the wind but I find it in my banes. I'm gey 
dull o' hearin, an' my sicht's failin me, an' my 
teeth's raaist a' oot: I'll siine hae to stay my 
stamack wi' sappy meat, like a spained wean. 

An there's the meenister : leevin an' life-like ; 
no' a grey hair on his heid, nor a crawtae at his 
een ; awa to the curlin in winter an' the gowfin 
in simmer, as hale an' feir as ye like. 

An' there's Tod-Lowrie : he's a Jidge noo, an' 
a Lord forby. He used to tell us that the Hoose 
o' Lords was juist a toom for a' the rubbish o' 
the kintra ; but he maun ha' chainged his opeen- 
ion, I'm thinkin, for noo he sits in the gilded 
chawmer himsel, wi' a red clock on his back an' 
a gowd croun on his heid, for what I ken. 

Weel, weel : it's a reel-rail warld ! 

AiBLiNS, perhaps. 
AmT, direction. 
Aits, oats. 
AixiES, ague. 

Abgle-babgin, discussion. 
Aught, eight. 
AuNTERN ANB, a Stray one. 
Baggies, Swedish turnips. 
Bass, a door mat. 
Battered up, pasted up. 
Baugh, vapid. 
Bawks, beams. 
Begoud, began. 
Begrutten, tear-stained. 
Behauden, obliged. 
Bblyvb, by-and-by. 
BiELDY, sheltered. 
Bien, well-to-do. 
Big, to build. 
BmK, a rack for crockery. 
BiNK, to bow down. 
Bit an' brat, food and cloth- 
ing. 
Bizz, tak the, to stampede. 
Blab, livid. 

Blastit, broken-winded. 
Blate, bashful. 
Blobbit, blotted. 
Bonny- dies, pretty things. 
BoYNE, a small tub. 



Braid -BAND, in, of sheaves 
when laid out to dry, on 
their bands, but loose. 

Brat, an apron. 

Braws, fine clothes. 

Breb, juice, gravy. 

Brock, a badger. 

Brod, collection plate. 

Broe, kitchen refuse. 

Browst, a brewing. 

Bruckle, brittle. 

BucHT SEAT, large square 
pew. 

BCde, behooved. 

Buirdly, big, stalwart. 

BtJNEMOST, uppermost. 

BuRN-AiRN, branding-iron. 

BusiQT, decked, attired. 

Ca', to drive. 

Cab, to pilfer. 

Caller, fresh. 

Camovine, camomile. 

Camstane, whiting. 

Camsteerie, headstrong, 
quarrelsome. 

Cangle, to harp on a thing. 

Cantle, crown of the head. 

Cavie, a hen-coop. 

Chap, to strike. 

Chippy-burdie, a child's toy. 

Chuckystanes, pebbles. 

Chtjffie, round, full. 

Claggy, sticky. 

Claivers, idle talk. 

Clarty, dirty. 

Clash, gossip. 

Clattin, raking, scraping. 

Clauts an' harles, in, in 
heaps. 

Cleckin, a brood. 

Cloit, to fall heavily. 

Cloitery, filthy. 

Cloots. hooves. 

Clouted, patched. 

CoFT, bought. 

Cogies, bickers. 

Comporture, colporteur. 

CooF, a silly <;reature. 

CooM, coal dust. 

Coup, to overturn. 

CouTHiE, comfortable. 

CowB, a besom. 

Cowed, docked. 

Craig-cloth, neck-cloth. 

Craive, pig-stye. 

Creish the loof, to grease 
the palm, to bribe. 

Crinchin, grinding. 

Croupin, croaking hoarsely. 

Crousb, brisk, self-confident. 

Crum, a scrap. 

Crummiestafp, shepherd's 
crook. 

Cryin siller, fee for procla- 
mation of banns. 

CuiTTLE APF, to flatter. 

CusTOCK, the rind of a cab- 
bage-stalk. 

Baffin, rustic banter. 



Daidlin, without energy. 
Daiker on thegither, to 

jog along together. 
Dairg, a day's work. 
Datvbrt, knocked stupid. 
Daunder, a stroll. 
Dawtit, indulged. 
Dicht, to wipe, to clean. 
DiRL, to vibrate. 
DissLE, a gentle shower. 
Doited, stupid with age. 
DoNNERT, muddle-headed. 
DORTY, pettish. 
Dottle, the end of one pipe 

and beginning of the next. 
Dover, to drop over to sleep. 
Dowp, sluggish. 
DowiE, depressed. 
Draff, offscourings. 
Draible, to splash. 
Dram-hearted, downcast. 
Drang LIN, loitering. 
Drauntin, whining. 
Dung doun, overthrown. 
DwAM, feeling of faintness. 
Ebb, shallow. 
EiDENT, diligent. 
Eldrin, up in years. 
Ens, else. 
Ettle, (1) to intend, (3) to 

attempt. 
Even, to compare. 
Fair-ca'in, plausible. 
Fa'n in, shrunken. 
Faugh, fallow ground. 
Fbery o' the feet, active. 
Ferlies, wonders. 
FiKBS, scruples. 
FiKY, finical. 

Flakes, sheep-hurdles. 
Flebch, to coax. 
Flethers, flattery. 
Fleyed, frightened. 
Flype, to turn inside out. 
Flyte, to scold. 
Foggy, mossy. 
FoRJESKiT, tired out. 
FozY, soft, spongy. 
Frebts, superstitious notions. 
Frem, strange, foreign. 
FuFF UP, flare up. 
Full, highly delighted. 
FOsHiONLESS, insipid. 
Gab-doun, appetite. 
Gait, direction. 
Gallivantin, gadding about. 
Gansh, to snap at. 
Gantin, yawning. 
Gash, bold of speech, ready. 
Gawfin, laughing rudely. 
Gawsy, plump. 
Geists, joists. 
GiLRAVAGiN, rioting. 
GiRN, to make a grimace. 
GiRR, a hoop. 
Glabber, to chatter. 
GLAmrr, giddy, flighty. 
Glaury, muddy. 
Gled, a hawk. 
Gleg, smart, keen. 
Gleid, a glowing ember. 
Gley'd, awry. 
Glipf, a start, shock. 
Glise, a glimpse. 
Glunshin, sulking. 
Gnapf, a poor creature. 
Goo, taste. 
GRAmm, groaning. 



Graip, a pitchfork. 

Graith, gear, fittings. 

Groose, to shiver. 

GuiD-ANBS, Sunday best. 

GuFPiES, simpletons. 

GurosoN, son-in-law. 

GuRR, to growl. 

Habblb, a fix. 

Hadden an' dung, down- 
trodden. 

Hain, to spare. 

Hairst, harvest. 

Harn-pan, skull. 

Hasp, hank of yam. 

Hauchle, to waddle. 

Havers, foolish talk. 

Hawk, to clear the throat. 

Hecht, a promise. 

HiDDLiN, underhand. 

HiNNY-PiG, honey-pot. 

HiRPLE, to limp. 

HiRSEL, fiock. 

HoAST, a cough. 

Hog, a young sheep. 

HoTCH, to move uneasily. 

HowK, to dig. 

Hunker, to squat on the 
hams. 

HussiE, housewife. 

Jadstanes, pebbles. 

Jalousb, to suspect. 

Jaun'er, to drivel. 

Jaup, to bespatter. 

Jeegler, a ** cheeper." 

Jink, to dodge. 

JouKRY-PAWKRY, trickery. 

JuNDiB, a shove with the el- 
bow. 

KifE-wiTTED, scatter-brained. 

Kail tbbo' thb bebe, to 

oKT one's, to get a Bcold- 

iog. 
Kebl'd, marked with reddle. 
Kenbpeckle, conspicuous. 
Kkp, to catch, 
KiLLOsDE, to talk GOoflden- 

tiiilly. 
KiuMERS, gossips. 
Eip, FLAT THB, to play trutut 
Kittle, tichliah. 
Knapfit, clipped. 
Knock, clock. 
KiTDE. to sliow one's self. 
Laft, gallery. 
IiAMUEKUunt uoH, a sheep. 
Laterock, a lark. 
Leese oot, undulj prolong. 
Lbesh O' liEEB, string of lies. 
LicBTLT, to Blight, despise. 
Lift, the sky. 
LiNEB, certificate of church 

membership. 
LippKN TO, to trust. 
LiPFiE, the quarter of a peck. 

LocNDERiN, a drubbing. 

LODT. to stoop. 

LowK, sheltered. 

LowBE, to unyoke, stop work. 

Ma<jg3, carter's tip. 

Maie, match. 

31 ANT, a stammer. 

Maskin-pat, teapot. 

Mawk, a maggot. 

Mai LIN, a farm. 

SCell, to meddle. 

SIessan, a small dog. 

MtRK, dark. 



MiRNm. moaulng. 
MiBBANTBB, mlHchance. 
Mislear'd, unmannerly. 
MoLLiORAKT, a. whine. 
MoDsiB, a mole. 
Nacky, clever. 
Nag, 10 te*Be, 
Nap, to tak onk'b, to choS, 

Nebp, a turnip. 

NicnER, neigh. 

NlBVE, fist. 

NiFFEB, to swap. 

NowT, cattle. 

Orra, odd. 

OxTBB, armpit. 

Pairs, a thrashing. 

Pahq fc', crammed. 

Fappin, moving in and out. 

Pechin, panting, pulling. 

pBitNicKETTY, fastidious. 

Pinkie, the little finger. 

Pioy, a cone of damp gun- 

powder. 
Plenibhin, farm stocking, 
Plouter, to toy, trifle. 
Prig, to beg. 
Rax, to reach. 
Bedd up, to tidy. 
Reel, to knock loudly. 
Heel-baix, topsy-turvy, 
Beibslin, rustling. 
Rio-sane, backbone. 
RooPY, hoarse. 
Rotten, a rat. 

ROOFIT, sold up. 

ROWTK, abundance. 
Ruckle, a rickety structure. 
Rdg, to tear. 

RuMMLE, to rummage. 

Rung, a stout staff. 

HuNKLED, wrinkled. 

Runt, a cabbage-stalk. 

ScART, to scratch. 

ScoDGY, drudge. 

ScoMFisT, choked. 

ScouG IT, to take shelter. 

ScuNNEB, to sicken, dis- 
gust. 

Shauchled, misshapen. 

Shed, divided. 

Shog, a push. 

SiMiiEB an' winter, to Shilly- 
shally. 

Skail the byke, to dismiss 
the' meeting. 

Skellochs, wild mustard. 

Skelp, a blast of rain. 

Slocken, to slake. 

Smeddum, grit. 

Smittle, catching. 

Smudgin, laughing in one's 
sleeve. 

Snash, abusive language. 

Sneck, latch. 

Snell, sharp, keen. 

Snirtin, sniggering. 

Snod, neat. 

SooB DOCK, buttermilk. 

SoBNiN, sponging. 

Sough, a whisper, rumor. 

Soup, to sweep. 

Spaeman, a soothsayer. 

Spained, weaned. 

Spale, a splinter. 

Speer, to inquire. 

Splaibge, to smeai. 

Spunk, spirit. 

13 



Spubtle, stick for stirring 
porridge. 

Staivin, proceeding aimless- 
ly. 

Stawed, surfeited, disgust- 
ed. 

Steek, a stitch. 

Steekit, shut. 

Stiddy, an anvil. 

Stoop, a support. 

Stoub, dust. 

Stbavagin, wandering. 

Stbunt, the sulks. 

Swatch, sample. 

SwEE, to swing. 

Sweeb, loath. 

SwiRLiE, intricate. 

SwiTHEB, to hesitate. 

Stndinb, rinsings. 

Taigle, to loiter behind. 

Tape, to dole out. 

Tent, tak to, take care. 

TiiACK an' baip, thatch and 
rope. 

Thebkit, thatched. 

Thievelebs, useless. 

Thig, to beg. 

Thibled, bound. 

Thole, to endure. 

Thowlesb, pithless. 

Thrang, busy, crowded. 

Thbawn, cross-grained. 

Thbeep, to repeat, insist. 

Till, cold clay. 

Tint, lost. 

Tip, a ram. 

TiBLY-wiRLiEfl, mazy wind- 
ings. 

TiRR'D, stripped bare. 

Tocher, mBiriage portion. 

Tod, a fox. 

TooM, empty. 

Took, place for shooting ref ■ 

TooTiT, trumpeted, 
TowT, slight ailment. 
Tranbx, passage in churcli. 
Tkadcblin, dragging. 
Troeimb, deallDgH, intrigues. 
Tbow, to believe. 
Ukction, auction. 
Walb, to choose. 
Waly, big, heavy. 
Wabsle, to struggle. 
Wear, to herd. 
Wbel ■ FABBANT, good ■ look- 
ing. 

Weiss, to turn. 
Wersh, flavoriesa. 
Whaizun, wheezing. 
Whang, a large slice. 
Wheb-oess, whims. 
Wbses&in, whim peri Dg. 
Whilly-wha'ih, cajolery. 
WaraasR, a knife. 
Whummlk - DODH, to ovei 

WiKRT-cowB, bugbears. 
Wdd, mad. 
Wti-b, to entice. 
Taff, to yelp. 
Yett, a gate. 
Till, ale. 

Yoke oh, to attack. 
Yoke to, to buckle to. 

WILLIAM BLACK'S NOVELS 

LIBRARY EDITION 

Mr. Black knows so well just what to describe, and to what 
length, that the scenery of bis novels — by comparison with that 
of many we are obliged to read — seems to have been freshened 
by soft spring rains. His painting of character, his conversa- 
tions and situations, are never strongly dramatic and exciting, 
but they are thoroughly good. He never gives us a tame or a 
tiresome chapter, and this is something for which readers will 
be profoundly grateful. — jV. Y. TS'ifmne. 



A DAUGHTER OF HBTH. 

A PRINCESS OP THULB. 

DONALD ROSS OF HEIMRA. 

GREEN PASTURES AND PIC- 
CADILLY. 

IN FAR LOCHABBR. 

IN SILK ATTIRE. 

JUDITH SHAKESPEARE, D* 
lastrated. 

KILMENY. 

MACLEOD OF DARE. T\\% 

MADCAP VIOLET. 

PI^INCE PORTUNATUS. Ill'd. 

SABINA ZEMBRA. 

SilLANDON BELLS. Ulastrated. 



STAND FAST, CRAIG -ROYS- 
TON I IllaBtraled. 

SUNRISE. 

THAT BEAUTIFUL WRETCH, 
ninstrated. 

THE MAGIC INK, AND OTH- 
BR STORIEa ninstrated. 

THE STRANGE ADVENTURES 
OF A HOUSE-BOAT. Hrd. 

THE STRANGE ADVENTURES 
QP A PHAETON. 

THREE FEATHERS. 

WHITE HEATHER. 

WHITE WINGS. Illastrated. 

YO;4AND^ Illustrated. 



12mo, Cloth, $1 26 per volume 

WOLFENBERG.— THE HANDSOME HUME& 

IlluBtrated. 12mo, Cloth, $1 80 per voluin^. 

HIGHLAND COUSmS. 

Illastrated. 12mo, Cloth, Ornamenta), $1 7B. 

Complete Sets, 86 volames, Cloth, $80 00 ; Half Calf, $67 00. 



PuBwsHED pY HARPER <& BROTHERS, New York. 

49* The above toorla are for #afe by aU booksellertj or uHU be went by 
the publishers^ postage prepaid^ to any part of the Vnite4 Qtintct^ Canada^ or 
Me^icOt on receipt of the price. 



By a. CONAN DOYLE 



Mr. Doyle has the gift of descriptioD, and he knows how to 
make fiction seem reality. — Independent, N. T. 

His descriptions are picturesque and yivid, and his narrative 
powers of a high order. — N. Y. Mail and JSxprem. 

Dr. Doyle's characters, whether historical or imaginary, are 
so instinct with the breath of life that they compel our credence 
— they are never puppets, but always creations. — Spectator^ 
London. 

Few writers excel Conan Doyle in this class of literature. 
His style, vigorous, terse, and thoughtful, united to a nice knowl- 
edge of the human mind, makes every character a profoundly 
interesting psychological study. — Chicago Inter-Ocean. 

The Refugees. A Tale of Two Gontinents. Illas- 
trated. Post 8vo, Cloth, OrDam^^t^l, $1 7^, 

The White Company. Illustrated. Post Svo,^ Cloth, 
Ornamental, $1 75. 

MicAH Clarke. His Statement. Illustrated. Post 
8vo, Cloth, Ornamental, $1 75 ; also 8vo, Paper, 
45 cents. 

Adventures of Sherlock Holmes. Illustrated. 
Post 8vo, Cloth, Ornamental, $1 50. 

Memoirs of Sherlock ^0LMES. Illustrated. Post 
8vo, Cloth, Ornamental) $1 50. 

The Parasite. A Story. Illustrated. Post 8vo, 
Cloth, Ornamental, $1 00. 

The Great Shadow. Post 8vo, Cloth, Ornamental, 
$1 00. — 

Published by HARPER & BROTHERS, New York. 

1^^ The ctbove works are /or gale bjf all boohteUera, or will be 
mailed by the pvhlieheT»f postage prepaid^ on receipt of the price. 



By RICHARD HARDING DAVIS 



Mr. Davis has eyes to see, is not a bit afraid to tell 
what he sees, and is essentially good-natured. . . . Mr. 
i Davis's faculty of appreciation and enjoyment is fresh 

and strong ; he makes vivid pictures. — Outlook^ N. Y. 

Richard Harding Davis never writes a short story 
that he does not prove himself a master of the ait. — 

Chicago Times, 

• 

About Pabis. Illustrated by C. D. Gibson. 
Post 8vo, Cloth, Ornamental, $1 25. 

The Princess Aline. A Story. Illustrated 
by CD. GiBspN. Post 8vo, Cloth, Orna- 
mental, $1 25. 

The Exiles, and Other Stories. Illustrated. 
Post 8vo, Cloth, Ornamental, $1 60. 

The Rulers op the Mediterranean. Illus- 
trated. Post Svo, Cloth, Ornamental, $1 25. 

Our English Cousins. Illustrated. Post Svo, 
Cloth, Ornamental, $1 25. 

Van Bibber, and Others. Illustrated. Post 
Svo, Cloth, Ornamental, $1 00; Paper, 60 cents. 

The West from a Car- Window. Dlustrated 
by Frederic Remington. Post Svo, Cloth, 
Ornamental, $1 25. 



Published by HARPER & BROTHERS, New York. 

^Sff^ The above works are for sale by aU booksellers, or toiU be 
mailed by the publishers, pqstagfi prepaid, on receipt of the price. 



By GEORGE DU MAUEIER 



Trilby. A Novel. Illustrated by the Author. 
Post 8vo, Cloth, Ornamental, $1 75 ; Three- 
quarter Calf, $3 60 ; Three-quarter Crushed Le- 
vant, $4 50. 

Gertaiuly, if it were not for its predecessor, we should 
assign to '^ Trilby " a place in fiction absdately companion- 
less. . . . It is one of the most unconventional and charm- 
ing of novels. — Saturday Review^ London. 

It is a charming story told with exquisite grace and ten-* 
derness. — N. Y. TVibune. 

Mr. Bu Maurier has written his tale with such original-, 
ity, unconventionality, and eloquence, such rollicking l^umor 
and tender pathos, and delightful play of every lively fancy, 
all running so briskly in exquisite English and with such vivid 
dramatic picturing, that it is only comparable ... to the 
freshness and beauty of a spring morning at the end of a 
dragging winter. ... It is a thoroughly unique story. — N. Y, 
Sun. 

Peter Ibbetson. With an Introduction by his 
Cousin, Lady ***** ("Madge Plunket"). 
Edited and Illustrated by George du Maurier. 
Post 8vo, Cloth, Ornaiaental, $1 50. 

That it is one of the most remarkable books that have 
appeared for a long time is, however, iudisputablc-^iV. Y, 
Tribune, 

There are no suggestions of mediocrity. The pathos is 
true, the Irony delicate, the satire severe when its subject is 
unworthy, the comedy sparkling, and the tragedy, as we have 
said, inevitable. One or two more such books, and the fame 
of the artist would be dim beside that of the novelist. — i^T, F. 
Evening Post. 

Published by HARPER & BROTHERS, New York. 

The aJxwe worka are for etUe by all booksellers, or toUl be sent bf 
the publishers, postage prepaid, to any part af the UnUed SUUsttt 
Canada, or Mexico, on receipt cf the pruse. 



K. D. BLACKMOKE'S NOVELS. 



PsRLYCROSS. A Novel. 12mo, Cloth, Ornamental, $1 75. 

Told with delicate and delightful art. Its pictures of rural 
English scenes and characters will woo and solace the reader. 
... It is charming company in charming surroundings. Its 
pathos, its humor, and its array of natural incidents are all 
satisfying. One must feel thankful for so finished and ex- 
quisite a story. . . . Not often do we find a more impressive 
piece of work. — JV. Y, Sun. 

Sfringhaybn. Illustrated. 12mo, Cloth, $1 50 ; 4to, 
Paper, 25 cents. 

LoBNA DooNE. Illustrated. 12mo, Cloth, $1 00 ; 8vo, 
Paper, 40 cents. 

Kit Ain> Kitty. 12mo, Cloth, |1 26 ; Paper, 35 cents 

Chbistowbll. 4to, Paper, 20 cents. 

Cradock Nowell. 8vo, Paper, 60 cents. 

Ebema ; or. My Father's Sin. 8vo, Paper, 50 cents. 

Mart Anerley. 16mo, Cloth, |1 00; 4to, Paper, 
15 cents. 

Tommy Upmorb. 16mo, Cloth, 50 cents ; Paper, 35 cts.; 
4to, Paper, 20 cents. 

His tales, all of them, are pre-eminently meritorious. 
They are remarkable for their careful elaboration, the con- 
scientious finish of their workmanship, their affluence of 
striking dramatic and narrative incident, their close observa- 
tion and general interpretation of nature, their profusion of 
picturesque description, and their quiet and sustained humor. 
— Christian InteUigencer^ N. Y. 

Sib WALTER BESANT'S WORKS. 



BiTOND THE Dreams of Avarice. Illustrated. 12mo, Cloth, 
$1 60. 

All in a Garden Fair. 4to, Paper, 20 cents. 

Armorel of Ltonesse. Illustrated. 12mo, Cloth, $1 26 ; 8to, 
Paper, 60 cents. 

DoROTHT FoRSTER. 4to, Paper, 20 cents. 

All Sorts and Conditions of Men. Illustrated. 12mo, 
Cloth, |1 26 ; 8vo, Paper, 60 cents. 

Life of Colignt. 16mo, Cloth, 80 cents. 

Children of Gibson. 12mo, Cloth, $1 26; 8yo, Paper, 60 
cents. 

Fifty Tears Ago. Illustrated. 8yo, Cloth, $2 60. 

Herr Paulus. 8vo, Paper, 86 cents. 

For Faith and Freedom. Illustrated. 12mo^ Cloth, $1 26 ; 
8vo, Paper, 60 cents. 

Katherine Regina. 4to, Paper, 16 cents. 

Self or Bearer. 4to, Paper, 16 cents. 

London. Illustrated. 8vo, Cloth, Ornamental, $3 00. 

St. Katharine's by the Tower. Illustrated. 12nio, Cloth, 
$1 26 ; Paper, 60 cents. 

The Bell of St. Paul's. 8vo, Paper, 86 cents. 

The Holy Rose. 4to, Paper, 20 cents. 

The Ivory Gate. 12mo, Cloth, |1 26. 

The Rebel Queen. Illustrated. 12mo, Cloth^ $1 60. 

The World Went Very Well Then. Illustrated. 12ino, 
Cloth, $1 26 ; 4to, Paper, 26 cents. 

The Inner House. 8vo, Paper, 80 cents. 

To Call Her Mine. Illustrated. 4to, Paper, 20 cents. 

Uncle Jack and Other Storibs. 12mo, Paper, 26 cents. 

